CELEX: 32022R0547
Language: da
Date: 2022-04-05 00:00:00
Title: Kommissionens gennemførelsesforordning (EU) 2022/547 af 5. april 2022 om indførelse af en endelig antidumpingtold på importen af superabsorberende polymerer med oprindelse i Republikken Korea

6.4.2022   
               
               
                  DA
               
               
                  Den Europæiske Unions Tidende
               
               
                  L 107/27
               
            
         KOMMISSIONENS GENNEMFØRELSESFORORDNING (EU) 2022/547
         af 5. april 2022
         om indførelse af en endelig antidumpingtold på importen af superabsorberende polymerer med oprindelse i Republikken Korea
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1), særlig artikel 9, stk. 4, og
         ud fra følgende betragtninger:
         1.   SAGSFORLØB
         
         1.1.   Indledning
         
         
                     (1)
                  
                  
                     Den 18. februar 2021 indledte Europa-Kommissionen (»Kommissionen«) en antidumpingundersøgelse vedrørende importen af superabsorberende polymerer (»SAP« eller »den undersøgte vare«) med oprindelse i Republikken Korea (»det pågældende land«) på grundlag af artikel 5 i Europa-Parlamentets og Rådets forordning (EU) 2016/1036 (»grundforordningen«). Den offentliggjorde en indledningsmeddelelse i Den Europæiske Unions Tidende (2) (»indledningsmeddelelsen«).
                  
               
                     (2)
                  
                  
                     Kommissionen indledte undersøgelsen som følge af en klage, der blev indgivet af European Superabsorbent Polymer Coalition, i det følgende benævnt »ESPC« (»klageren«). Klagen blev indgivet på vegne af to EU-producenter, der tilsammen tegner sig for 65 % af den samlede EU-produktion af superabsorberende polymerer, jf. grundforordningens artikel 5, stk. 4. Klagen indeholdt beviser for dumping og deraf følgende væsentlig skade, som var tilstrækkelige til at berettige indledningen af undersøgelsen.
                  
               1.2.   Bemærkninger til indledningen af undersøgelsen
         
         1.2.1.   Undersøgelse af Unionens interesser i klagen
         
         
                     (3)
                  
                  
                     Efter indledningen hævdede koalitionen af brugere (3), at der i klagen ikke blev taget hensyn til importørernes og brugernes interesser for at konkludere, at det er i Unionens interesse at indlede en antidumpingundersøgelse vedrørende importen af SAP med oprindelse i Republikken Korea, hvilket er i strid med grundforordningens artikel 21.
                  
               
                     (4)
                  
                  
                     Den samarbejdsvillige eksporterende producent, LG Chem Ltd. (»LG Chem«), fremsatte lignende påstande.
                  
               
                     (5)
                  
                  
                     Kommissionen minder om, at indledningen af en procedure i overensstemmelse med grundforordningens artikel 5, stk. 2 og 9, er berettiget, når der i klagen er fremlagt tilstrækkelige beviser for dumping, skade og årsagssammenhæng mellem den påståede dumpingimport og den påståede skade. Klageren er i henhold til disse bestemmelser ikke forpligtet til at foretage en analyse af Unionens interesser i klagen. Klagen var derfor ikke mangelfuld på dette punkt.
                  
               
                     (6)
                  
                  
                     I den forbindelse undersøgte Kommissionen, om de fremlagte beviser var nøjagtige og tilstrækkelige, og fastslog, at der var tilstrækkelige beviser til at berettige indledningen af denne undersøgelse, jf. grundforordningens artikel 5, stk. 3.
                  
               
                     (7)
                  
                  
                     Disse påstande blev derfor afvist.
                  
               1.2.2.   Kunstigt oppustet dumping- og underbudsmargen i klagen
         
         
                     (8)
                  
                  
                     LG Chem hævdede, at klageren ved at betragte SAP som en homogen vare kunstigt oppustede de dumping- og underbudsmargener, der var anført i klagen. LG Chem gentog i denne forbindelse hovedsagelig de bemærkninger, der allerede var blevet fremsat om varedækningen, og som behandles i afsnit 2.3.
                  
               
                     (9)
                  
                  
                     LG Chem hævdede endvidere, at eksportprisen i klagen var beregnet forkert. Ifølge den kilde, der blev anvendt i klagen til beregning af eksportprisen — dvs. det koreanske kontor for handelsstatistik — burde eksportprisen have været mellem 13 % og 18 % højere end den pris, der blev fremlagt af klageren. Kommissionen begik derfor en fejl, da den accepterede de beviser vedrørende eksportprisen, der blev fremlagt i klagen.
                  
               
                     (10)
                  
                  
                     På tidspunktet for klagen er det tilstrækkeligt at fremlægge dumping- og underbudsmargener på grundlag af de oplysninger, som klageren med rimelighed har adgang til, og for varen som helhed. Den omstændighed, at LG Chem ikke anså den undersøgte vare for at være homogen, betød ikke, at den sammenligning, som klagerne havde foretaget i forbindelse med indledningen, var mangelfuld. Det er snarere en del af Kommissionens undersøgelse at analysere, om det er berettiget at anmode om en mere detaljeret analyse.
                  
               
                     (11)
                  
                  
                     For så vidt angår den eksportpris, der blev anvendt i klagen, bemærkede Kommissionen, at de højere priser, som LG Chem fremhævede i bilag 8 til klagen, faktisk omfattede den samlede eksport under varekode 3906 90 90, herunder varer, som ikke var den pågældende vare, mens de eksportpriser, der blev anvendt til at anslå dumpingen i punkt 46 i klagen, kun omfattede den pågældende vare, som blev filtreret ud på grundlag af et yderligere udtræk fra TRASS-systemet (4).
                  
               
                     (12)
                  
                  
                     Kommissionen afviste derfor LG Chems påstande.
                  
               1.2.3.   Handelsled
         
         
                     (13)
                  
                  
                     LG Chem hævdede også, at klageren undlod at justere eksportprisen for forskelle i handelsled, da deres eksportsalg til EU-markedet generelt foregår via en forretningsmæssigt forbundet virksomhed. Derfor var både dumping- og underbudsmargenerne i klagen kunstigt oppustede.
                  
               
                     (14)
                  
                  
                     Kommissionen minder om, at for så vidt angår fradrag i eksportpriserne, blev kun transportomkostningerne justeret af klageren. Dette er formentlig en konservativ tilgang, fordi justering af eksportprisen i henhold til artikel 2, stk. 9, eller yderligere fradrag af salgsprovisioner hos forretningsmæssigt forbundne forhandlere, der er involveret i importen af varerne, kun ville sænke eksportprisen og øge dumpingmargenen. Selv om der ikke blev foretaget fradrag for transport, ville dumpingen desuden stadig være betydelig, således som det fremgår af den ikkefortrolige version af klagen. For så vidt angår den påståede oppustede underbudsmargen fandt Kommissionen, at anvendelsen af en eksportpris på grundlag af importstatistikker udgør beviser, der med rimelighed var tilgængelige for klagerne i den indledende fase som dokumentation for at påvise underbud. Desuden er der to andre eksporterende producenter i Republikken Korea, der sælger direkte på EU-markedet, og LG Chem sælger også en del af sit eksportsalg direkte. Under alle omstændigheder har LG Chem ikke godtgjort, hvordan en anderledes eksportpris ville føre til en betydelig reduktion af det underbud, der er nævnt i klagen [10-30 %].
                  
               
                     (15)
                  
                  
                     Denne påstand blev derfor afvist.
                  
               1.2.4.   Den ikkefortrolige udgave af klagen gør det ikke muligt at forstå oplysningerne om prisunderbud
         
         
                     (16)
                  
                  
                     LG Chem hævdede, at de beviser, der blev fremlagt i den ikkefortrolige udgave af klagen vedrørende påstanden om pristrykkende virkninger af importen fra Sydkorea, dvs. beviserne med »rapporter med markedsoplysninger«, ikke gjorde det muligt at forstå oplysningerne om prisunderbud korrekt.
                  
               
                     (17)
                  
                  
                     For det første mindede Kommissionen om, at formålet med den ikkefortrolige version af klagen er at give et meningsfuldt sammendrag af oplysningerne i den fortrolige udgave. Når det undersøges, om sammendraget er meningsfuldt eller ej, skal der tages hensyn til alle oplysningerne i den ikkefortrolige version om et givet aspekt. Med hensyn til påstandene om de koreanske eksportørers praksis med prisunderbud og målprisunderbud bemærkede Kommissionen, at afsnit 5.3 i den ikkefortrolige udgave af klagen indeholder et omfattende sammendrag af de prissammenligninger, der ligger til grund for påstandene om underbud og målprisunderbud, understøttet af meningsfulde sammendrag af de centrale oplysninger i bilag 5-1 til 5-3-3 til klagen. Kommissionen fandt, at redegørelsen i selve klagen og de oplysninger, der er sammenfattet i de nævnte bilag, giver en tilstrækkelig forståelse af påstandene om pristryk. Klagen omfatter markedsrapporter som en bekræftelse af, at påstandene er velbegrundede. Kommissionen fandt endvidere, at rapporterne med markedsoplysninger om importen af SAP til Europa indeholdt en detaljeret analyse af markedsaktørernes potentielle strategier. Selv en deling af et sammendrag af indholdet ville have en negativ virkning for den tjenesteudbyder, der indsamlede de fortrolige oplysninger.
                  
               
                     (18)
                  
                  
                     Der mindes om, at grundforordningens artikel 19 og artikel 6.5 i WTO's antidumpingaftale (5) giver mulighed for at beskytte fortrolige oplysninger under omstændigheder, hvor videregivelsen af disse oplysninger ville give en konkurrent en væsentlig konkurrencemæssig fordel eller være til betydelig skade for den, der meddeler oplysningerne, eller for en person, som den pågældende person har fået oplysningerne fra.
                  
               
                     (19)
                  
                  
                     De oplysninger, der gives i den fortrolige udgave af klagen, falder ind under disse kategorier. Desuden har klageren fremlagt fyldestgørende sammendrag af indholdet af de fortrolige dele af klagen.
                  
               
                     (20)
                  
                  
                     Denne påstand blev derfor afvist.
                  
               1.2.5.   Aggressiv prisfastsættelse på importen fra Fjernøstasien i 2019
         
         
                     (21)
                  
                  
                     Med hensyn til virkningen af prisnedsættelser i 2019 fremsatte LG Chem bemærkninger til klagens bilag 5-3-1-C, som vagt henviste til »aggressive priser på importen fra Fjernøstasien«. LG Chem fremførte, at ordlyden også kunne have henvist til importen fra Japan eller Kina.
                  
               
                     (22)
                  
                  
                     Kommissionen er enig i, at udtrykket »importen fra Fjernøstasien« ikke udelukkende henviser til importen fra Republikken Korea. Ordlyden dækker imidlertid tydeligvis også importen fra Sydkorea. Selv om dette dokument ikke alene vedrører pristrykket fra Republikken Korea specifikt, støtter det de øvrige fremlagte beviser vedrørende importen fra Korea.
                  
               
                     (23)
                  
                  
                     Påstanden om, at disse beviser ikke underbyggede klagen, blev derfor afvist.
                  
               1.2.6.   Uberettiget målfortjeneste i klagen
         
         
                     (24)
                  
                  
                     LG Chem hævdede med hensyn til målprisunderbuddet, at der ikke var nogen begrundelse for at anvende en målfortjeneste på 10 % i klagen.
                  
               
                     (25)
                  
                  
                     Der er tale om tærskelværdier, og Kommissionen mindede om, at klagen indeholdt fyldestgørende beviser for, at importen fra Republikken Korea underbød EU-erhvervsgrenens priser med en betydelig margen på [10-30 %]. Dette udgør i sig selv allerede tilstrækkeligt bevis for dumpingimportens indvirkning på priserne i Unionen. Dette fremgår klart af ordlyden af grundforordningens artikel 3, stk. 3, hvori prisunderbud og pristryk beskrives som mulige alternative virkninger, som dumpingimporten kan have på priserne i Unionen. Påstanden i klagen om, at priserne blev trykket med [30-60 %], var derfor ikke en forudsætning for at kunne konstatere, at der foreligger tilstrækkelige beviser for, at SAP fra Republikken Korea importeres til skadevoldende priser. Under alle omstændigheder er den målfortjeneste, som klageren har valgt, ikke bindende for Kommissionens analyse af målprisunderbud. Det fremgår af grundforordningens artikel 7, stk. 2c, at denne målfortjeneste ikke må være lavere end 6 %. Selv efter en justering af målfortjenesten til 6 % viste klagerens beregning stadig en høj målprisunderbudsmargen. Det er derfor ikke relevant, at klageren ikke dokumenterede den valgte målfortjeneste på 10 %.
                  
               
                     (26)
                  
                  
                     Kommissionen afviste derfor påstanden om, at en manglende begrundelse for den valgte målfortjeneste udgjorde en fejl i klagen.
                  
               1.2.7.   Investeringsdata i klagen bør ikke behandles fortroligt
         
         
                     (27)
                  
                  
                     Hvad angår de investeringer, der er angivet i klagen, hævdede LG Chem, at der ikke er nogen begrundelse for, at disse oplysninger blev behandlet fortroligt af klageren.
                  
               
                     (28)
                  
                  
                     Som allerede nævnt i betragtning 18 giver grundforordningens artikel 19 og artikel 6.5 i WTO's antidumpingaftale mulighed for at beskytte fortrolige oplysninger under omstændigheder, hvor videregivelse ville give en konkurrent en betydelig konkurrencemæssig fordel.
                  
               
                     (29)
                  
                  
                     De oplysninger, der gives i den fortrolige udgave af klagen, falder ind under denne kategori. Desuden fremlagde klageren et interval for udviklingen i indekset for investeringer i UP sammenlignet med 2017 i den ikkefortrolige udgave. Intervallet viser, at investeringerne faldt betydeligt i den betragtede periode, og er tilstrækkeligt til at forstå denne skadesindikator. Under alle omstændigheder fremgår de relevante tendenser af tabel 10.
                  
               
                     (30)
                  
                  
                     Kommissionen afviste derfor påstanden om, at det var nødvendigt at medtage de detaljerede investeringsdata i den ikkefortrolige udgave af klagen.
                  
               1.2.8.   Bevis for årsagssammenhæng med importen fra Sydkorea
         
         
                     (31)
                  
                  
                     LG Chem hævdede, at klagen i strid med grundforordningens artikel 3, stk. 6, ikke gav nogen dokumentation for årsagssammenhængen mellem den påståede dumpingimport fra Republikken Korea og EU-erhvervsgrenens skade. Ifølge LG Chem hævdede EU-erhvervsgrenen udelukkende, at »dumpingimporten fra Korea udøvede et nedadgående pristryk på EU-salgspriserne (...) og tvang EU-erhvervsgrenen for superabsorberende polymerer til at sænke deres priser, hvilket førte til dramatiske tab«.
                  
               
                     (32)
                  
                  
                     I modsætning til, hvad LG Chem hævder, fremlagde klageren tilstrækkelige beviser for årsagssammenhængen mellem importen fra det pågældende land og skaden. Klagerens analyse af skadesindikatorerne viste et tidsmæssigt sammenfald mellem de øgede mængder af lavprisimport fra Sydkorea og forværringen af EU-erhvervsgrenens resultater, og dermed hvordan den sydkoreanske import til EU-markedet udøvede et nedadgående pristryk på EU-erhvervsgrenens salgspriser.
                  
               
                     (33)
                  
                  
                     Denne påstand blev derfor afvist.
                  
               1.3.   Registrering af import, ingen indførelse af midlertidige foranstaltninger og efterfølgende sagsforløb
         
         
                     (34)
                  
                  
                     Den 17. september 2021 meddelte Kommissionen i overensstemmelse med grundforordningens artikel 19a, stk. 2, medlemsstaterne og alle de interesserede parter, at den agtede ikke at indføre midlertidig told på importen af superabsorberende polymerer med oprindelse i Republikken Korea og agtede at fortsætte undersøgelsen.
                  
               
                     (35)
                  
                  
                     Da der ikke blev indført midlertidige antidumpingforanstaltninger, registrerede Kommissionen ikke importen i henhold til grundforordningens artikel 14, stk. 5a. Kommissionen fortsatte med at indhente og efterprøve alle de oplysninger, som den anså for nødvendige for at træffe endelig afgørelse i sagen.
                  
               
                     (36)
                  
                  
                     Efter fremlæggelsen af Kommissionens hensigt om ikke at indføre midlertidige foranstaltninger blev der afholdt høringer med de to stikprøveudtagne EU-producenter (BASF Antwerpen NV (»BASF«) og Nippon Shokubai Europe NV (BE) (»Nippon Shokubai Europe« eller »NSE«)), en kendt EU-producent (Evonik Operations GmbH (»Evonik«)) samt med den eksporterende producent LG Chem, hvor disse parter fremsatte bemærkninger til beslutningen om ikke at indføre midlertidige foranstaltninger. Parterne tilføjede deres redegørelser og yderligere bemærkninger til sagsakterne efter høringerne.
                  
               1.4.   Undersøgelsesperioden og den betragtede periode
         
         
                     (37)
                  
                  
                     Undersøgelsen af dumping og skade omfattede perioden fra den 1. januar 2020 til den 31. december 2020 (»undersøgelsesperioden« eller »UP«). Undersøgelsen af udviklingstendenser af relevans for vurderingen af skade omfattede perioden fra den 1. januar 2017 frem til udgangen af undersøgelsesperioden (»den betragtede periode«).
                  
               1.5.   Interesserede parter
         
         
                     (38)
                  
                  
                     I indledningsmeddelelsen opfordrede Kommissionen interesserede parter til at kontakte den med henblik på at deltage i undersøgelsen. Kommissionen underrettede endvidere specifikt klageren, andre kendte EU-producenter, de kendte eksporterende producenter, myndighederne i Republikken Korea, kendte importører, kendte forhandlere og brugere samt sammenslutninger, som den vidste var berørt af indledningen af undersøgelsen, og opfordrede dem til at deltage.
                  
               
                     (39)
                  
                  
                     De interesserede parter fik mulighed for at fremsætte bemærkninger til indledningen af undersøgelsen og anmode om en høring med Kommissionen og/eller høringskonsulenten i handelsprocedurer. Der blev afholdt høringer med en stikprøveudtagen EU-producent (BASF), en kendt EU-producent (Evonik), den samarbejdsvillige eksporterende producent LG Chem og to kendte brugere i Unionen (Procter & Gamble International Operations SA (»P&G«) og FATER SpA (»Fater«)).
                  
               1.6.   Stikprøveudtagning
         
         
                     (40)
                  
                  
                     I indledningsmeddelelsen anførte Kommissionen, at den eventuelt ville udtage en stikprøve af de interesserede parter i henhold til grundforordningens artikel 17.
                  
               1.6.1.   Stikprøveudtagning af EU-producenter
         
         
                     (41)
                  
                  
                     Kommissionen anførte i sin indledningsmeddelelse, at den havde udtaget en foreløbig stikprøve af EU-producenter. Kommissionen udtog stikprøven på grundlag af produktions- og salgsmængden af samme vare og den geografiske placering. Denne stikprøve bestod af to EU-producenter. De stikprøveudtagne EU-producenter tegnede sig for mere end 50 % af den anslåede EU-produktions- og salgsmængde i undersøgelsesperioden, samtidig med at de sikrede en god geografisk spredning, og blev anset for at være repræsentative for EU-erhvervsgrenen. Kommissionen opfordrede interesserede parter til at fremsætte bemærkninger til den foreløbige stikprøve. Der blev ikke modtaget bemærkninger, og stikprøven blev derfor bekræftet.
                  
               1.6.2.   Stikprøveudtagning af importører
         
         
                     (42)
                  
                  
                     For at afgøre, om det var nødvendigt med stikprøveudtagning, og i bekræftende fald udtage en stikprøve, anmodede Kommissionen ikke forretningsmæssigt forbundne importører om at afgive de oplysninger, der anmodes om i indledningsmeddelelsen.
                  
               
                     (43)
                  
                  
                     En ikke forretningsmæssigt forbundet importør afgav de ønskede oplysninger. I betragtning af det lave antal besvarelser besluttede Kommissionen, at stikprøveudtagning ikke var nødvendig, og anmodede den samarbejdsvillige importør om at indsende besvarelser af spørgeskemaet.
                  
               1.6.3.   Stikprøveudtagning af eksporterende producenter i Republikken Korea
         
         
                     (44)
                  
                  
                     For at afgøre, om det var nødvendigt med stikprøveudtagning, og i bekræftende fald udtage en stikprøve, anmodede Kommissionen alle eksporterende producenter i Republikken Korea om at afgive de oplysninger, der anmodes om i indledningsmeddelelsen. Endvidere anmodede Kommissionen Republikken Koreas repræsentation ved Den Europæiske Union om at udpege og/eller kontakte eventuelle andre eksporterende producenter, der kunne være interesseret i at deltage i undersøgelsen.
                  
               
                     (45)
                  
                  
                     En eksporterende producent i det pågældende land afgav de ønskede oplysninger og indvilligede i at indgå i stikprøven; det blev derfor ikke fundet nødvendigt at udtage en stikprøve.
                  
               1.7.   Spørgeskemabesvarelser og kontrolbesøg
         
         
                     (46)
                  
                  
                     Kommissionen sendte spørgeskemaer til den samarbejdsvillige eksporterende producent, den samarbejdsvillige ikke forretningsmæssigt forbundne importør og de to stikprøveudtagne EU-producenter. De samme spørgeskemaer blev også gjort tilgængelige online (6) på tidspunktet for indledningen af undersøgelsen.
                  
               
                     (47)
                  
                  
                     Kommissionen modtog spørgeskemabesvarelser fra de to stikprøveudtagne EU-producenter, en EU-producent, der ikke indgik i stikprøven (makrospørgeskema), to brugere og den samarbejdsvillige eksporterende producent. Den eneste ikke forretningsmæssigt forbundne importør, som indsendte en stikprøvebesvarelse, indsendte ikke en spørgeskemabesvarelse.
                  
               
                     (48)
                  
                  
                     Kommissionen indhentede og efterprøvede alle de oplysninger, som den anså for nødvendige for at kunne træffe afgørelse om dumping, deraf følgende skade og Unionens interesser. På grund af udbruddet af covid-19-pandemien og de deraf følgende foranstaltninger, der blev truffet for at håndtere udbruddet (»covid-19-meddelelsen«) (7), var Kommissionen imidlertid ikke i stand til at aflægge kontrolbesøg hos de samarbejdsvillige stikprøveudtagne virksomheder, jf. grundforordningens artikel 16. Kommissionen har i stedet foretaget krydstjek uden kontrolbesøg af de oplysninger, som følgende virksomheder indgav, via videokonference:
                  
               
            
               EU-producenter
            
         
         
                     —
                  
                  
                     BASF Antwerpen N.V. (BE)
                  
               
                     —
                  
                  
                     Nippon Shokubai Europe NV (BE)
                  
               
            
               Brugere
            
         
         
                     —
                  
                  
                     Virksomhed B, hvis identitet vil forblive fortrolig i forbindelse med undersøgelsen (8).
                  
               
            
               Forretningsmæssigt forbundne importører og forhandlere
            
         
         
                     —
                  
                  
                     LG Chem Europe GmbH (»LG Chem Europe«)
                  
               
            
               Eksporterende producenter i Republikken Korea
            
         
         
                     —
                  
                  
                     LG Chem, Ltd.
                  
               1.8.   Endelig fremlæggelse af oplysninger
         
         
                     (49)
                  
                  
                     Den 24. januar 2022 orienterede Kommissionen samtlige interesserede parter om de vigtigste kendsgerninger og betragtninger, der ligger til grund for hensigten om at indføre en endelig antidumpingtold på importen af superabsorberende polymerer med oprindelse i Republikken Kora (»den endelige fremlæggelse af oplysninger«). Desuden fremsendte Kommissionen to supplerende endelige fremlæggelser af oplysninger den 4. februar 2022 og den 21. februar 2022. Alle parter fik en frist til at fremsætte bemærkninger til den endelige fremlæggelse af oplysninger og til de supplerende endelige fremlæggelser af oplysninger. Kommissionen modtog bemærkninger fra den eksporterende producent LG Chem, fra EU-erhvervsgrenen og fra en række brugere.
                  
               
                     (50)
                  
                  
                     Efter den endelige fremlæggelse af oplysninger fik interesserede parter lejlighed til at blive hørt i henhold til bestemmelserne i punkt 5.7 i indledningsmeddelelsen. Der blev afholdt høringer med LG Chem, koalitionen for et åbent og konkurrencedygtigt SAP-marked i Unionen og med Evonik.
                  
               
                     (51)
                  
                  
                     Efter det andet supplerende fremlæggelsesdokument gjorde LG Chem gældende, at indrømmelsen af en frist på en dag til at fremsætte bemærkninger til væsentlige ændringer i Kommissionens konklusioner udgør en tilsidesættelse af LG Chems ret til forsvar, så meget desto mere som kilden til fejlen ikke var blevet oplyst.
                  
               
                     (52)
                  
                  
                     Kommissionen bemærkede, at LG Chem ikke anmodede om en forlængelse af fristen for fremsættelse af bemærkninger til det andet supplerende fremlæggelsesdokument. Desuden blev LG Chem indrømmet to høringer efter den oprindelige frist for fremsættelse af bemærkninger, hvor virksomheden fik lejlighed til at fremsætte sine bemærkninger til det andet supplerende fremlæggelsesdokument. Under høringen med høringskonsulenten efter fremlæggelsen af det andet supplerende fremlæggelsesdokument påpegede Kommissionen, at LG Chem i sit svar på den endelige fremlæggelse af oplysninger fremsatte bemærkninger til en uoverensstemmelse mellem oplysningerne i klagen og i den endelige fremlæggelse af oplysninger samt deres egne markedsoplysninger. Kommissionen analyserede omhyggeligt LG Chems bemærkninger og korrigerede den manglende medtagelse af oplysninger om en virksomhed i de makroøkonomiske data på grund af en skrivefejl og gik videre med det andet supplerende fremlæggelsesdokument.
                  
               
                     (53)
                  
                  
                     LG Chem hævdede også, at fremlæggelsen af de supplerende oplysninger førte til en væsentlig ændring i forhold til de tidligere offentliggjorte makrodata, eftersom ikke blot omfanget af oplysningerne ændrede sig betydeligt, men tendenserne viste også forbedringer for alle indikatorer. LG Chem fremførte endvidere, at anvendelsen af intervaller, der blev udløst af tilføjelsen af data vedrørende en enkelt virksomhed i det andet supplerende fremlæggelsesdokument, forhindrede LG Chem i at opnå en rimelig forståelse af de reviderede makroøkonomiske indikatorer.
                  
               
                     (54)
                  
                  
                     Med det andet supplerende fremlæggelsesdokument blev de fremlagte makrodata og dermed også EU-erhvervsgrenens og importlandenes markedsandele ændret. LG Chem havde selv anmodet om denne ændring i sine bemærkninger til den endelige fremlæggelse af oplysninger forud for det andet supplerende fremlæggelsesdokument. Ud over at påpege omfanget af oplysningerne fra klagen fremlagde LG Chem endog data fra markedsoplysninger, som viser værdier svarende til de intervaller, der er angivet i det andet supplerende fremlæggelsesdokument. Det kan derfor ikke antages, at de ændrede oplysninger ikke allerede var forudset i LG Chems forsvarsskrivelse.
                  
               
                     (55)
                  
                  
                     På et marked med et begrænset antal producenter føjer de yderligere oplysninger om en producent naturligvis et betydeligt tal til de absolutte beløb, som LG Chem havde taget højde for i sine oprindelige bemærkninger. Påstanden om, at dette førte til forbedrede tendenser for alle indikatorer, er imidlertid misvisende. Tendenserne for alle indikatorer gik i samme retning som de oprindeligt fremlagte indikatorer. Det samlede produktionsindeks forblev uændret med kun en minimal stigning for 2018. Tendenserne i kapacitetsudnyttelsesindekset, det samlede salgsindeks, det samlede beskæftigelsesindeks, produktivitetsindekset og eksportindekset gik i samme retning, selv om de ikke var af samme omfang. I modsætning til, hvad LG Chem hævder, var der ikke en forbedring i tendenserne, de viste fortsat den samme skade, selv om ændringen havde et andet omfang.
                  
               
                     (56)
                  
                  
                     Desuden anførte LG Chem i sine bemærkninger til det andet supplerende fremlæggelsesdokument, at de reviderede tal for markedsandele faktisk bekræftede LG Chems tidligere påstand om, at importen fra Korea aldrig vandt markedsandele fra EU-erhvervsgrenen. Denne påstand viser, at de tendenser, der fremgik af det andet supplerende fremlæggelsesdokument, generelt heller ikke førte til en ændring af LG Chems vurdering. Da Kommissionens analyse og konklusioner ikke ændrede sig, var alle parternes argumenter som svar på det generelle fremlæggelsesdokument også fortsat gyldige.
                  
               
                     (57)
                  
                  
                     Endelig forhindrede anvendelsen af intervaller i makrodataene ikke LG Chem i at forstå de reviderede makroindikatorer. Disse intervaller var nødvendige for at bevare fortroligheden af de nøjagtige salgsstatistikker og andre statistikker for den EU-producent, hvis statistikker ved en fejl ikke var blevet taget i betragtning i forbindelse med den oprindelige fremlæggelse af oplysninger. De fremlagte indekser viste ikke blot et klart billede af indikatorernes udvikling, men intervallerne blev også fastsat tilstrækkeligt snævert til at få en rimelig forståelse af de enkelte indikatorers omfang. Kommissionen afviste derfor argumentet om, at den korte frist udgjorde en tilsidesættelse af LG Chems ret til forsvar.
                  
               2.   DEN PÅGÆLDENDE VARE OG SAMME VARE
         
         2.1.   Pågældende vare
         
         
                     (58)
                  
                  
                     Den pågældende vare er »superabsorberende polymerer«, der består af uregelmæssige, runde eller agglomererede granulater, i pulverform, af hvidt udseende og uopløselige i vand, som er resultatet af en polymerisation af monomermolekyler med tværbindinger, som danner et tværbundet netværk af polymerer, med en høj evne til at absorbere og tilbageholde vand og vandige væsker, med oprindelse i Republikken Korea, i øjeblikket henhørende under KN-kode ex 3906 90 90 (Taric-kode 3906909017) (»den pågældende vare«). Disse KN- og Taric-koder angives kun til orientering.
                  
               
                     (59)
                  
                  
                     På grund af deres ekstraordinære absorptionskapacitet anvendes SAP hovedsagelig i engangshygiejneprodukter såsom babybleer og inkontinensbleer til voksne og andre hygiejneprodukter, f.eks. hygiejneartikler til kvinder og ammeindlæg. SAP kan også anvendes i fødevarerelaterede industrier, f.eks. som kølemidler eller friskhedsbevarende midler, og i husholdningsprodukter såsom engangsvarmeposer eller duftprodukter til hjemmet. Desuden kan SAP anvendes i landbruget til vandbinding. Anvendelsen af SAP i engangshygiejneprodukter er imidlertid klart den mest dominerende i forhold til andre anvendelser.
                  
               2.2.   Samme vare
         
         
                     (60)
                  
                  
                     Undersøgelsen viste, at følgende varer har samme grundlæggende fysiske, kemiske og tekniske egenskaber og samme grundlæggende anvendelsesformål:
                     
                                 —
                              
                              
                                 den pågældende vare
                              
                           
                                 —
                              
                              
                                 den vare, der fremstilles og sælges på hjemmemarkedet i Republikken Korea, og
                              
                           
                                 —
                              
                              
                                 den vare, der fremstilles og sælges i Unionen af EU-erhvervsgrenen.
                              
                           
               
                     (61)
                  
                  
                     Kommissionen besluttede, at disse varer derfor udgør samme vare, jf. grundforordningens artikel 1, stk. 4.
                  
               2.3.   Påstande vedrørende varedækningen
         
         
                     (62)
                  
                  
                     På grundlag af de beviser, der blev fremlagt i klagen, definerede Kommissionen oprindeligt den undersøgte vare i overensstemmelse med den beskrivelse, som EU-erhvervsgrenen havde indsendt, og inkluderede et enkelt varekontrolnummer (»PCN«) i spørgeskemaerne.
                  
               
                     (63)
                  
                  
                     Den 8. marts 2021 fremsatte den samarbejdsvillige eksporterende producent LG Chem en række bemærkninger med påstand om, at SAP ikke kunne betragtes som en homogen vare, da forskelle med hensyn til fysiske, tekniske og kemiske egenskaber påvirker de endelige anvendelsesformål og den indbyrdes udskiftelighed samt produktionsprocesserne og de dermed forbundne produktions- og salgspriser for den undersøgte vare. Koalitionen af brugere fremsatte også de samme bemærkninger til varens endelige anvendelsesformål, indbyrdes udskiftelighed, produktionsproces og distributionskanaler. For at analysere disse påstande besluttede Kommissionen at anmode om ajourførte oplysninger med mere detaljerede oplysninger om varekontrolnumre fra den eksporterende producent og EU-producenterne, jf. afsnit 2.3.5.
                  
               2.3.1.   Anmodning om udelukkelse af tilpassede varer
         
         
                     (64)
                  
                  
                     For det første anmodede LG Chem om, at de såkaldte »tilpassede varer«, nemlig SAP-varer, der specifikt er tilpasset kundernes krav og behov, blev udelukket fra undersøgelsen. Den forklarede, at deres fysiske, tekniske og kemiske egenskaber gør, at disse varetyper ikke er indbyrdes udskiftelige med andre SAP-varer.
                  
               
                     (65)
                  
                  
                     Lignende påstande blev fremsat for »samudviklede« SAP-varer, nemlig varer, der er udviklet i fællesskab mellem LG Chem og en bestemt kunde for at opfylde krav, der udelukkende gælder for denne kunde. Ud over de egenskaber, der allerede er beskrevet for »tilpassede varer«, udviser »samudviklede« varer yderligere forskelle med hensyn til distributionskanaler, produktionsproces og produktionsomkostninger. LG Chem anmodede derfor om, at »samudviklede« SAP-varer blev udelukket fra undersøgelsens anvendelsesområde.
                  
               
                     (66)
                  
                  
                     LG Chem anmodede også om, at specifikke distributionskanaler til langsigtede indkøb og globale tildelingskontrakter blev udelukket fra varedækningen, da de ikke konkurrerer på EU-markedet.
                  
               
                     (67)
                  
                  
                     LG Chem hævdede imidlertid ikke, at tilpassede eller samudviklede varer kun kunne produceres af LG Chem, og at der ikke ville være nogen konkurrence mellem forskellige leverandører. I stedet fremstilles »tilpassede« og »samudviklede« varer også af EU-producenter efter anmodning fra specifikke kunder, jf. betragtning 64 og 65. Desuden konkluderede Kommissionen, at selv brugerne af »tilpasset SAP« eller »samudviklet SAP« stadig anvender en strategi med flere leverandørlande for at sikre forsyningsstabilitet, der omfatter forskellige leverandører og forskellige produktionssteder, herunder EU-leverandører. Desuden anmodede LG Chem ikke om at medtage tilpassede eller samudviklede varer som en af egenskaberne på varekontrolnummerniveau for at tage hensyn til de påståede forskelle i produktionsomkostninger eller priser. Derudover fandt Kommissionen ikke noget bevis for, at der var tale om sådanne forskelle.
                  
               
                     (68)
                  
                  
                     Kommissionen afviste derfor anmodningen om at udelukke tilpassede eller samudviklede varer.
                  
               2.3.2.   Anmodning om udelukkelse af SAP til lugtgenebekæmpelse
         
         
                     (69)
                  
                  
                     For det andet anmodede LG Chem om at udelukke SAP-varer til lugtgenebekæmpelse fra undersøgelsen, da de adskiller sig fra de øvrige SAP-varer med hensyn til tekniske og kemiske egenskaber, produktionsproces, dermed forbundne omkostninger og endelige anvendelsesformål. Den forklarede, at lugtgenebekæmpelsen opnås ved at tilføje ekstra råmaterialer gennem en særlig kemisk sammensætning, hvilket resulterer i en højere pris for slutkunderne. Af disse grunde blev det hævdet, at varer til lugtgenebekæmpelse ikke er indbyrdes udskiftelige med andre SAP-varer. LG Chem bemærkede også, at virksomhedens import af varer til lugtgenebekæmpelse var meget begrænset, og at importen af varer til lugtgenebekæmpelse fra Sydkorea derfor ikke kunne have forvoldt EU-producenterne af SAP til lugtgenebekæmpelse skade.
                  
               
                     (70)
                  
                  
                     Kommissionen kontrollerede flere kontrakter om levering af SAP, som gav kunden mulighed for at vælge mellem SAP til lugtgenebekæmpelse og SAP til anden anvendelse uden nogen prisforskel. Dette viser, at begge SAP-varetyper konkurrerer direkte med hinanden på trods af deres tekniske og kemiske forskelle.
                  
               
                     (71)
                  
                  
                     Kommissionen afviste derfor anmodningen om udelukkelse. Som det fremgår af afsnit 2.3.5, medtog Kommissionen imidlertid lugtgenebekæmpelse som en af egenskaberne på varekontrolnummerniveau for at tage hensyn til eventuelle forskelle i priser som følge af tilsætningen af materialer til lugtgenebekæmpelse.
                  
               2.3.3.   Anmodning om udelukkelse af øko-SAP
         
         
                     (72)
                  
                  
                     For det tredje anmodede LG Chem om, at organiske SAP-varer (såkaldt »øko-SAP«) blev udelukket fra undersøgelsen, da de kemisk adskiller sig fra andre SAP-varer, da biodiesel anvendes som råmateriale i stedet for råolie. LG Chem forklarede endvidere, at øko-SAP har en anden produktionsproces og dermed forbundne omkostninger end andre SAP-varer, hvilket resulterer i en højere pris for slutkunderne. Af disse grunde blev det hævdet, at øko-SAP ikke er indbyrdes udskifteligt med andre SAP-varer. LG Chem bemærkede også, at sydkoreanske producenter ikke leverer øko-SAP-varer til EU-markedet, og at importen af sydkoreansk øko-SAP derfor ikke kunne have forvoldt EU-erhvervsgrenen skade. LG Chem gentog disse bemærkninger efter den endelige fremlæggelse af oplysninger.
                  
               
                     (73)
                  
                  
                     Klagen omfattede både øko-SAP og andre SAP-varer, da EU-erhvervsgrenen fremstiller begge. Desuden er der mange forskellige typer SAP med forskellig form og forskellige egenskaber. LG Chem dokumenterede ikke i tilstrækkelig grad, at øko-SAP ville have et særskilt marked og ikke ville konkurrere med SAP fremstillet af råolie. Kommissionen afviste derfor anmodningen om udelukkelse.
                  
               2.3.4.   Anmodning om udelukkelse af SAP til industriel anvendelse
         
         
                     (74)
                  
                  
                     For det fjerde anmodede LG Chem om, at SAP-varer til industriel anvendelse blev udelukket fra undersøgelsen, og gjorde gældende, at SAP til andre formål end hygiejneformål ikke kan sidestilles med SAP til hygiejneformål. Den forklarede, at de to kategorier adskiller sig med hensyn til fysiske, kemiske og tekniske egenskaber, da SAP-varer til industriel anvendelse ofte har en mindre partikelstørrelse. Af disse grunde blev det hævdet, at SAP til hygiejneformål ikke var indbyrdes udskifteligt med SAP til industriel anvendelse. LG Chem bemærkede også, at Sydkoreas import af SAP-varer til industriel anvendelse svarede til et nichemarked, der tegnede sig for ca. 1 % til 3 % af det samlede SAP-marked i Unionen, og at den derfor ikke kunne have forvoldt EU-erhvervsgrenen skade.
                  
               
                     (75)
                  
                  
                     Klagen omfatter både SAP til hygiejneformål og til industriel anvendelse, da EU-erhvervsgrenen fremstiller begge. Selv om de endelige anvendelsesformål er forskellige, er produktionsprocessen og de overordnede kemiske og tekniske egenskaber stort set ens. Alle varetyper i en undersøgelse behøver desuden ikke at konkurrere direkte med hinanden. Som det fremgår af afsnit 2.3.5, fulgte Kommissionen anmodningen om at skelne mellem hygiejneformål og industriel anvendelse ved at indføre disse kategorier i varekontrolnummeret.
                  
               2.3.5.   Forslag til varekontrolnummeropdeling
         
         
                     (76)
                  
                  
                     Den 12. marts 2021 fremsatte LG Chem bemærkninger og gentog sine påstande om, at den pågældende vare ikke var homogen, og modsatte sig klagerens påstand om, at SAP var kendetegnet ved sin funktionelle kapacitet og ikke sin kemiske struktur. LG Chem understregede i denne forbindelse, at anvendelsen af et enkelt varekontrolnummer ikke ville give mulighed for en rimelig sammenligning mellem forskellige typer SAP-varer i overensstemmelse med grundforordningens artikel 2, stk. 10, og foreslog en opdeling af varekontrolnumrene. Den differentierede SAP-varer med hensyn til råmaterialer, der anvendes i produktionsprocessen, form, gennemsnitlig centrifugalretentionskapacitet (»CRC«), tilsætningsstoffer og yderligere funktioner — herunder skumprodukter, antiklumpningsmidler, antimisfarvning og lugtgenebekæmpelse — og anvendelsesformål.
                  
               
                     (77)
                  
                  
                     Den 19. marts 2021 fremsatte de stikprøveudtagne EU-producenter, BASF og Nippon Shokubai Europe, bemærkninger som svar på LG Chems indlæg. De hævdede indledningsvis, at LG Chems bemærkninger til varedækningen blev fremsat efter udløbet af den frist, der var fastsat i indledningsmeddelelsen, og at de derfor burde lades ude af betragtning og afvises.
                  
               
                     (78)
                  
                  
                     Med hensyn til LG Chems bemærkning om varekontrolnummeropdelingen, jf. betragtning 76, hævdede EU-producenterne, at selv om det var korrekt at hævde, at SAP var kendetegnet ved en række forskellige parametre, der kan variere afhængigt af kundernes behov og præferencer, var ingen af parametrene mere relevante end andre til at differentiere SAP-varer. De hævdede navnlig og fremlagde dokumentation til støtte for, at forskelle med hensyn til form, CRC, tilsætningsstoffer og yderligere funktioner ikke forhindrede varernes sammenlignelighed og ikke førte til betydelige prisforskelle.
                  
               
                     (79)
                  
                  
                     Med hensyn til differentieringen af SAP-varer på grundlag af anvendelsesformål var EU-producenterne enige i, at SAP til hygiejneformål bør adskilles fra SAP til andre formål end hygiejneformål, da de endelige anvendelsesformål kan medføre prisforskelle. EU-erhvervsgrenen var imidlertid imod enhver sondring inden for markedssegmentet for hygiejne som foreslået af LG Chem — dvs. babyplejeprodukter, plejeprodukter til voksne eller til plejeprodukter til kvinder — og hævdede, at SAP-varer til hygiejneformål var sammenlignelige. På dette grundlag modsatte BASF og Nippon Shokubai Europe sig den varekontrolnummeropdeling, som LG Chem havde foreslået, og fremførte, at et enkelt varekontrolnummer ikke ville forhindre LG Chem i at kræve en justering i henhold til grundforordningens artikel 2, stk. 10.
                  
               
                     (80)
                  
                  
                     Kort sagt modsatte EU-producenterne sig LG Chems anmodning om udelukkelse af varer som beskrevet i afsnit 2.3.1 og hævdede, at LG Chem ikke havde påvist væsentlige forskelle mellem SAP-varer, for hvilke der blev anmodet om udelukkelse med hensyn til tekniske og fysiske egenskaber, anvendelsesformål, kundernes opfattelse eller indbyrdes udskiftelighed, og andre SAP-varer.
                  
               
                     (81)
                  
                  
                     Efter anmodningen om et differentieret varekontrolnummer besluttede Kommissionen at indsamle flere data for at analysere anmodningen.
                  
               
                     (82)
                  
                  
                     På grundlag af de foreliggende oplysninger tilføjede Kommissionen den 9. april 2021 et notat til dossieret, hvori den opfordrede alle interesserede parter til at indsende data og fremsætte bemærkninger til en ny varekontrolnummeropdeling, som ville tage hensyn til forskelle mellem SAP-varer med hensyn til råmaterialer, der anvendes i produktionsprocessen, form, CRC, skumprodukter og ikkeskumholdige produkter, antiklumpningsmidler, antimisfarvning, lugtgenebekæmpelse og anvendelsesformål.
                  
               
                     (83)
                  
                  
                     De stikprøveudtagne EU-producenter, BASF og Nippon Shokubai Europe, gentog sammen med EU-producenten Evonik påstandene imod en varekontrolnummeropdeling og hævdede, at det var vilkårligt og selektivt og kun ville tjene til at støtte LG Chems individuelle interesse i undersøgelsen.
                  
               
                     (84)
                  
                  
                     På den anden side glædede de to brugere, FATER og P&G, sig over beslutningen om at indføre en ny varekontrolnummeropdeling. Begge brugere anmodede endvidere om at tilføje et sondringskriterium, nemlig »T20 — Dynamisk absorptionshastighed« i sekunder, dvs. den hastighed, hvormed SAP absorberer væsker under tryk. I deres bemærkninger forklarede de to brugere, at T20-metoden var blevet udviklet og væsentligt forbedret af P&G i de seneste ti år og i øjeblikket anvendes af både P&G og FATER i »SAP-varer af 8. generation«, som sandsynligvis ville bliver overført til »SAP-varer af 9. generation« i 2022. Derfor mente de to brugere, at indførelsen af et dette kriterium ville sikre den størst mulige grad af vare- og prissammenlignelighed med andre SAP-varer.
                  
               
                     (85)
                  
                  
                     Kommissionen fandt, at absorptionshastigheden er et generelt kendetegn, som er forskelligt i alle SAP-varer. En differentiering af alle former for SAP ville imidlertid forhindre enhver prissammenligning. Kommissionen afviste derfor anmodningen om at indføre dette kriterium i sin analyse.
                  
               
                     (86)
                  
                  
                     Efter at have gennemgået alle bemærkningerne fra de interesserede parter og på grundlag af dokumentationen i sagen besluttede Kommissionen den 22. april 2021 at ændre den varekontrolnummeropdeling, der var foreslået i notatet til sagen af 9. april 2021. I den endelige varekontrolnummeropdeling blev der taget hensyn til forskelle mellem SAP-varer med hensyn til råmaterialer, der anvendes i produktionsprocessen, form, CRC, lugtgenebekæmpelse og anvendelsesformål, og derfor blev der set bort fra forskellene ved skumprodukter og ikkeskumholdige produkter, antiklumpningsmidler og antimisfarvning. Kommissionen anmodede de stikprøveudtagne EU-producenter og den eksporterende producent om på ny at indsende de dele af spørgeskemabesvarelserne, der var baseret på varekontrolnumre, ved at anvende den endelige varekontrolnummeropdeling.
                  
               
                     (87)
                  
                  
                     Efter beslutningen om den endelige varekontrolnummeropdeling fremførte LG Chem den 27. maj 2021, at de bemærkninger fra interesserede parter, der begrundede ændringen af den endelige varekontrolnummeropdeling, ikke rettidigt blev føjet til det ikkefortrolige dossier i undersøgelsen, hvilket var i strid med grundforordningens artikel 6, stk. 7.
                  
               
                     (88)
                  
                  
                     Kommissionen indrømmede LG Chem en forlængelse af fristen for at fremsætte bemærkninger til disse bemærkninger.
                  
               
                     (89)
                  
                  
                     LG Chem gjorde endvidere gældende, at oplysningerne fra andre parter som svar på det detaljerede varekontrolnummer ikke gav en rimelig forståelse af de fortrolige oplysninger.
                  
               
                     (90)
                  
                  
                     De data, som LG Chem henviste til, blev af Kommissionen anset for at være meget fortrolige, da konkurrenterne gennem anvendelsen af disse oplysninger ville kunne få kendskab til EU-erhvervsgrenens forretningsstrategier. Kommissionen anså de ikkefortrolige sammendrag for at være repræsentative for de oplysninger, der blev afgivet fortroligt, og gav andre interesserede parter mulighed for at udøve deres ret til forsvar på passende vis. Påstanden blev derfor afvist.
                  
               2.3.6.   Anmodning om udelukkelse af SAP-varer af 8. og 9. generation
         
         
                     (91)
                  
                  
                     Efter fremlæggelsen af den endelige varekontrolnummeropdeling anmodede to brugere, FATER og P&G, om udelukkelse af de såkaldte »SAP-varer af 8. og 9. generation« med den begrundelse, at der var tale om specifikke fysiske, tekniske og kemiske egenskaber, som ikke ville gøre det muligt at erstatte dem med andre SAP-varetyper. Som beskrevet i betragtning 84 hævdede brugerne navnlig, at T20-metoden skelner mellem »SAP-varer af 8. og 9. generation« og alle andre SAP-varer på EU-markedet.
                  
               
                     (92)
                  
                  
                     Kommissionen undersøgte påstandene og konkluderede, at alle SAP-varer i et vist omfang var underlagt forskellige tekniske eller kemiske specifikationer. I sidste ende har de imidlertid samme anvendelsesformål og er indbyrdes udskiftelige og er stadig omfattet af definitionen af den pågældende vare som nævnt i betragtning 58. Der tages højde for eventuelle mindre forskelle i specifikationerne i de supplerende oplysninger på varekontrolnummerniveau. T20-metoden, der blev anvendt i »SAP-varer af 8. og 9. generation«, berettigede derfor ikke, at de blev udelukket fra varedækningen i undersøgelsen. Disse påstande blev derfor afvist.
                  
               
                     (93)
                  
                  
                     I deres bemærkninger efter den endelige fremlæggelse af oplysninger hævdede P&G og Fater, at Kommissionen på unøjagtig vis gengav absorptionshastigheden som en »generel egenskab«, der er forskellig for alle SAP-varer. De bemærkede, at de fem deskriptorer, der anvendes i den endelige opdeling af varekontrolnumre, derfor også kunne betragtes som »generelle egenskaber«, der er forskellige for alle SAP-varer. P&G og Fater foreslog således, at anvendelsen af T20-niveauet som tærskel i opdelingen af varekontrolnumre ville have gjort det muligt for Kommissionen at nå frem til en mere nøjagtig analyse på varekontrolnummerniveau.
                  
               
                     (94)
                  
                  
                     De hævdede endvidere, at Kommissionen ikke underbyggede årsagerne til, at »T20-metoden, der blev anvendt i »SAP-varer af 8. og 9. generation«, ikke berettigede, at de blev udelukket fra varedækningen i undersøgelsen«. De fremførte også, at Kommissionen undlod at behandle de yderligere faktorer, der kendetegner T20-metoden, såsom fremstillingsprocessen og forbrugeropfattelsen samt dens forskelle med hensyn til fysiske, tekniske og kemiske egenskaber, ved at konkludere, at alle SAP-varer har »samme endelige anvendelsesformål og er indbyrdes udskiftelige«, og at »der tages højde for eventuelle mindre forskelle i specifikationerne i de supplerende oplysninger på varekontrolnummerniveau«.
                  
               
                     (95)
                  
                  
                     P&G og Fater hævdede også, at Kommissionen så bort fra de beviser, der blev fremlagt til støtte for det forhold, at fremstillingsprocessen for SAP-varer af 8. og 9. generation adskiller sig fundamentalt fra fremstillingsprocessen for andre typer SAP.
                  
               
                     (96)
                  
                  
                     Endelig hævdede P&G og Fater, at udelukkelsen af SAP-varer af 8. og 9. generation fra anvendelsesområdet for denne undersøgelse ville være i Unionens interesse, da den ville undgå en skadelig indvirkning på priserne på bleer fra P&G og Fater til detailhandlere, samtidig med at antidumpingforanstaltningerne over for importen af andre SAP-varer kunne opretholdes.
                  
               
                     (97)
                  
                  
                     Som oplyst til de interesserede parter konkluderede Kommissionen, at de tekniske forskelle i sig selv ikke berettigede udelukkelsen (se betragtning 92). P&G og Fater anfægtede ikke, at produktionen af denne type SAP er baseret på de samme råmaterialer som andre typer SAP, og at anvendelsen i hygiejneartikler til babyer og voksne konkurrerer med andre typer SAP, der anvendes i samme type varer. Den omstændighed alene, at bestemte brugere har tilpasset deres produktion til en type SAP med særlige egenskaber, berettiger desuden heller ikke til en udelukkelse. Kommissionen afviste derfor påstanden om, at den ikke tog hensyn til nogen faktorer i sin vurdering. Unionens interesser behandles nærmere i afsnit 6.
                  
               2.3.7.   Kimberly-Clarks anmodning om udelukkelse af varer
         
         
                     (98)
                  
                  
                     I sit indlæg efter den endelige fremlæggelse af oplysninger anmodede Kimberly-Clark Kommissionen om at udelukke en særlig type SAP, der anvendes i virksomhedens fremstillingsproces, fra varedækningen. .
                  
               
                     (99)
                  
                  
                     Kommissionen bemærkede, at Kimberly-Clark ikke fremlagde beviser til støtte for sin påstand vedrørende forskellige tekniske egenskaber. Den anfægtede heller ikke, at virksomhedens særlige type SAP er baseret på de samme råmaterialer som andre typer SAP, og at den konkurrerer med andre typer SAP, der anvendes til samme varetyper. Da denne anmodning om udelukkelse blev indgivet på et meget sent tidspunkt i proceduren, var Kommissionen desuden ikke i stand til at kontrollere påstandene om, at visse producenter ikke ville være i stand til at producere denne type SAP. Kommissionen afviste derfor anmodningen om udelukkelse.
                  
               3.   DUMPING
         
         3.1.   Den normale værdi
         
         
                     (100)
                  
                  
                     Der blev ikke anvendt stikprøveudtagning af eksporterende producenter i Republikken Korea. LG Chem Ltd var den eneste samarbejdsvillige eksporterende producent af den pågældende vare i Republikken Korea.
                  
               
                     (101)
                  
                  
                     Kommissionen undersøgte først, om LG Chems samlede hjemmemarkedssalg var repræsentativt, jf. grundforordningens artikel 2, stk. 2. Hjemmemarkedssalget anses for repræsentativt, hvis det samlede hjemmemarkedssalg af samme vare til uafhængige kunder på hjemmemarkedet for hver af de eksporterende producenter udgør mindst 5 % af den samlede eksportsalgsmængde af den pågældende vare til Unionen i undersøgelsesperioden. På dette grundlag var LG Chems samlede salg af samme vare på hjemmemarkedet repræsentativt.
                  
               
                     (102)
                  
                  
                     Kommissionen undersøgte efterfølgende, hvilke varetyper solgt på hjemmemarkedet af LG Chem der var identiske eller sammenlignelige med varetyper solgt med henblik på eksport til Unionen med repræsentativt salg på hjemmemarkedet.
                  
               
                     (103)
                  
                  
                     Kommissionen undersøgte dernæst, om LG Chems hjemmemarkedssalg for hver varetype, der er identisk eller sammenlignelig med en varetype solgt med henblik på eksport til Unionen, var repræsentativt, jf. grundforordningens artikel 2, stk. 2. Hjemmemarkedssalget af en varetype er repræsentativt, hvis det samlede hjemmemarkedssalg af denne varetype til uafhængige kunder i undersøgelsesperioden udgør mindst 5 % af den samlede eksportsalgsmængde af den identiske eller sammenlignelige varetype til Unionen.
                  
               
                     (104)
                  
                  
                     Kommissionen fastslog, at fire varetyper ikke blev solgt af LG Chem på hjemmemarkedet. For disse varetyper blev den normale værdi beregnet som beskrevet i betragtning 111-112.
                  
               
                     (105)
                  
                  
                     Én varetype blev solgt i mængder, der tegnede sig for 4,3 % af LG Chems samlede eksportsalg til Unionen, hvilket kun var en smule under tærsklen på 5 %. Da salgsprisen svarede til priserne på sammenlignelige modeller, der solgtes på hjemmemarkedet, anså Kommissionen den for at være repræsentativ for det pågældende marked.
                  
               
                     (106)
                  
                  
                     Kommissionen fastsatte dernæst andelen af rentable salg til uafhængige kunder på hjemmemarkedet for hver varetype i undersøgelsesperioden for at afgøre, hvorvidt det faktiske hjemmemarkedssalg skulle anvendes som grundlag for beregning af den normale værdi, jf. grundforordningens artikel 2, stk. 4.
                  
               
                     (107)
                  
                  
                     Den normale værdi baseres på den faktiske pris på hjemmemarkedet pr. varetype, uanset om dette salg er rentabelt eller ej, hvis:
                     
                                 a)
                              
                              
                                 salgsmængden af den varetype, som blev solgt til en nettopris, der svarede til eller lå over de beregnede produktionsomkostninger, udgjorde mere end 80 % af den samlede salgsmængde for denne varetype, og
                              
                           
                                 b)
                              
                              
                                 den vejede gennemsnitlige salgspris for denne varetype var lig med eller højere end produktionsomkostningerne pr. enhed.
                              
                           
               
                     (108)
                  
                  
                     I så fald er den normale værdi det vejede gennemsnit af priserne på det samlede hjemmemarkedssalg af den pågældende varetype i UP.
                  
               
                     (109)
                  
                  
                     Den normale værdi er den faktiske pris på hjemmemarkedet for hver varetype, men kun for det rentable salg på hjemmemarkedet af varetyperne i UP, hvis:
                     
                                 a)
                              
                              
                                 mængden af rentabelt salg af varetypen udgør højst 80 % af den samlede salgsmængde for denne varetype, eller
                              
                           
                                 b)
                              
                              
                                 den vejede gennemsnitlige pris for denne varetype er lavere end produktionsomkostningerne pr. enhed.
                              
                           
               
                     (110)
                  
                  
                     Analysen af salget på hjemmemarkedet viste, at mere end 80 % (9) af det samlede salg på hjemmemarkedet af de varetyper, der er identiske eller sammenlignelige med de varetyper, der blev solgt med henblik på eksport til Unionen, var rentabelt, og at den vejede gennemsnitlige salgspris var højere end produktionsomkostningerne. For disse varetyper blev den normale værdi således beregnet som et vejet gennemsnit af priserne på alt salg på hjemmemarkedet i UP.
                  
               
                     (111)
                  
                  
                     For varetyper med intet salg af samme vare i repræsentative mængder på hjemmemarkedet beregnede Kommissionen den normale værdi i overensstemmelse med grundforordningens artikel 2, stk. 3 og 6.
                  
               
                     (112)
                  
                  
                     For de fire varetyper, der slet ikke blev solgt på hjemmemarkedet, blev de vejede gennemsnitlige SA&G-omkostninger samt fortjenesten ved alle transaktioner i normal handel på hjemmemarkedet tilføjet.
                  
               3.2.   Eksportpris
         
         
                     (113)
                  
                  
                     LG Chem eksporterede til Unionen, enten direkte til uafhængige kunder eller indirekte via LG Chem Europe, en forretningsmæssigt forbundet importør i Unionen.
                  
               
                     (114)
                  
                  
                     For salg af den pågældende vare direkte til uafhængige kunder i Unionen var eksportprisen i overensstemmelse med grundforordningens artikel 2, stk. 8, den pris, der faktisk var betalt eller skulle betales for den pågældende vare ved eksportsalg til Unionen.
                  
               
                     (115)
                  
                  
                     I sine bemærkninger til den endelige fremlæggelse af oplysninger anfægtede LG Chem den justering for kreditomkostninger ved virksomhedens direkte salg til Unionen, som Kommissionen foretog ved anvendelse af tre-måneders renten i Korea og på grundlag af virksomhedens regnskabsvaluta (KRW). Efter virksomhedens opfattelse burde Kommissionen have anvendt den LIBOR-sats, som LG Chem anvendte i sin besvarelse af spørgeskemaet, og som var baseret på fakturavalutaen (EUR).
                  
               
                     (116)
                  
                  
                     LG Chem fremførte, at justeringen skulle afspejle de omkostninger, der var baseret på de betalingsbetingelser, der var aftalt på salgstidspunktet. De aftalte betalingsbetingelser er de valutaer, som fakturaerne er udstedt i, og Kommissionen burde derfor have anvendt LIBOR's korte rentesats for EUR.
                  
               
                     (117)
                  
                  
                     Kommissionen var ikke enig i dette synspunkt. Som forklaret i spørgeskemaet »henviser kredit til omkostningerne i det tidsrum, som køberen får til at betale varerne, dvs. aftalt i betalingsbetingelserne«. De aftalte vilkår er derfor det antal dage, som køberen får til at betale fakturaen. Hvad angår rentesatsen, bør den afspejle de omkostninger, som virksomheden ville have betalt for sin egen kortfristede låntagning af samme beløb som fakturabeløbet. Den bør derfor baseres på KRW, som er virksomhedens funktionelle valuta.
                  
               
                     (118)
                  
                  
                     Ved salg gennem LG Chem Europe blev eksportprisen beregnet på grundlag af den pris, hvortil den importerede vare første gang blev videresolgt til uafhængige kunder i Unionen, jf. grundforordningens artikel 2, stk. 9. I dette tilfælde blev prisen justeret for alle omkostninger, der påløb mellem import og videresalg, herunder SA&G-omkostninger samt fortjeneste.
                  
               
                     (119)
                  
                  
                     Hvad angår den anvendte fortjenstmargen, hævdede LG Chem Europe, at virksomhedens egen fortjenstmargen burde anvendes, da den efter virksomhedens opfattelse var korrekt og rimelig.
                  
               
                     (120)
                  
                  
                     Det blev imidlertid konstateret, at allokeringsmetoden til fulde var påvirket af forbindelsen mellem de to virksomheder, da den blev allokeret direkte af LG Chem. Afregningsprisen var derfor ikke en pris, der ville være blevet fastsat i forhandlinger med en uafhængig importør. Kommissionen konkluderede derfor, at LG Chem Europes fortjenstmargen ikke var rimelig. I henhold til grundforordningens artikel 2, stk. 9, anses det for passende at anvende en rimelig fortjenstmargen, som er uafhængig af den faktiske fortjeneste ved afregningsprisen for at undgå eventuelle fordrejende virkninger, der måtte opstå på grund af afregningsprisen, i overensstemmelse med EU-domstolenes faste praksis. Påstanden blev derfor afvist.
                  
               
                     (121)
                  
                  
                     Da der ikke var nogen samarbejdsvillig, ikke forretningsmæssigt forbundet importør, besluttede Kommissionen at anvende den fortjenstmargen, der blev anvendt i en tidligere undersøgelse vedrørende en anden kemisk vare fremstillet af en lignende erhvervsgren og importeret under lignende omstændigheder, nemlig en fortjenstmargen på 6,89 % (10), der blev fastsat i undersøgelsen vedrørende polyvinylalkohol (PVA). Kommissionen fandt, at denne fortjenstmargen er det mest objektive grundlag med henblik på at beregne et tilfredsstillende skøn over en eksportpris efter armslængdeprincippet.
                  
               
                     (122)
                  
                  
                     Efter den endelige fremlæggelse af oplysninger gentog virksomheden sin påstand og fremlagde en beregning, der havde til formål at påvise, at omkostningerne ved LG Chem Europes indkøb hos LG Chem var højere end salgsprisen for identiske varekontrolnumre, der solgtes direkte af LG Chem til ikke forretningsmæssigt forbundne kunder i Unionen. Efter dens opfattelse viste beregningen således, at LG Chem Europe's fortjenstmargen var baseret på købsomkostninger på armslængdevilkår og derfor burde anvendes til justeringen i henhold til artikel 2, stk. 9.
                  
               
                     (123)
                  
                  
                     LG Chem sammenlignede i sin beregning LG Chem Europe's pris (efter fradrag af justeringer, SA&G-omkostninger og fortjeneste som fastsat i PVA-undersøgelsen) med LG Chems direkte salg i Unionen (efter fradrag af justeringer) og fremlagde derfor ingen beviser, der modsagde argumentet om, at fordelingen af fortjenesten var fuldt ud påvirket af forbindelsen mellem de to virksomheder, som fastslået i forbindelse med undersøgelsen. Desuden var LG Chems priser ab fabrik plus de SA&G-omkostninger og den fortjeneste, der blev fastsat i PVA-undersøgelsen, i gennemsnit [5-8 %] højere end priserne ab fabrik på LG Chems direkte salg. Efter Kommissionens opfattelse er dette interval helt i overensstemmelse med den avance, som en ikke forretningsmæssigt forbundet importør ville opkræve. Påstanden blev derfor afvist.
                  
               
                     (124)
                  
                  
                     LG Chem anfægtede ligeledes anvendelsen af den fortjenstmargen, der var fastsat i PVA-undersøgelsen. Virksomheden hævdede, at den blev etableret i en anden periode end den nuværende undersøgelse, og at der var betydelige forskelle i distributionen af SAP i forhold til PVA. For det første ændrede markedsbetingelserne for PVA sig betydeligt og reducerede fortjenstmargenen for importører i den kemiske sektor sammenlignet med UP i den nuværende undersøgelse, og for det andet er SAP en vare, der er samudviklet af producenten og kunden i fællesskab, og som normalt sælges via langfristede kontrakter, mens PVA er en råvare, der sælges gennem spotsalg.
                  
               
                     (125)
                  
                  
                     Kommissionen finder ikke den fortjenstmargen, der blev fastsat i PVA-undersøgelsen, uhensigtsmæssig. For det første viste de indhentede oplysninger fra interesserede parter, at den gennemsnitlige fortjenstmargen for importører i sektoren for specialkemikalier lå på mellem 10 % og 15 % i 2020. For det andet er PVA i modsætning til LG Chems argument også en vare, der ofte udvikles i henhold til kundernes specifikationer, og som ofte sælges via langfristede kontrakter, hvilket blev bekræftet i PVA-undersøgelsen. For det tredje viste de indhentede oplysninger, at de samarbejdsvillige ikke forretningsmæssigt forbundne importørers fortjeneste i PVA-undersøgelsen var i samme størrelsesorden også før UP for PVA-undersøgelsen. Denne påstand blev derfor afvist.
                  
               3.3.   Tilbud om tilsagn
         
         
                     (126)
                  
                  
                     Efter den endelige fremlæggelse af oplysninger afgav LG Chem sammen med LG Chem Europe tilbud om et pristilsagn inden for den frist, der er fastsat i grundforordningens artikel 8, stk. 2. Virksomheden tilbød to gennemsnitlige minimumsimportpriser (MIP'er), der var genstand for indeksering.
                  
               
                     (127)
                  
                  
                     I en række bemærkninger, som blev indsendt til Kommissionen, modsatte klagerne og Evonik sig LG Chems tilbud af en række årsager, såsom risikoen for krydskompensation mellem priserne og risikoen for, at minimumsimportprisen kunne blive en referencepris på EU-markedet og dermed mindske konkurrencen. De anmodede om, at LG Chems tilbud blev afvist.
                  
               
                     (128)
                  
                  
                     Klagerne og Evonik hævdede endvidere, at Republikken Koreas manglende overholdelse af visse bestemmelser i ILO-konventionerne kunne fordreje produktionsomkostningerne ved koreansk SAP og i sidste ende påvirke enhver prissammenligning mellem EU-erhvervsgrenens priser og de koreanske importpriser. De anmodede Kommissionen om at tage hensyn til en sådan fordrejning i den nuværende undersøgelse, i det mindste i forbindelse med undersøgelsen af eventuelle pristilsagn fra den eksporterende producent.
                  
               
                     (129)
                  
                  
                     Kommissionen mente ikke, at den i forbindelse med denne undersøgelse havde tilstrækkelige beviser vedrørende den manglende overholdelse af visse bestemmelser i ILO-konventionerne til at drage konklusioner med hensyn til fordrejninger af arbejdskraftomkostningerne. Under alle omstændigheder måtte LG Chems tilbud om tilsagn afvises af andre grunde, og det var derfor ikke nødvendigt at foretage en vurdering i denne henseende.
                  
               
                     (130)
                  
                  
                     I henhold til grundforordningens artikel 8 skal pristilsagnene være tilstrækkelige til at afhjælpe dumpingens skadevoldende virkninger, og godtagelsen heraf må ikke anses for at være umulig at gennemføre i praksis. Kommissionen vurderede tilbuddet i lyset af disse kriterier og konkluderede, at det af følgende årsager ikke ville være praktisk muligt at godtage det, og at det ikke ville afhjælpe de skadelige virkninger af dumping.
                  
               
                     (131)
                  
                  
                     For det første er prisen på den pågældende vare og på de råmaterialer, som den foreslåede indeksering var baseret på, svingende. Stillet over for sådanne udsving kan det ikke garanteres, at en minimumsimportpris vil være tilstrækkelig til at afhjælpe de skadelige virkninger af dumping i foranstaltningernes løbetid.
                  
               
                     (132)
                  
                  
                     For det andet eksporterede LG Chem flere forskellige varetyper i undersøgelsesperioden med et prisudsving på [30-40 %]. En vejet gennemsnitlig minimumsimportpris pr. kategori af den pågældende vare ville resultere i en minimumsimportpris, som ville ligge under den ikkedumpede pris for visse SAP-varetyper, også under hensyntagen til prisvolatiliteten som forklaret ovenfor.
                  
               
                     (133)
                  
                  
                     For det tredje er de foreslåede minimumsimportpriser indekseret på de to vigtigste råmaterialer til prisformlen for SAP, nemlig propylen og kaustisk soda. Der tages imidlertid ikke hensyn til andre vigtige faktorer såsom energiomkostninger ved indekseringen.
                  
               
                     (134)
                  
                  
                     For det fjerde er det ikke let at skelne mellem forskellige SAP-varetyper og varekontrolnumre ved fysisk inspektion. Dette indebærer en høj risiko for, at dyrere varetyper muligvis fejlagtigt angives som billigere varetyper. Dette gør tilsagnet vanskeligt at overvåge og dermed umuligt at gennemføre i praksis, jf. grundforordningens artikel 8.
                  
               
                     (135)
                  
                  
                     For det femte har LG Chem en global struktur bestående af flere forretningsmæssigt forbundne virksomheder i og uden for Unionen og sælger et stort antal andre kemiske varer til globale kunder i og uden for Unionen. SAP sælges ofte via globale tildelingskontrakter, hvor en kunde, der er beliggende flere steder i verden, forhandler med LG Chem om mængder og priser for alle sine forretningsmæssigt forbundne enheder. Under disse omstændigheder ville det være umuligt for Kommissionen effektivt at overvåge disse transaktioner, da de ville finde sted uden for Unionen, og dette ville gøre det lettere for LG Chem at krydskompensere priserne i Unionen med priserne uden for Unionen for globale kunder. Dette ville i sig selv gøre tilbuddet umuligt at gennemføre i praksis.
                  
               
                     (136)
                  
                  
                     Kommissionen sendte et brev til ansøgeren, hvori den redegjorde for de ovennævnte grunde til at afvise tilbuddet om tilsagn. Ansøgeren fremsatte bemærkninger hertil. Disse bemærkninger blev stillet til rådighed for interesserede parter i sagsakterne.
                  
               
                     (137)
                  
                  
                     LG Chem anfægtede i sine bemærkninger Kommissionens begrundelse for at afvise virksomhedens tilbud om tilsagn. Efter LG Chems opfattelse var den foreslåede indekseringsmekanisme i stand til at opfange prisudsvingene og sikre, at minimumsimportprisen afhjalp dumpingmargenen i foranstaltningernes løbetid. For så vidt angår de forskellige varetyper hævdede LG Chem, at den betydelige prisvariation for de forskellige varetyper skyldtes et enkelt varekontrolnummer eksporteret i begrænsede mængder, og virksomheden tilbød at revidere sit tilbud og basere det på de tre forenklede varekontrolnumre, der blev anvendt til underbudsanalysen. Virksomheden fremførte endvidere, at der ikke var nogen risiko for krydskompensation mellem de forskellige varetyper, da de forskellige egenskaber let kan kontrolleres af toldmyndighederne ved hjælp af salgsdokumenter og tekniske datablade, som LG Chem skal udarbejde for hver forsendelse. Endelig hævdede LG Chem, at der ikke var nogen risiko for krydskompensation gennem de langsigtede og globale tildelingskontrakter, og tilbød at give oplysninger om salg til globale kunder i og uden for Unionen for at mindske risikoen.
                  
               
                     (138)
                  
                  
                     Kommissionen erkendte, at den foreslåede indeksering kunne tage højde for i det mindste en del af den observerede prisvolatilitet. De foreslåede minimumsimportpriser var imidlertid kun delvist baseret på prisformlen for råmaterialer, mens den faste del, som tegner sig for ca. 50 % af prisen på SAP, var fastsat. Med hensyn til de forskellige varetyper ville prisudsvinget for de resterende ni varekontrolnumre desuden også stadig være på ca. [15-30 %], selv om der ikke blev taget hensyn til det enkelte varekontrolnummer, der eksporteredes i begrænsede mængder. For så vidt angår risikoen for krydskompensation ville salgsdokumenterne efter Kommissionens opfattelse ikke i sig selv forhindre risikoen for urigtige angivelser, da toldmyndighederne kun ville kunne støtte sig på disse angivelser. Endelig anerkender Kommissionen LG Chems tilbud om at give oplysninger om salg til globale kunder. Efter Kommissionens opfattelse ville dette imidlertid ikke mindske risikoen for krydskompensation, da Kommissionen ikke ville have mulighed for at kontrollere, at alle relevante oplysninger var blevet fremlagt, og det ville være yderst vanskeligt at håndhæve LG Chems tilsagn. Påstanden blev derfor afvist.
                  
               
                     (139)
                  
                  
                     LG Chem fremførte desuden, at Kommissionens begrundelse for at afvise virksomhedens tilbud om pristilsagn ikke var i overensstemmelse med konklusionerne i det generelle fremlæggelsesdokument. Virksomheden fremførte, at: i) Kommissionen erkendte, at prisen på den pågældende vare var svingende, men dette var efter dens opfattelse ikke i overensstemmelse med påstanden om, at importen fra Korea trykkede EU-erhvervsgrenens priser, ii) Kommissionen hævdede, at LG Chem eksporterede 10 forskellige varetyper, der kunne identificeres ved faktorer som formen af granulaterne i varen, porøsitetsgraden, massefylden og fordelingen af partikelstørrelsen, i modsætning til det generelle fremlæggelsesdokument, hvor Kommissionen baserede beregningen af underbuds- og skadesmargenen på et forenklet varekontrolnummer, som kun tager hensyn til medtagelsen af lugtgenebekæmpelse og anvendelse af varen (hygiejneartikler eller industriel anvendelse), iii) Kommissionen i dokumentet med det generelle fremlæggelsesdokument ikke betragtede SAP-prisformlen og EU-producenternes omkostninger som relevante faktorer, der forvoldte EU-erhvervsgrenen skade, selv om den tog hensyn hertil, da den afviste tilbuddet om tilsagn, iv) Kommissionen tog hensyn til relevansen af langsigtede og globale tildelingskontrakter for at afvise LG Chems tilbud om tilsagn, men ikke tog hensyn hertil i det generelle fremlæggelsesdokument, navnlig for så vidt angår EU-erhvervsgrenens eksportresultater og virkningerne af importen fra Japan.
                  
               
                     (140)
                  
                  
                     Disse argumenter måtte afvises. For det første var den kendsgerning, at priserne blev anset for at være svingende, dvs. at priserne svinger i overensstemmelse med råmaterialepriserne, allerede blevet analyseret af Kommissionen. Det blev konstateret, at dette havde en ubetydelig indvirkning på EU-erhvervsgrenens rentabilitet og priser, jf. betragtning 283-288, da EU-erhvervsgrenen på grund af dumpingimporten fra Korea ikke var i stand til at hæve priserne i samme omfang som stigningen i produktionsomkostningerne (se også betragtning 249). For det andet undersøgte Kommissionen de forskellige egenskaber ved SAP med hensyn til toldembedsmændenes mulighed for at skelne mellem de forskellige varetyper og håndhævelsen af det foreslåede tilsagn. Som forklaret i betragtning 182 var det imidlertid Kommissionens opfattelse, at det forenklede varekontrolnummer, der blev anvendt i underbudsberegningen, var tilstrækkeligt detaljeret til at afspejle omkostnings- og prispåvirkningen af de vigtigste egenskaber ved SAP. For det tredje blev de samlede tildelingskontrakter ligesom det foregående punkt anset for relevante, da de udgør en trussel mod overvågningen og håndhævelsen af tilsagnet på grund af risikoen for krydskompensation. Desuden blev LG Chems bemærkninger vedrørende virkningen af de globale tildelingskontrakter for virkningen af importen fra Japan, EU-erhvervsgrenens eksportresultater og de globale prisforhandlinger analyseret af Kommissionen i afsnit 5.2.3, 5.2.4 og 5.2.8.
                  
               
                     (141)
                  
                  
                     Kommissionen fandt derfor, at tilsagnet ikke kunne anvendes og derfor ikke kunne gennemføres i praksis, jf. grundforordningens artikel 8, og afviste derfor tilbuddet.
                  
               3.4.   Sammenligning
         
         
                     (142)
                  
                  
                     Kommissionen sammenlignede den normale værdi og eksportprisen for de stikprøveudtagne eksporterende producenter ab fabrik.
                  
               
                     (143)
                  
                  
                     I tilfælde, hvor det var begrundet i behovet for at sikre en rimelig sammenligning, justerede Kommissionen i overensstemmelse med grundforordningens artikel 2, stk. 10, den normale værdi og/eller eksportprisen for forskelle, der påvirker priserne og prisernes sammenlignelighed. Den normale værdi blev justeret for transport-, emballerings- og kreditomkostninger samt udgifter til teknisk bistand. Eksportprisen blev justeret for håndterings- og lasteomkostninger samt dermed forbundne omkostninger, transport-, forsikrings- og emballeringsomkostninger, gebyrer ved import og toldgodtgørelse, kreditomkostninger, bankgebyrer og udgifter til teknisk bistand, hvis de blev anset for at være rimelige, nøjagtige og veldokumenterede.
                  
               
                     (144)
                  
                  
                     LG Chem krævede en justering for handelsled af hjemmemarkedssalget. Virksomheden hævdede, at salgsfunktionerne i forbindelse med eksportsalg til Unionen ikke kun varetages af dens forretningsmæssigt forbundne importør LG Chem Europe, men også af salgsafdelingen i LG Chems hovedkvarter i Republikken Korea. Det var virksomhedens opfattelse, at da Kommissionen justerede eksportprisen for den forretningsmæssigt forbundne importørs SA&G-omkostninger i overensstemmelse med grundforordningens artikel 2, stk. 9, bør Kommissionen på samme måde trække de salgsomkostninger, der afholdes af salgsafdelingen i Republikken Korea i forbindelse med dens hjemmemarkedssalg, fra hjemmemarkedsprisen.
                  
               
                     (145)
                  
                  
                     Denne påstand måtte afvises. For det første har justeringen i henhold til grundforordningens artikel 2, stk. 9, til formål at beregne en pålidelig eksportpris, der ikke påvirkes af forholdet mellem eksportøren i eksportlandet og den forretningsmæssigt forbundne importør i Unionen. Justeringerne skal omfatte alle omkostninger, der påløber mellem import og videresalg (og fortjeneste), i det omfang disse poster normalt afholdes af en importør. LG Chem har ikke fremlagt dokumentation for, at beregningen af eksportprisen i henhold til artikel 2, stk. 9, er gået ud over, hvad der kræves i henhold til nævnte artikel. Det forhold, at fastsættelsen af den normale værdi og eksportprisen reguleres på forskellige måder, er ikke som sådan en faktor, der påvirker prissammenligneligheden, og som skal behandles i forbindelse med en justering i henhold til grundforordningens artikel 2, stk. 10. LG Chem har ikke fremlagt bevis for, at de justeringer, der er foretaget i henhold til artikel 2, stk. 10, som nævnt i betragtning 143, ikke er tilstrækkelige til at foretage en rimelig sammenligning mellem eksportprisen og den normale værdi, eller for, at de solgte til forskellige typer kunder på hjemmemarkedet i forhold til EU-markedet.
                  
               3.5.   Dumpingmargen
         
         
                     (146)
                  
                  
                     Kommissionen sammenlignede den vejede gennemsnitlige normale værdi for hver enkelt type af samme vare med den vejede gennemsnitlige eksportpris for den tilsvarende type af den pågældende vare, jf. grundforordningens artikel 2, stk. 11 og 12.
                  
               
                     (147)
                  
                  
                     På dette grundlag udgør den endelige vejede gennemsnitlige dumpingmargen udtrykt i procent af cif-prisen (dvs. inklusive omkostninger, forsikring og fragt), Unionens grænse, ufortoldet, 13,4 % for den eneste samarbejdsvillige eksporterende producent.
                  
               
                     (148)
                  
                  
                     For alle andre eksporterende producenter i Republikken Korea beregnede Kommissionen dumpingmargenen på grundlag af de foreliggende faktiske oplysninger, jf. grundforordningens artikel 18. Med henblik herpå fastsatte Kommissionen de eksporterende producenters grad af samarbejdsvilje.
                  
               
                     (149)
                  
                  
                     Da der var to andre producenter i Republikken Korea, som ikke samarbejdede i forbindelse med undersøgelsen, anså Kommissionen samarbejdsniveauet for at være lavt. Kommissionen fandt det derfor hensigtsmæssigt at fastsætte restdumpingmargenen til niveauet for den højeste dumpingmargen for en repræsentativ varetype.
                  
               
                     (150)
                  
                  
                     De endelige dumpingmargener, udtrykt i procent af cif-prisen, Unionens grænse, ufortoldet, fastsættes til følgende:
                     
                                 Virksomhed
                              
                              
                                 Endelig dumpingmargen
                              
                           
                                 LG Chem. Ltd.
                              
                              
                                 13,4  %
                              
                           
                                 Alle andre virksomheder
                              
                              
                                 18,8  %
                              
                           
               4.   SKADE
         
         4.1.   Definition af EU-erhvervsgrenen og EU-produktion
         
         
                     (151)
                  
                  
                     Den samme vare blev fremstillet af fem EU-producenter i undersøgelsesperioden. De udgør »EU-erhvervsgrenen«, jf. grundforordningens artikel 4, stk. 1.
                  
               
                     (152)
                  
                  
                     Den samlede EU-produktion i undersøgelsesperioden blev fastsat til ca. 346 590 ton. Kommissionen fastlagde dette tal på grundlag af alle de tilgængelige oplysninger vedrørende EU-erhvervsgrenen, f.eks. de stikprøveudtagne EU-producenters besvarelser af antidumpingspørgeskemaerne samt besvarelser af makrospørgeskemaet fra en EU-producent, der ikke indgik i stikprøven. Disse data blev krydstjekket med tallene i klagen med hensyn til pålidelighed og fuldstændighed. Som anført i betragtning 41 tegnede de to stikprøveudtagne EU-producenter sig for mere end 50 % af den samlede EU-produktion af samme vare.
                  
               4.2.   Fastlæggelse af det relevante EU-marked
         
         
                     (153)
                  
                  
                     Kommissionen fandt, at EU-producenternes samlede produktion var bestemt til det frie marked, og at der således var direkte konkurrence med importen fra det pågældende land. Kommissionen undersøgte derfor alle økonomiske indikatorer for EU-erhvervsgrenen som helhed.
                  
               4.3.   EU-forbruget
         
         
                     (154)
                  
                  
                     Kommissionen fastlagde EU-forbruget på grundlag af de stikprøveudtagne EU-producenters besvarelser af antidumpingspørgeskemaet, makrospørgeskemaet samt importen ud fra Eurostats data.
                  
               
                     (155)
                  
                  
                     EU-forbruget udviklede sig således:
                     
                        Tabel 1
                     
                     
                        EU-forbruget (i ton)
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Samlet EU-forbrug
                              
                              
                                 [630 000 -665 000 ]
                              
                              
                                 [630 000 -665 000 ]
                              
                              
                                 [630 000 -665 000 ]
                              
                              
                                 [630 000 -665 000 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    100 
                                 
                              
                              
                                 
                                    100 
                                 
                              
                              
                                 
                                    100 
                                 
                              
                           
                                 
                                    Kilde: stikprøveudtagne og ikke stikprøveudtagne EU-producenter samt Eurostat
                              
                           
               
                     (156)
                  
                  
                     I den betragtede periode forblev det samlede forbrug på det frie marked stabilt med minimale udsving på klart under 1 %.
                  
               4.4.   Import fra det pågældende land
         
         4.4.1.   Mængde og markedsandel for importen fra det pågældende land
         
         
                     (157)
                  
                  
                     Kommissionen fastsatte importmængden på grundlag af KN-koden (11) fra Eurostats database, justeret med oplysninger fra TRASS i klagen, med henblik på at udskille importen af den pågældende vare. Denne justering var nødvendig, da Eurostats data for KN-koden omfattede en del andre varer, hvilket ville fordreje både mængder og priser. Justeringen blev ikke anfægtet af nogen af de interesserede parter. Markedsandelen for importen blev fastsat på grundlag af importmængden fra det pågældende land i forhold til mængden af det samlede EU-forbrug, jf. tabel 2.
                  
               
                     (158)
                  
                  
                     Efter den endelige fremlæggelse af oplysninger anmodede LG Chem om en supplerende fremlæggelse af oplysninger om den metode, der blev anvendt til at fastsætte importmængder og -værdier, samt om en fremlæggelse af detaljerede dataudtræk fra TRASS. Kommissionen fremlagde følgende supplerende oplysninger:
                  
               
                     (159)
                  
                  
                     Som forklaret i punkt 18 i klagen er KN-kode 3906 90 90 ikke udelukkende forbeholdt SAP. Klageren har fremlagt et skøn over andelen af SAP i alle mængder, der er angivet under KN-kode 3906 90 90, baseret på TRASS-data. Som det fremgår af den ikkefortolige udgave af bilag 5-1 »Imports of SAP to the EU« (»Import af SAP til Unionen«) til klagen, svarede mængden af SAP-eksport til Unionen i den betragtede periode til 84 % af den samlede import, der blev angivet under KN-kode 3906 90 90. Det fremgår endvidere af bilaget, at disse oplysninger blev anvendt af klageren til at foretage justeringer af dataene fra Eurostat.
                  
               
                     (160)
                  
                  
                     Kommissionen anvendte den samme metode som klageren, som blev fundet hensigtsmæssig og ikke blev anfægtet, jf. betragtning 119 i det generelle fremlæggelsesdokument med den endelige fremlæggelse af oplysninger.
                  
               
                     (161)
                  
                  
                     Kommissionen præciserede endvidere, at det i TRASS-databasen er muligt at vælge varernes betegnelse. Således blev oplysningerne i TRASS vedrørende mængden og værdien af eksporten fra Korea til Unionen under HS-kode 3906 90 90 filtreret for kun at medtage varebetegnelser svarende til SAP. Der blev udvalgt 15 varer.
                  
               
                     (162)
                  
                  
                     TRASS giver dog kun mulighed for dataudtræk, når der foreligger data for mindst 3 virksomheder. Dette var ikke tilfældet for 2018. Da andelen af SAP-eksport i TRASS i forhold til Eurostats data under KN-kode 3906 90 90 var stabil for de øvrige år, beregnede Kommissionen en værdi for 2018 på grundlag af den gennemsnitlige andel af de øvrige år.
                  
               
                     (163)
                  
                  
                     De underliggende TRASS-data er omfattet af ophavsretlig beskyttelse og kan ikke videregives af Kommissionen, men er tilgængelige mod betaling.
                  
               
                     (164)
                  
                  
                     Importen fra det pågældende land udviklede sig som følger i den betragtede periode:
                     
                        Tabel 2
                     
                     
                        Importmængde (i ton) og markedsandel
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Importmængde fra det pågældende land (i ton)
                              
                              
                                 83 499 
                              
                              
                                 94 343 
                              
                              
                                 114 896 
                              
                              
                                 110 903 
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    113 
                                 
                              
                              
                                 
                                    138 
                                 
                              
                              
                                 
                                    133 
                                 
                              
                           
                                 Markedsandel
                              
                              
                                 [12  %-14  %]
                              
                              
                                 [13  %-15  %]
                              
                              
                                 [16  %-18  %]
                              
                              
                                 [16  %-18  %]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    114 
                                 
                              
                              
                                 
                                    138 
                                 
                              
                              
                                 
                                    133 
                                 
                              
                           
                                 Kilde: Data fra Eurostat og TRASS-data
                              
                           
               
                     (165)
                  
                  
                     Importen fra Republikken Korea steg fra ca. 83 500 ton til ca. 110 900 ton i den betragtede periode, hvilket svarer til en samlet stigning på 33 % mellem 2017 og UP. Denne stigning var betydeligt højere end stigningen i forbruget.
                  
               
                     (166)
                  
                  
                     Den største stigning i importmængden fra Republikken Korea blev registreret mellem 2018 og 2019 med en stigning på 22 % fra år til år, efterfulgt af et fald på 3,5 % mellem 2019 og UP.
                  
               
                     (167)
                  
                  
                     Som følge heraf steg markedsandelen for importen af sydkoreanske varer fra [12-14 %] til [16-18 %] i den betragtede periode, hvilket er en stigning på 33 % mellem 2017 og undersøgelsesperioden. Det skal bemærkes, at både Republikken Koreas importmængder og markedsandel generelt udviste en hurtig stigning i den betragtede periode.
                  
               4.4.2.   Priser på importen fra det pågældende land og prisunderbud
         
         
                     (168)
                  
                  
                     Kommissionen fastsatte importpriserne på grundlag af Eurostat-data ved hjælp af Taric-koden i betragtning 157, justeret med data fra TRASS, som forklaret i betragtning 157-162.
                  
               
                     (169)
                  
                  
                     Efter den endelige fremlæggelse af oplysninger påpegede LG Chem, at Eurostats data indeholdt cif-priser. Kommissionen tog hensyn til dette og omregnede derfor fob-importpriserne fra TRASS-databasen til cif ved at anvende forholdet mellem fob- og cif-værdien fra LG Chems verificerede data. De justerede tal fremgår af tabel 3.
                  
               
                     (170)
                  
                  
                     Gennemsnitspriserne på importen fra det pågældende land udviklede sig således:
                     
                        Tabel 3
                     
                     
                        Importpriser (EUR/ton)
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Importpris
                              
                              
                                 1 191 
                              
                              
                                 1 252 
                              
                              
                                 1 169 
                              
                              
                                 1 074 
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    105 
                                 
                              
                              
                                 
                                    98 
                                 
                              
                              
                                 
                                    90 
                                 
                              
                           
                                 Kilde: TRASS-data, der er angivet i klagen.
                              
                           
               
                     (171)
                  
                  
                     De gennemsnitlige importpriser fra Republikken Korea faldt med 10 % i den betragtede periode fra 1 191 EUR/ton til 1 074 EUR/ton. Disse priser lå væsentligt under de stikprøveudtagne EU-producenters salgspriser og produktionsomkostninger i den betragtede periode, jf. tabel 7.
                  
               
                     (172)
                  
                  
                     Prisunderbuddet for importen blev fastsat på grundlag af oplysninger fra den samarbejdsvillige eksporterende producent i det pågældende land og oplysninger om EU-erhvervsgrenens hjemmemarkedssalg i undersøgelsesperioden. Kommissionen fastsatte prisunderbuddet i undersøgelsesperioden ved at sammenligne:
                     
                                 —
                              
                              
                                 de vejede gennemsnitlige salgspriser pr. varetype, som de stikprøveudtagne EU-producenter forlangte af ikke forretningsmæssigt forbundne kunder på EU-markedet, justeret til et ab fabrik-niveau, og
                              
                           
                                 —
                              
                              
                                 de tilsvarende vejede gennemsnitlige priser pr. varetype for importen fra den samarbejdsvillige sydkoreanske producent ved salg til den første uafhængige kunde på EU-markedet som fastsat på cif-basis med passende justeringer for told og omkostninger efter importen.
                              
                           
               
                     (173)
                  
                  
                     Prissammenligningen blev foretaget for hver enkelt varetype for transaktioner i samme handelsled med passende justeringer, hvor det var nødvendigt, og fratrukket rabatter og nedslag. Resultatet af sammenligningen blev udtrykt i procent af de stikprøveudtagne EU-producenters teoretiske omsætning i undersøgelsesperioden. Det vejede gennemsnitlige underbud blev fastsat til 14,7 %.
                  
               
                     (174)
                  
                  
                     Efter den endelige fremlæggelse af oplysninger hævdede LG Chem, at virksomheden ikke havde modtaget sine egne detaljerede oplysninger i bilag 3b til den endelige fremlæggelse af oplysninger, og at intervallerne for de fortrolige data var utilstrækkelige. Kommissionen tog LG Chems bemærkninger til efterretning. LG Chem fik derfor tilsendt sine egne fortrolige oplysninger, og intervallerne blev indskrænket. Disse ændringer blev medtaget i den supplerende følsomme fremlæggelse af oplysninger, der blev sendt til LG Chem og EU-erhvervsgrenen den 8. februar 2022.
                  
               
                     (175)
                  
                  
                     LG Chem påstod endvidere, at der skulle offentliggøres oplysninger på specifikt varekontrolnummerniveau. I henhold til grundforordningens artikel 19 kunne Kommissionen imidlertid ikke afsløre de ønskede data for hver varetype. I den foreliggende sag var der kun to EU-producenter og tre varekontrolnumre. En offentliggørelse af en sådan detaljeringsgrad ville derfor gøre det muligt, enten direkte eller med tilføjelse af markedsoplysninger, at rekonstruere fortrolige salgs- eller produktionsdata for individuelle EU-producenter. LG Chem gentog sit argument efter den supplerende endelige fremlæggelse af oplysninger.
                  
               
                     (176)
                  
                  
                     Kommissionen kan ikke fremlægge detaljerede data, der er indsamlet fra kun to virksomheder, da dette skaber risiko for, at andre interesserede parter rekonstruerer fortrolige data om individuelle producenter ved hjælp af markedsoplysninger. Dette er en objektiv risiko på et marked med kun få kendte producenter, der er aktive på markedet eller er involveret i Kommissionens undersøgelse. Kommissionen afviste derfor denne påstand.
                  
               
                     (177)
                  
                  
                     LG Chem fremførte endvidere, at de tal, der blev anvendt til beregning af underbud og målprisunderbud, ikke havde noget grundlag i undersøgelsens resultater, og at disse uoverensstemmelser burde forklares. LG Chem fandt nærmere bestemt, at virksomheden ikke var i stand til nøjagtigt at afstemme cif-eksportværdien ved Unionens grænse, som fremgår af bilag 3b, og de detaljerede underbuds- og skadesberegninger, som LG Chem havde fået forelagt, med tallene i LGC's salgsoversigter i tabellerne EUSALUR og RLSALUR. LG Chem fremførte også, at cif-eksportværdien ved Unionens grænse, som fremgår i koreanske won af bilag 2.1 til den endelige fremlæggelse af oplysninger, ville resultere i en anden værdi i EUR end den, der anvendes i bilag 3b.
                  
               
                     (178)
                  
                  
                     Kommissionen præciserede, at den i forbindelse med omregningen af koreanske won til euro omregnede cif-værdierne af hver transaktion med ECB's respektive månedlige vekselkurs, mens LG Chem i sine bemærkninger anførte, at den havde anvendt ECB's årlige vekselkurs. På grund af månedlige mængdeudsving viste LG Chems omregning baseret på årskursen nødvendigvis forskellige værdier. Kommissionen afviste derfor påstanden om, at de tal, der blev anvendt til underbuds- og målprisunderbudsberegningen, viser forskelle i forhold til de foreliggende oplysninger.
                  
               
                     (179)
                  
                  
                     LG Chem påstod endvidere, at Kommissionen ikke forklarede, hvordan den fastsatte den beregnede cif-værdi, som blev anvendt til underbudsberegningen.
                  
               
                     (180)
                  
                  
                     Kommissionen præciserede, at den beregnede cif-pris for salg via LG Chem Europe blev beregnet ved at trække SA&G-omkostninger og fortjeneste fra nettofakturaværdien, jf. betragtning 118-125, samt justeringer for alle omkostninger efter importen. I modsætning til, hvad LG Chem hævder, forklares det i bilag 3a til den endelige fremlæggelse af oplysninger desuden, hvordan cif-prisen blev fastsat for så vidt angår justeringen for omkostninger efter importen. Kommissionen afviste derfor denne påstand.
                  
               
                     (181)
                  
                  
                     LG Chem fremførte endvidere, at Kommissionen anvendte et varekontrolnummer til at sammenligne LG Chems importpriser med de stikprøveudtagne EU-producenters priser, hvilket var for enkelt og ikke tog hensyn til alle de egenskaber, der var nævnt i LG Chems indlæg af 28. april 2021, dvs. råmaterialer, form, CRC, lugtgenebekæmpelse, skumprodukter, antiklumpningsmidler, antimisfarvning og anvendelse. Navnlig kan forskelle i CRC i sig selv forklare underbudsmargenen på 14,7 %.
                  
               
                     (182)
                  
                  
                     Kommissionen henviste til afsnit 2.3.5, hvoraf det fremgår, at Kommissionen har indhentet detaljerede data for at kunne analysere omkostnings- og priseffekten af de forskellige egenskaber, som LG Chem har foreslået, herunder CRC. Disse oplysninger bekræftede sammen med de oplysninger, der blev indhentet fra brugerne og verificeret, imidlertid ikke den påståede omkostnings- og prispåvirkning af egenskaberne, bortset fra dem, som Kommissionen anvendte. Kommissionen afviste derfor påstanden om, at der burde have været anvendt et mere detaljeret varekontrolnummer.
                  
               
                     (183)
                  
                  
                     Endelig fremførte LG Chem, at justeringen af LG Chem Europes faktiske pris med et teoretisk beløb for SA&G-omkostninger og fortjeneste med henblik på underbudsberegningen udgør et åbenbart urigtigt skøn og er i strid med grundforordningens artikel 3, stk. 2 og 3, eftersom priserne i forbindelse med en sammenligning af underbud skal sammenlignes i samme handelsled i henhold til Jindal-dommen (12). I Hansol-sagen (13) bekræftede Retten, at det i forbindelse med underbudsberegninger er de priser, der forhandles mellem en virksomhed og kunderne, og ikke priserne på et mellemliggende stadium, der kan være afgørende for kundens købsbeslutning.
                  
               
                     (184)
                  
                  
                     Denne påstand måtte afvises. For det første henviser grundforordningens artikel 3, stk. 2, til virkningen af dumpingimporten, der kan forvolde skade for EU-erhvervsgrenen, og ikke til en virksomheds (en forretningsmæssigt forbundet importørs) pris ved videresalg i Unionen til en anden kunde.
                  
               
                     (185)
                  
                  
                     For det andet, for så vidt angår underbudsmargener, foreskriver grundforordningen ikke en bestemt metode for dette begreb. Som følge heraf har Kommissionen vide skønsbeføjelser ved vurderingen af denne skadesfaktor. Denne skønsbeføjelse begrænses af nødvendigheden af at basere konklusionerne på positivt bevismateriale og at foretage en objektiv undersøgelse, jf. grundforordningens artikel 3, stk. 2.
                  
               
                     (186)
                  
                  
                     Når det drejer sig om de elementer, der skal tages i betragtning ved beregningen af underbud (navnlig eksportprisen), skal Kommissionen udpege det første tidspunkt, hvor konkurrencen finder (eller kan finde) sted med EU-erhvervsgrenen på EU-markedet. Dette tidspunkt er rent faktisk den første ikke forretningsmæssigt forbundne importørs købspris, idet denne virksomhed i princippet kan vælge at købe enten af EU-erhvervsgrenen eller af tredjelandsleverandører. Derimod afspejler forretningsmæssigt forbundne importørers priser ved videresalg ikke det tidspunkt, hvor den reelle konkurrence finder sted. Sidstnævnte er kun det punkt, hvor eksportørens etablerede salgsstruktur forsøger at finde kunder, men det er allerede efter det tidspunkt, hvor beslutningen om at foretage import er blevet truffet. Når den eksporterende producent har etableret sit system af forretningsmæssigt forbundne virksomheder i Unionen, har de rent faktisk allerede besluttet, at deres varer skal komme fra tredjelandsleverandører. Sammenligningspunktet bør således være lige efter, at varerne krydser Unionens grænse, og ikke på et senere tidspunkt i distributionskæden, f.eks. ved salg til slutbrugeren.
                  
               
                     (187)
                  
                  
                     Denne fremgangsmåde sikrer også sammenhæng i tilfælde, hvor en eksporterende producent sælger varerne direkte til en ikke forretningsmæssigt forbundet kunde (uanset om der er tale om en importør eller en slutbruger), da denne situation pr. definition ikke indebærer anvendelse af videresalgspriserne. En anden tilgang ville føre til forskelsbehandling mellem eksporterende producenter udelukkende på grundlag af den salgskanal, de anvender.
                  
               
                     (188)
                  
                  
                     I dette tilfælde kan importprisen ikke tages for pålydende, da den eksporterende producent og importøren er forretningsmæssigt forbundne. For at kunne fastlægge en pålidelig importpris på armslængdevilkår, skal denne pris derfor rekonstrueres med den forretningsmæssigt forbundne importørs pris ved videresalg som udgangspunkt. Når denne rekonstruktion foretages, er reglerne om beregningen af eksportprisen, jf. grundforordningens artikel 2, stk. 9, relevante, ligesom de er relevante for bestemmelsen af eksportprisen med henblik på dumpingberegningen. Anvendelsen af grundforordningens artikel 2, stk. 9, gør det muligt at nå frem til en pris, som er fuldt ud sammenlignelig med den cif-pris (Unionens grænse), der anvendes ved undersøgelsen af salget til ikke forretningsmæssigt forbundne kunder.
                  
               
                     (189)
                  
                  
                     Kommissionen bemærkede også, at denne tilgang var blevet godkendt af Retten i Severstal-sagen (14).
                  
               
                     (190)
                  
                  
                     Endelig fremlagde LG Chem ingen dokumentation for nogen systematisk prisforskel i salg til distributører og direkte salg til brugere af lignende varetyper. Kommissionen kunne heller ikke finde beviser for forskelle i prisfastsættelsen mellem salg til distributører og salg til brugere fra EU-erhvervsgrenens side.
                  
               4.4.3.   Påstand om intet underbud i 2018 som følge af prisstigninger
         
         
                     (191)
                  
                  
                     Hvad angår virkningerne af prisnedsætter i 2018, hævdede LG Chem, at både priserne på importen fra Sydkorea og EU-erhvervsgrenens priser steg i forhold til niveauet i 2017. Der kunne derfor ikke have været tale om underbud.
                  
               
                     (192)
                  
                  
                     Analysen af udviklingen i importpriserne i forhold til EU-erhvervsgrenens priser foretages imidlertid for den betragtede periode som helhed, dvs. perioden mellem 2017 og undersøgelsesperioden. Mens prisudviklingen vurderes for hele den betragtede periode, foretages underbudsberegningerne for undersøgelsesperioden (2020) alene. Stigningen i de sydkoreanske priser og i EU-erhvervsgrenens priser i 2018 i forhold til niveauet i 2017 er derfor ikke relevant for beregningen af underbuddet i UP i dette tilfælde. Desuden tyder denne omstændighed ikke i sig selv på, at importen fra Sydkorea ikke underbød EU-erhvervsgrenens priser i den pågældende periode, da denne konklusion kun kunne nås efter en detaljeret sammenligning mellem den faktiske eksportpris og EU-priserne.
                  
               
                     (193)
                  
                  
                     Underbudsmargenen defineres således som det beløb, hvormed den faktiske importpris fra det pågældende land er lavere end EU-erhvervsgrenens faktiske pris. Forskellen mellem de to priser, efter at der er foretaget de nødvendige justeringer, udtrykkes i procent af EU-erhvervsgrenens pris.
                  
               
                     (194)
                  
                  
                     I 2018 var gennemsnitsprisen på importen fra Sydkorea stadig lavere end EU-erhvervsgrenens gennemsnitspriser. Selv om både Sydkoreas og EU-erhvervsgrenens priser steg i denne periode, tyder statistikkerne derfor på, at der også ville have været tale om underbud i 2018.
                  
               
                     (195)
                  
                  
                     Denne påstand blev derfor afvist.
                  
               
                     (196)
                  
                  
                     Efter den endelige fremlæggelse af oplysninger hævdede LG Chem, at virksomheden aldrig havde påstået, at der ikke kunne have været tale om underbud i 2018. Denne fortolkning af LG Chems påstand skulle angiveligt have tilsidesat LG Chems ret til god forvaltning.
                  
               
                     (197)
                  
                  
                     Kommissionen noterede sig LG Chems forklaring om, at den ikke havde haft til hensigt at fremsætte ovennævnte påstand. Da LG Chem ikke henviste til noget argument, som Kommissionen havde undladt at tage stilling til, fandt Kommissionen ikke, at den havde tilsidesat retten til god forvaltning.
                  
               4.5.   EU-erhvervsgrenens økonomiske situation
         
         4.5.1.   Generelle bemærkninger
         
         
                     (198)
                  
                  
                     I overensstemmelse med grundforordningens artikel 3, stk. 5, omfattede undersøgelsen af dumpingimportens virkninger for EU-erhvervsgrenen en vurdering af alle de økonomiske indikatorer, der havde en indflydelse på EU-erhvervsgrenens situation i den betragtede periode.
                  
               
                     (199)
                  
                  
                     Som nævnt i betragtning 41 blev der anvendt stikprøveudtagning med henblik på at konstatere, hvilken skade der eventuelt var blevet forvoldt EU-erhvervsgrenen.
                  
               
                     (200)
                  
                  
                     Med henblik på konstateringen af skade skelnede Kommissionen mellem makroøkonomiske og mikroøkonomiske skadesindikatorer. Kommissionen evaluerede de makroøkonomiske indikatorer på grundlag af data fra de stikprøveudtagne producenter og fra de producenter, der ikke indgik i stikprøven, som blev krydstjekket med oplysningerne i klagen. Kommissionen evaluerede de mikroøkonomiske indikatorer ud fra oplysningerne i spørgeskemabesvarelserne fra de stikprøveudtagne EU-producenter. Oplysningerne vedrørte de stikprøveudtagne EU-producenter. Begge datasæt blev anset for at være repræsentative for EU-erhvervsgrenens økonomiske situation.
                  
               
                     (201)
                  
                  
                     De makroøkonomiske indikatorer er: produktion, produktionskapacitet, kapacitetsudnyttelse, salgsmængde, markedsandel, vækst, beskæftigelse, produktivitet, dumpingmargenens størrelse og genrejsning efter tidligere dumping. Efter den endelige fremlæggelse af oplysninger fremhævede interesserede parter visse uoverensstemmelser i de makroøkonomiske indikatorer for produktion og salg mellem klagen og fremlæggelsen af oplysninger. Efter en analyse accepterede Kommissionen disse påstande og korrigerede tallene. Kommissionen har ajourført de makroøkonomiske tal med tallene for en virksomhed. Af denne grund blev de absolutte værdier angivet i intervalform for at sikre fortroligheden.
                  
               
                     (202)
                  
                  
                     De mikroøkonomiske indikatorer er: gennemsnitlige enhedspriser, enhedsomkostninger, arbejdskraftomkostninger, lagerbeholdninger, rentabilitet, likviditet, investeringer, investeringsafkast og evne til at rejse kapital.
                  
               4.5.2.   Makroøkonomiske indikatorer
         
         4.5.2.1.   Produktion, produktionskapacitet og kapacitetsudnyttelse
         
                     (203)
                  
                  
                     Den samlede produktion, produktionskapacitet og kapacitetsudnyttelse i Unionen udviklede sig i den betragtede periode som følger:
                     
                        Tabel 4
                     
                     
                        Produktion, produktionskapacitet og kapacitetsudnyttelse
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Produktionsmængde (i ton)
                              
                              
                                 [525 000 -560 000 ]
                              
                              
                                 [530 000 -565 000 ]
                              
                              
                                 [540 000 -575 000 ]
                              
                              
                                 [520 000 -555 000 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    102 
                                 
                              
                              
                                 
                                    105 
                                 
                              
                              
                                 
                                    98 
                                 
                              
                           
                                 Produktionskapacitet (i ton)
                              
                              
                                 [540 000 -580 000 ]
                              
                              
                                 [600 000 -640 000 ]
                              
                              
                                 [650 000 -690 000 ]
                              
                              
                                 [650 000 -690 000 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    109 
                                 
                              
                              
                                 
                                    117 
                                 
                              
                              
                                 
                                    117 
                                 
                              
                           
                                 Kapacitetsudnyttelse (%)
                              
                              
                                 [93  %-95  %]
                              
                              
                                 [88  %-90  %]
                              
                              
                                 [84  %-86  %]
                              
                              
                                 [78  %-80  %]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    94 
                                 
                              
                              
                                 
                                    90 
                                 
                              
                              
                                 
                                    83 
                                 
                              
                           
                                 Kilde: stikprøveudtagne og ikkestikprøveudtagne EU-producenter
                              
                           
               
                     (204)
                  
                  
                     EU-erhvervsgrenens produktionsmængde steg med 5 procentpoint mellem 2017 og 2019, hvorefter den faldt med 7 procentpoint mellem 2019 og UP. Den samlede produktionsmængde faldt i den betragtede periode med 2 %.
                  
               
                     (205)
                  
                  
                     Produktionskapaciteten steg støt i den betragtede periode fra [540 000-580 000] ton i 2017 til [650 000-690 000] ton i 2019 og forblev på dette niveau i undersøgelsesperioden med en samlet stigning på 17 %. Kapacitetsforøgelsen i EU's SAP-industri skyldtes en stor investering, som blev foretaget af en EU-producent i den betragtede periode.
                  
               
                     (206)
                  
                  
                     Som vist ovenfor i tabel 4 steg EU-produktionskapaciteten betydeligt i den betragtede periode, men EU-kapacitetsudnyttelsen forværredes betydeligt, idet den gik fra [93-95 %] i 2017 til [78-80 %] i UP. Denne tendens resulterede i et samlet fald på 17 % i EU-kapacitetsudnyttelsen i den betragtede periode.
                  
               4.5.2.2.   Fald i kapacitetsudnyttelsen som følge af kapacitetsforøgelse
         
                     (207)
                  
                  
                     LG Chem fremsatte bemærkninger til faldet i EU-erhvervsgrenens kapacitetsudnyttelse i den betragtede periode med særlig henvisning til investeringsprojektet hos en EU-producent, der øgede produktionskapaciteten i 2018. Ifølge LG Chem var formålet med yderligere kapacitet aldrig at forsyne EU-markedet, da den eksisterende kapacitet i 2017 allerede var større end efterspørgslen på EU-markedet. EU-producenternes overkapacitet kunne derfor ikke være forårsaget af importen fra Sydkorea.
                  
               
                     (208)
                  
                  
                     Kommissionen var enig i, at faldet i kapacitetsudnyttelsen i den betragtede periode, samtidig med at den samlede producerede mængde forblev forholdsvis stabil, hang sammen med EU-producenternes kapacitetsforøgelse. I modsætning til LG Chems udtalelser oversteg denne yderligere kapacitet imidlertid ikke efterspørgslen på EU-markedet. I 2017 udgjorde EU-erhvervsgrenens samlede produktionskapacitet kun [86-88 %] af EU-forbruget. Efter forøgelser af produktionskapaciteten forblev den på linje med EU-forbruget med en overkapacitet på kun [1-2 %]. Der er således intet, der tyder på, at den yderligere kapacitet ikke var beregnet til EU-markedet.
                  
               
                     (209)
                  
                  
                     Efter den anden supplerende endelige fremlæggelse af oplysninger hævdede LG Chem, at tallene ikke underbygger konklusionen om, at EU-erhvervsgrenens yderligere kapacitet, der blev opbygget i den betragtede periode, var beregnet til at forsyne EU-markedet.
                  
               
                     (210)
                  
                  
                     Kommissionen har konkluderet, at kapacitetsforøgelserne kun førte til en minimal overkapacitet. Eftersom brugerne og LG Chem i deres argumenter vedrørende Unionens interesser har påpeget, at ikke al kapacitet automatisk er beregnet til produktion af hver type SAP, er den minimale overkapacitet på [1-2 %] ikke noget tegn på, at den ikke er beregnet til EU-markedet, men snarere til at skabe tilstrækkelig kapacitet til en fleksibel produktion af forskellige typer SAP for at holde trit med efterspørgslen efter forskellige typer SAP. Selv efter kapacitetsforøgelsen forblev den faktiske produktion desuden et godt stykke under EU-forbruget. Kommissionen afviste derfor denne påstand.
                  
               4.5.2.3.   Sumitomo Seikas kapacitet ikke taget i betragtning
         
                     (211)
                  
                  
                     LG Chem hævdede desuden, at EU-erhvervsgrenens overkapacitet, som blev angivet i klagen, var undervurderet, da den ikke tog hensyn til EU-producenten Sumitomo Seikas produktionskapacitet. LG Chem anmodede Kommissionen om at præcisere, hvorfor EU-producenten Sumitomo Seikas kapacitet og skadesindikatorer ikke blev taget i betragtning, da de kunne have påvirket og fordrejet skadesbilledet i klagen.
                  
               
                     (212)
                  
                  
                     Kommissionen mindede om, at den pågældende virksomhed ikke samarbejdede i forbindelse med undersøgelsen. I modsætning til LG Chems påstande betyder dette imidlertid ikke, at Kommissionen så bort fra virksomhedens kapacitet og skadesindikatorer. Tallet på 47 000 ton, som blev oplyst af LG Chem, blev også anvendt i Kommissionens makrodata for produktionskapaciteten, og der blev foretaget skøn for de resterende skadesindikatorer for denne virksomhed.
                  
               
                     (213)
                  
                  
                     Derfor blev denne påstand afvist.
                  
               4.5.2.4.   Salgsmængde og markedsandel
         
                     (214)
                  
                  
                     EU-erhvervsgrenens salgsmængde og markedsandel udviklede sig i den betragtede periode som følger:
                     
                        Tabel
                     
                     
                        Salgsmængde og markedsandel
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Samlet salgsmængde på EU-markedet (i ton)
                              
                              
                                 [350 000 -380 000 ]
                              
                              
                                 [370 000 -400 000 ]
                              
                              
                                 [370 000 -400 000 ]
                              
                              
                                 [320 000 -350 000 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    104 
                                 
                              
                              
                                 
                                    103 
                                 
                              
                              
                                 
                                    89 
                                 
                              
                           
                                 Markedsandel
                              
                              
                                 [56  %-58  %]
                              
                              
                                 [58  %-60  %]
                              
                              
                                 [57  %-59  %]
                              
                              
                                 [49  %-51  %]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    105 
                                 
                              
                              
                                 
                                    103 
                                 
                              
                              
                                 
                                    88 
                                 
                              
                           
                                 
                                    Kilde: stikprøveudtagne og ikkestikprøveudtagne EU-producenter
                              
                           
               
                     (215)
                  
                  
                     Det samlede salg på EU-markedet faldt i den betragtede periode samlet set med 11 % mellem 2017 og UP. Mellem 2017 og 2018 steg den samlede salgsmængde til Unionen med 4 % og faldt derefter støt indtil UP. Det største fald blev registreret mellem 2019 og UP, hvor den samlede salgsmængde på EU-markedet faldt med 14 %.
                  
               
                     (216)
                  
                  
                     Til trods for det stabile EU-forbrug, jf. tabel 1, faldt EU-erhvervsgrenens salgsmængde støt i den betragtede periode, og markedsandelen faldt derfor følgelig med 12 % mellem 2017 og UP. For så vidt angår udviklingen i EU-salgsmængden blev det største fald i markedsandelen ligeledes registreret mellem 2019 og UP med et fald fra år til år på 15 %.
                  
               
                     (217)
                  
                  
                     Efter den endelige fremlæggelse af oplysninger hævdede LG Chem, at Kommissionen ikke kan analysere udviklingen i salgsmængderne på EU-markedet isoleret fra salget på eksportmarkederne. Salget er blevet omdirigeret fra EU-markedet til eksportmarkeder i stedet for at »gå tabt«.
                  
               
                     (218)
                  
                  
                     Kommissionen skal nødvendigvis analysere udviklingen på EU-markedet for at fastslå en skade på EU-markedet. Stigningen i eksporten blev analyseret i afsnit 5.2.4 for at fastslå, om den var en årsag til den forvoldte skade. Kommissionen afviste derfor argumentet om, at den havde analyseret udviklingen isoleret set uden at tage hensyn til EU-erhvervsgrenens eksport.
                  
               4.5.2.5.   Vækst
         
                     (219)
                  
                  
                     EU-forbruget var stabilt i den betragtede periode, mens EU-erhvervsgrenens salgsmængde på EU-markedet faldt med 12 %. EU-erhvervsgrenen oplevede dermed et tab i markedsandele i modsætning til markedsandelen for importen fra det pågældende land, der steg betydeligt i den samme periode.
                  
               4.5.2.6.   Beskæftigelse og produktivitet
         
                     (220)
                  
                  
                     Beskæftigelsen og produktiviteten udviklede sig i den betragtede periode som følger:
                     
                        Tabel 6
                     
                     
                        Beskæftigelse og produktivitet
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Antal ansatte
                              
                              
                                 [1 000 -1 150 ]
                              
                              
                                 [1 000 -1 150 ]
                              
                              
                                 [950 -1 100 ]
                              
                              
                                 [950 -1 100 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    98 
                                 
                              
                              
                                 
                                    92 
                                 
                              
                              
                                 
                                    91 
                                 
                              
                           
                                 Produktivitet (ton/FTÆ)
                              
                              
                                 492 
                              
                              
                                 510 
                              
                              
                                 564 
                              
                              
                                 529 
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    104 
                                 
                              
                              
                                 
                                    115 
                                 
                              
                              
                                 
                                    108 
                                 
                              
                           
                                 
                                    Kilde: stikprøveudtagne og ikkestikprøveudtagne EU-producenter
                              
                           
               
                     (221)
                  
                  
                     EU-erhvervsgrenens beskæftigelse faldt betydeligt i løbet af den betragtede periode. Dette resulterede i en reduktion af arbejdsstyrken på 9 % uden at tage hensyn til eventuel indirekte beskæftigelse.
                  
               
                     (222)
                  
                  
                     Udviklingen i produktiviteten fulgte udviklingen i EU-produktionsmængderne, som steg indtil 2019, og faldt derefter mellem 2019 og UP. Produktiviteten steg med 15 % mellem 2017 og 2019, inden den faldt som følge af reduktionen i produktionsmængden. Den samlede produktivitet steg således med 8 %. Dette skyldes, at mens produktionsmængderne steg indtil 2019 og derefter faldt i UP, faldt antallet af ansatte støt og markant i den betragtede periode. Fra 2019 indtil slutningen af UP faldt produktionen imidlertid hurtigere end beskæftigelsen på grund af lavere salg, hvilket resulterede i en tilsvarende nedgang i produktiviteten (– 6 % fra 2019 til UP).
                  
               
                     (223)
                  
                  
                     Efter den endelige fremlæggelse af oplysninger hævdede LG Chem, at beskæftigelsen faldt som følge af moderniseringen, og at dette ikke illustrerer skaden. Selv om NSE's investering forventes at skabe 70 ekstra arbejdspladser, er disse ekstra arbejdspladser sandsynligvis blevet opvejet af den tekniske modernisering, som BASF gennemførte på anlæg i Antwerpen i 2017, og virksomhedens hensigt om at forfølge en strategi for digitalisering af sin SAP-aktivitet.
                  
               
                     (224)
                  
                  
                     Selv om det ikke kan udelukkes, at moderniseringen kan have bidraget til faldet i beskæftigelsen, viste andre indikatorer stadig klare tegn på skade, selv uden faldet i beskæftigelsen. Hvis der ikke var forvoldt skade, forventedes moderniseringen desuden at føre til en stigning i produktiviteten. Dette var ikke tilfældet. Kommissionen afviste derfor denne påstand.
                  
               4.5.2.7.   Dumpingmargenens størrelse og genrejsning efter tidligere dumping
         
                     (225)
                  
                  
                     LG Chems dumpingmargen lå betydeligt over minimalniveauet. Virkningen af de faktiske dumpingmargeners størrelse på EU-erhvervsgrenen var betydelig i betragtning af mængden af og priserne på importen fra det pågældende land.
                  
               
                     (226)
                  
                  
                     Dette er den første antidumpingundersøgelse vedrørende den pågældende vare. Der forelå derfor ingen data, der kunne bruges til at vurdere virkningerne af mulig tidligere dumping.
                  
               4.5.3.   Mikroøkonomiske indikatorer
         
         4.5.3.1.   Priser og faktorer, der påvirker priserne
         
                     (227)
                  
                  
                     De vejede gennemsnitlige enhedssalgspriser hos de stikprøveudtagne EU-producenter ved salg til ikke forretningsmæssigt forbundne kunder i Unionen udviklede sig i den betragtede periode som følger:
                     
                        Tabel
                     
                     
                        Salgspriser i Unionen
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Gennemsnitlig enhedssalgspris i Unionen (EUR/ton)
                              
                              
                                 [1 200 -1 500 ]
                              
                              
                                 [1 250 -1 550 ]
                              
                              
                                 [1 250 -1 550 ]
                              
                              
                                 [1 000 -1 300 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    104 
                                 
                              
                              
                                 
                                    103 
                                 
                              
                              
                                 
                                    85 
                                 
                              
                           
                                 Enhedsproduktionsomkostninger (EUR/ton)
                              
                              
                                 [1 200 -1 500 ]
                              
                              
                                 [1 400 -1 700 ]
                              
                              
                                 [1 400 -1 700 ]
                              
                              
                                 [1 200 -1 500 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    121 
                                 
                              
                              
                                 
                                    118 
                                 
                              
                              
                                 
                                    105 
                                 
                              
                           
                                 
                                    Kilde: stikprøveudtagne EU-producenter
                              
                           
               
                     (228)
                  
                  
                     Salgspriserne på EU-markedet steg først med 4 % i 2018. Derefter faldt de med 1 %, før de faldt yderligere med 17 % i undersøgelsesperioden. Den gennemsnitlige enhedssalgspris i Unionen viste derfor et samlet fald på 15 % i den betragtede periode.
                  
               
                     (229)
                  
                  
                     Enhedsproduktionsomkostningerne hos de stikprøveudtagne producenter steg med 5 % i løbet af den betragtede periode; De steg med 21 % mellem 2017 og 2018. Derefter faldt de med 3 % i 2019 og yderligere med 11 % i UP. Denne tendens kan forklares ved en pludselig stigning i råmaterialepriserne i 2018, som derefter faldt indtil UP.
                  
               
                     (230)
                  
                  
                     Som det fremgår af tabel 7, blev de stikprøveudtagne EU-producenters gennemsnitlige enhedssalgspriser delvist tilpasset i forhold til udsvingene i produktionsomkostningerne, men i et meget langsommere tempo. Salgspriserne lå derfor fortsat et godt stykke under enhedsproduktionsomkostningerne fra 2018 til udgangen af UP.
                  
               
                     (231)
                  
                  
                     Efter den endelige fremlæggelse af oplysninger hævdede LG Chem, at analysen af importen fra Korea tilsidesatte LG Chems ret til forsvar, eftersom intervallerne i tabel 7, der viste priser på mellem 1 000 og 1 300 EUR/ton i undersøgelsesperioden (»UP«), dvs. 2020, var for brede, og importen fra Korea kunne ligeledes ligge over, på et sammenligneligt niveau eller under priserne hos de stikprøveudtagne EU-producenter.
                  
               
                     (232)
                  
                  
                     Intervallerne i tabel 7 tilsidesætter ikke LG Chems ret til forsvar. Eftersom Kommissionen i betragtning 171 anførte, at de koreanske priser forblev betydeligt lavere end EU-erhvervsgrenens priser, stod det klart for LG Chem i forbindelse med virksomhedens forsvar, at de koreanske priser for 2020 hverken var højere end eller meget tæt på EU-erhvervsgrenens priser. EU-producenternes faktiske pris er følsomme forretningsoplysninger og skal beskyttes. Selv et snævrere interval ville imidlertid ikke nødvendigvis gøre det muligt for LG Chem at se den faktiske prisforskel og argumentere for, hvor stor den er. Et andet interval ville derfor ikke have forbedret LG Chems mulighed for at fremsætte bemærkninger. Med intervallerne i tabel 7 for produktionsomkostningerne fik LG Chem mulighed for at se, at den koreanske pris lå klart under EU-erhvervsgrenens produktionsomkostninger. Kommissionen afviste derfor denne påstand.
                  
               
                     (233)
                  
                  
                     LG Chem fremførte endvidere, at tabel 7 omfatter alle varer fra de stikprøveudtagne EU-producenter, herunder øko-SAP og SAVIVA-varer, som ikke konkurrerer med importen fra Korea.
                  
               
                     (234)
                  
                  
                     Tabel 7 bør omfatte al import af den pågældende vare. Da Kommissionen afviste LG Chems anmodning om at udelukke øko-SAP og SAVIVA fra varedækningen (se betragtning 73), er disse varer med rette medtaget i tallene. Kommissionen afviste derfor denne påstand.
                  
               4.5.3.2.   Arbejdskraftomkostninger
         
                     (235)
                  
                  
                     De gennemsnitlige arbejdskraftomkostninger hos de stikprøveudtagne EU-producenter udviklede sig i den betragtede periode som følger:
                     
                        Tabel 8
                     
                     
                        Gennemsnitlige arbejdskraftomkostninger pr. ansat
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Gennemsnitlige arbejdskraftomkostninger pr. ansat (EUR/FTÆ)
                              
                              
                                 [110 000 -125 000 ]
                              
                              
                                 [110 000 -125 000 ]
                              
                              
                                 [110 000 -125 000 ]
                              
                              
                                 [110 000 -125 000 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    107 
                                 
                              
                              
                                 
                                    103 
                                 
                              
                              
                                 
                                    102 
                                 
                              
                           
                                 Kilde: stikprøveudtagne EU-producenter
                              
                           
               
                     (236)
                  
                  
                     De gennemsnitlige arbejdskraftomkostninger pr. ansat steg med 7 % i 2018 og faldt derefter med 3,5 % i 2019 og yderligere med 1 % i UP, hvilket gav en samlet stigning på 2 % i den betragtede periode.
                  
               4.5.3.3.   Lagerbeholdninger
         
                     (237)
                  
                  
                     De stikprøveudtagne EU-producenters lagerbeholdninger udviklede sig i den betragtede periode som følger:
                     
                        Tabel 9
                     
                     
                        Lagerbeholdninger
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Slutlagre (i ton)
                              
                              
                                 [50 000 -60 000 ]
                              
                              
                                 [50 000 -60 000 ]
                              
                              
                                 [70 000 -80 000 ]
                              
                              
                                 [75 000 -85 000 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    92 
                                 
                              
                              
                                 
                                    124 
                                 
                              
                              
                                 
                                    142 
                                 
                              
                           
                                 Slutlagre i procent af produktionen
                              
                              
                                 [20  %-25  %]
                              
                              
                                 [15  %-18  %]
                              
                              
                                 [20  %-25  %]
                              
                              
                                 [20  %-25  %]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    87 
                                 
                              
                              
                                 
                                    105 
                                 
                              
                              
                                 
                                    121 
                                 
                              
                           
                                 
                                    Kilde: stikprøveudtagne EU-producenter
                              
                           
               
                     (238)
                  
                  
                     Slutlagrene faldt med 8 % i 2018, før de steg støt og markant mellem 2018 og udgangen af undersøgelsesperioden. Samlet steg de med 42 % i den betragtede periode.
                  
               
                     (239)
                  
                  
                     Det samlede EU-forbrug svarer til forbruget på det frie marked, og EU-erhvervsgrenens salg på EU-markedet blev således udsat for direkte konkurrence fra importen med oprindelse i Republikken Korea. Det konstante pres fra den sydkoreanske import på EU-markedet kan sammen med faldet i EU-erhvervsgrenens salg og markedsandel til dels forklare den stigende tendens for slutlagrene i tabel 9.
                  
               
                     (240)
                  
                  
                     Slutlagrene som en procentdel af produktionen hos de stikprøveudtagne EU-producenter faldt med 13 % i 2018, før de steg til over 2017-niveauet både i 2019 og i UP med vækstrater på hhv. 5 % og 21 % i forhold til 2017.
                  
               4.5.3.4.   Rentabilitet, likviditet, investeringer, investeringsafkast og evne til at rejse kapital
         
                     (241)
                  
                  
                     Rentabiliteten, likviditeten, investeringerne og investeringsafkastet hos de stikprøveudtagne EU-producenter udviklede sig i den betragtede periode som følger:
                     
                        Tabel 10
                     
                     
                        Rentabilitet, likviditet, investeringer og investeringsafkast
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Rentabilitet ved salg i Unionen til ikke forretningsmæssigt forbundne kunder (% af omsætningen)
                              
                              
                                 [-2  % til -7  %]
                              
                              
                                 [-10  % til -15  %]
                              
                              
                                 [-5  % til -10  %]
                              
                              
                                 [-15  % til -20  %]
                              
                           
                                 
                                    Indeks
                                 
                              
                              
                                 
                                    (- 100 )
                                 
                              
                              
                                 
                                    (- 469 )
                                 
                              
                              
                                 
                                    (- 324 )
                                 
                              
                              
                                 
                                    (- 756 )
                                 
                              
                           
                                 Likviditet (EUR)
                              
                              
                                 [-5 000  til -15 000 ]
                              
                              
                                 [5 000  til 15 000 ]
                              
                              
                                 [10 000  til 20 000 ]
                              
                              
                                 [5 000  til 15 000 ]
                              
                           
                                 
                                    Indeks
                                 
                              
                              
                                 
                                    (- 100 )
                                 
                              
                              
                                 
                                    126 
                                 
                              
                              
                                 
                                    182 
                                 
                              
                              
                                 
                                    73 
                                 
                              
                           
                                 Investeringer (EUR)
                              
                              
                                 [15 000 000  - 25 000 000 ]
                              
                              
                                 [300 000 000  - 400 000 000 ]
                              
                              
                                 [5 000 000  - 15 000 000 ]
                              
                              
                                 [1 000 000  - 10 000 000 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    1 749 
                                 
                              
                              
                                 
                                    37 
                                 
                              
                              
                                 
                                    19 
                                 
                              
                           
                                 Investeringsafkast
                              
                              
                                 [-1  % til -6  %]
                              
                              
                                 [-5  % til -10  %]
                              
                              
                                 [-5  % til -10  %]
                              
                              
                                 [-10  % til -15  %]
                              
                           
                                 
                                    Indeks
                                 
                              
                              
                                 
                                    (- 100 )
                                 
                              
                              
                                 
                                    (- 630 )
                                 
                              
                              
                                 
                                    (- 508 )
                                 
                              
                              
                                 
                                    (-1 281 )
                                 
                              
                           
                                 Kilde: stikprøveudtagne EU-producenter
                              
                           
               
                     (242)
                  
                  
                     Kommissionen fastsatte de stikprøveudtagne EU-producenters rentabilitet som nettofortjenesten før skat ved salg af samme vare til ikke forretningsmæssigt forbundne kunder i Unionen udtrykt i procent af omsætningen i forbindelse med dette salg.
                  
               
                     (243)
                  
                  
                     EU-erhvervsgrenens salg til ikke forretningsmæssigt forbundne kunder gik fra tab i 2017 til betydeligt tab både i 2018 og 2019 og endnu større tab i UP. Til trods for den lille forbedring i rentabiliteten mellem 2018 og 2019 oplevede de stikprøveudtagne EU-producenter en betydelig forværring af deres rentabilitet i den betragtede periode, da den nåede et fald, der var mere end syv gange større end niveauet i 2017.
                  
               
                     (244)
                  
                  
                     Nettolikviditeten er udtryk for EU-producenternes evne til at selvfinansiere deres aktiviteter. Tendensen i nettolikviditeten varierede meget i den betragtede periode, hovedsagelig på grund af øgede produktionsomkostninger og en negativ rentabilitet.
                  
               
                     (245)
                  
                  
                     Investeringsafkastet er fortjenesten udtrykt i procent af den bogførte nettoværdi af investeringerne. Det udviklede sig negativt i den betragtede periode og fulgte en faldende tendens svarende til tendensen for rentabiliteten. I den samme periode reducerede EU-erhvervsgrenen samlet set sit investeringsniveau med 81 % med en stigning i 2018 som følge af en større investering, der blev foretaget af en EU-producent, jf. betragtning 205. EU-erhvervsgrenens evne til at rejse kapital er ikke desto mindre blevet hårdt ramt af tabene i den betragtede periode, hvilket fremgår af faldet i investeringerne.
                  
               
                     (246)
                  
                  
                     Efter den endelige fremlæggelse af oplysninger hævdede LG Chem, at Kommissionen burde have taget hensyn til, at de to stikprøveudtagne producenter udviste forskellige tendenser med hensyn til rentabilitet. LG Chem bemærkede, at kun NSE var tabsgivende i 2017, mens BASF stadig var rentabel, og NSE's rentabilitet blev forbedret i perioden fra 2018 til UP.
                  
               
                     (247)
                  
                  
                     Kommissionen analyserede skadesbilledet for EU-erhvervsgrenen som helhed og ikke for de enkelte producenter. For at få et afbalanceret billede udtog Kommissionen en repræsentativ stikprøve af EU-erhvervsgrenen. Kommissionen undersøgte imidlertid også, om individuelle forhold som investeringer fordrejede skadesbilledet. Sådanne faktorer blev taget ud af skadesanalysen i det omfang, de ikke indgik i den normale forretningsgang. Endelig skal ikke alle virksomheder, der indgår i en stikprøve, udvise samme tendens for samtlige indikatorer. Påstanden blev derfor afvist.
                  
               4.5.4.   Konklusion vedrørende skade
         
         
                     (248)
                  
                  
                     Alle de vigtigste skadesindikatorer udviste en negativ tendens i den betragtede periode. EU-erhvervsgrenens produktionsmængde faldt med omkring 2 %, og dens salgsmængde på EU-markedet faldt med 11 %. I betragtning af det stabile forbrug på EU-markedet gav dette sig udslag i et fald i markedsandelen på EU-markedet fra [56-58 %] i 2017 til [49-51 %] i UP, hvilket svarer til et fald på 7 % i den betragtede periode.
                  
               
                     (249)
                  
                  
                     Importen fra Republikken Korea steg med 33 % mellem 2017 og undersøgelsesperioden og vandt betydelige markedsandele, selv om forbruget på EU-markedet forblev stabilt. Markedsandelen for importen fra det pågældende land øgedes betydeligt, fra [12-14 %] til [16-18 %]. Desuden faldt de sydkoreanske importpriser med 10 % i løbet af den betragtede periode og lå konsekvent under EU-erhvervsgrenens priser. I undersøgelsesperioden underbød den samarbejdsvillige eksporterende producents importpriser EU-erhvervsgrenens priser med 14,7 % i gennemsnit. Uanset eventuelle underbud bemærkede Kommissionen på grundlag af tendenserne i tabel 2, 3, 5 og 7 desuden, at dumpingimporten forhindrede EU-erhvervsgrenen i at hæve sine priser. EU-erhvervsgrenen var faktisk ikke i stand til at hæve priserne i samme omfang som stigningen i produktionsomkostningerne.
                  
               
                     (250)
                  
                  
                     EU-erhvervsgrenens gennemsnitspriser faldt med 15 % i den betragtede periode, og siden 2018 lå de gennemsnitlige salgspriser på EU-markedet et godt stykke under de tilsvarende enhedsproduktionsomkostninger. EU-erhvervsgrenens rentabilitet gik fra [– 2 %-– 7 %] i 2017 til [– 15 %-– 20 %] i UP. Desuden øgedes EU-erhvervsgrenens slutlagre samlet set med 42 % i den betragtede periode og tegnede sig for 25 % af produktionen i undersøgelsesperioden.
                  
               
                     (251)
                  
                  
                     Kun EU-erhvervsgrenens produktionskapacitet udviste en positiv tendens i den betragtede periode. Som det fremgår af tabel 4, steg produktionskapaciteten fra [540 000-580 000] ton i 2017 til [650 000-690 000] ton i UP med en samlet stigning på 17 %. Kapacitetsforøgelsen skyldtes en stor investering foretaget af en EU-producent i 2018 i betragtning af den markante kapacitetsudnyttelsesgrad i 2017 ([93-95 %]). Kapacitetsudnyttelsen faldt imidlertid med 17 % i den betragtede periode, fra [93-95 %] i 2017 til [78-80 %] i UP.
                  
               
                     (252)
                  
                  
                     Kort sagt var EU-erhvervsgrenen ikke i stand til at fastholde sin markedsandel, selv om forbruget på EU-markedet forblev stabilt. Importen fra Republikken Korea var betydelig i hele den betragtede periode til priser, der var lavere end EU-erhvervsgrenens priser. Fra 2018 solgte EU-erhvervsgrenen til priser, som ikke længere dækkede dens omkostninger, og erhvervsgrenen reducerede derfor sin salgsmængde og sine priser.
                  
               
                     (253)
                  
                  
                     På baggrund af ovenstående konkluderede Kommissionen, at EU-erhvervsgrenen led væsentlig skade, jf. grundforordningens artikel 3, stk. 5.
                  
               
                     (254)
                  
                  
                     Efter den endelige fremlæggelse af oplysninger hævdede LG Chem, at konklusionen om, at alle skadesindikatorer udviste en negativ tendens i den betragtede periode, kun til dels er korrekt, da der var en stabil produktion, øget kapacitet, omdirigering af en del af salget til eksportmarkederne, betydelige investeringer, beskæftigelsen blev påvirket af modernisering, og rentabiliteten afspejler blot de massive investeringer, der blev foretaget i 2017-2018. I modsætning til LG Chems påstand har Kommissionen analyseret de enkelte faktorer og besvaret LG Chems argumenter. Den omstændighed, at Kommissionen ikke var enig i LG Chems argumenter, gjorde ikke analysen delvis korrekt. Kommissionen afviste derfor påstanden.
                  
               
                     (255)
                  
                  
                     Efter den anden supplerende fremlæggelse af oplysninger fremførte LG Chem, at alle reviderede indikatorer viste forbedrede tendenser i forhold til de oprindeligt fremlagte indikatorer. Navnlig viste salgs- og beskæftigelsestallene et betydeligt mere begrænset fald i hele den betragtede periode og underbygger ikke længere konklusionen om skade.
                  
               
                     (256)
                  
                  
                     Kommissionen har ovenfor påvist, at tallene for hver indikator, som fremgår af det andet supplerende fremlæggelsesdokument, understøtter eller i det mindste ikke er i modstrid med Kommissionens oprindelige vurdering af, at der foreligger skade. Kommissionen afviste derfor påstanden om, at disse tal ikke understøtter konklusionen om skade.
                  
               
                     (257)
                  
                  
                     I sine bemærkninger efter den endelige fremlæggelse af oplysninger fremførte koalitionen for et åbent og konkurrencedygtigt SAP-marked (15) (»koalition H«), at priserne på SAP var steget siden udgangen af undersøgelsesperioden. Koalition H hævdede og fremlagde dokumentation for, at SAP-priserne i øjeblikket er betydeligt højere end dem, der blev registreret i undersøgelsesperioden, på grund af højere transportomkostninger, og at de koreanske priser er steget mere end EU-producenternes priser.
                  
               
                     (258)
                  
                  
                     Kommissionen bemærkede, at koalition H ikke anfægtede Kommissionens analyse af SAP-priserne i den betragtede periode. Disse påstande vedrører en periode efter den betragtede periode og bidrager derfor ikke til analysen af denne periode. Som koalition H selv har anført, skyldes prisstigningen efter UP desuden højere transportpriser. Disse transportpriser er knyttet til den nuværende situation, der skyldes covid-19-pandemien. Det kan ikke bekræftes, at der er tale om en længerevarende ændring i priserne, og at der dermed kan udelukkes yderligere skade i fremtiden. Kommissionen fandt derfor ikke, at dette kunne ændre konklusionerne med hensyn til den skade, der blev konstateret i undersøgelsesperioden, og afviste påstanden.
                  
               5.   ÅRSAGSSAMMENHÆNG
         
         
                     (259)
                  
                  
                     I overensstemmelse med grundforordningens artikel 3, stk. 6, undersøgte Kommissionen, om dumpingimporten fra det pågældende land forvoldte EU-erhvervsgrenen væsentlig skade. I overensstemmelse med grundforordningens artikel 3, stk. 7, undersøgte Kommissionen tillige, om andre kendte faktorer samtidig kunne have forvoldt EU-erhvervsgrenen skade. Kommissionen sikrede sig, at eventuel skade forvoldt af andre faktorer end dumpingimporten fra det pågældende land ikke blev tilskrevet dumpingimporten. Disse faktorer er: import fra tredjelande, kontrakter om tilpassede varer, EU-erhvervsgrenens eksportresultater, covid-19-pandemien, prisformlen i kontrakter om forsyning af råmaterialer, prisformlen i SAP-forsyningskontrakter, omkostninger ved kapacitetsforøgelser og omkostninger for FoU.
                  
               5.1.   Dumpingimportens virkninger
         
         
                     (260)
                  
                  
                     Importmængden fra Republikken Korea steg (som vist i tabel 2) med 33 % fra 2017 til undersøgelsesperioden, og markedsandelen steg derfor med 33 %, dvs. fra [12-14 %] til [16-18 %]. Dette skete på bekostning af EU-erhvervsgrenen. I samme periode (jf. tabel 5) faldt EU-erhvervsgrenens salg med 11 %, og dens markedsandel på EU-markedet faldt med 12 %. Navnlig faldt EU-erhvervsgrenens markedsandel fra [56-58 %] i 2017 til [49-51 %] i UP.
                  
               
                     (261)
                  
                  
                     Priserne på dumpingimporten faldt med 10 % i den betragtede periode (jf. tabel 3). Sideløbende faldt EU-erhvervsgrenens priser på EU-markedet med 15 % i samme periode. Den sydkoreanske import, som i stigende grad trængte ind på EU-markedet i hele den betragtede periode, fandt sted til priser, der konstant var lavere end EU-erhvervsgrenens priser.
                  
               
                     (262)
                  
                  
                     Presset fra dumpingimporten forårsagede også et betydeligt pristryk, som viste sig ved, at EU-erhvervsgrenen ikke var i stand til at hæve priserne i samme takt som omkostningerne. Som det fremgår af tabel 7, steg produktionsomkostningerne i den betragtede periode med 5 %, mens EU-erhvervsgrenens salgspriser faldt med 15 %. Den manglende evne til at hæve priserne betød i den betragtede periode, at EU-erhvervsgrenens rentabilitet faldt markant fra [– 2—7 %] til [– 15—20 %], hvilket tydeligvis er et uholdbart niveau.
                  
               
                     (263)
                  
                  
                     Samtidig steg importmængden fra Republikken Korea betydeligt med 33 %, og dens markedsandel steg med 33 %, mens EU-erhvervsgrenens markedsandel faldt med 12 %. Trods et stabilt forbrug på EU-markedet mellem 2017 og UP fortsatte den sydkoreanske import med at vinde markedsandele fra EU-erhvervsgrenen. I samme periode faldt de sydkoreanske importpriser med 10 % (tabel 3), mens EU-erhvervsgrenens priser faldt mere, nemlig med 15 % i modsætning til produktionsomkostningerne, som steg med 5 %. Derfor led EU-erhvervsgrenen allerede i 2018 væsentlig skade som følge af dumpingimporten.
                  
               
                     (264)
                  
                  
                     På grundlag af ovenstående konkluderede Kommissionen, at importen fra Republikken Korea forvoldte EU-erhvervsgrenen væsentlig skade. Denne skade havde både mængde- og prismæssige virkninger.
                  
               
                     (265)
                  
                  
                     Efter den endelige fremlæggelse af oplysninger fremførte LG Chem, at påstandene om pristryk ikke underbygges af kendsgerningerne, da det af nyere specialiserede presserapporter fremgår, at mindst to EU-producenter har gennemført kraftige prisstigninger for SAP-varer.
                  
               
                     (266)
                  
                  
                     Disse rapporter vedrører en periode efter den betragtede periode og bidrager derfor ikke til analysen af denne periode. Desuden kunne sådanne prisstigninger være forbundet med flere kortsigtede faktorer, herunder forsyningsknaphed forårsaget af den internationale containermangel, som fremhævet af koalition H. Kommissionen fandt derfor ikke, at dette kunne ændre konklusionerne med hensyn til den skade, der blev konstateret i undersøgelsesperioden, og afviste denne påstand.
                  
               
                     (267)
                  
                  
                     LG Chem hævdede endvidere, at de fleste skadesindikatorer begyndte at falde mellem 2019 og UP, mens importen fra Korea kun steg fra 2017 til 2019, en periode, hvor EU-erhvervsgrenen ikke led nogen skade mængdemæssigt. Der sås en forringelse i salg og markedsandele i UP, hvor EU-erhvervsgrenen besluttede i stigende grad at fokusere på eksportmarkederne, og hvor importen fra Japan steg.
                  
               
                     (268)
                  
                  
                     I denne påstand blander LG Chem to påstande, der også er fremsat hver for sig. Kommissionen behandlede påstanden om, at EU-erhvervsgrenen besluttede at fokusere på eksportmarkederne i afsnit 5.2.4, og påstanden om, at stigningen i importen fra Japan i UP kunne have bidraget til skaden i afsnit 5.2.3. LG Chem hævdede yderligere, at der ikke er nogen forbindelse mellem udviklingen i markedsandelen for den koreanske eksport og udviklingen i EU-erhvervsgrenens markedsandel, da EU-erhvervsgrenen mistede de fleste markedsandele i 2020, hvor importen fra Korea også mistede markedsandele.
                  
               
                     (269)
                  
                  
                     Dette argument hænger tæt sammen med LG Chems argument om, at importen fra Japan og ikke importen fra Korea var skyld i tabet af markedsandele i 2020; dette argument blev drøftet og afvist i betragtning 299-306.
                  
               
                     (270)
                  
                  
                     LG Chem hævdede endvidere, at importen fra Korea aldrig havde nogen indvirkning på investeringerne, hvilket fremgår af EU-producenternes fortsatte udvikling af nye varer.
                  
               
                     (271)
                  
                  
                     Mens EU-producenternes investeringer ganske rigtigt steg fra 2017 til 2019, faldt de kraftigt i UP på grund af pristrykket fra den koreanske import. LG Chem medtog ikke UP i sin analyse af den løbende udvikling af nye varer. Kommissionen afviste derfor denne påstand.
                  
               5.2.   Virkningerne af andre faktorer
         
         
                     (272)
                  
                  
                     I sine bemærkninger til indledningen af undersøgelsen anmodede LG Chem Kommissionen om at analysere, om faldet i EU-erhvervsgrenens salg og markedsandel skyldtes importen fra Japan, tildelingen på verdensplan af kontrakter om tilpassede varer samt investeringer i kapacitetsforøgelser. LG Chem henviste til klagen, hvori klagerne anførte, at EU-producenternes salg fulgte samme svingende tendens som forbruget indtil 2019, og at EU-erhvervsgrenens markedsandel kun faldt som følge af tendensen i EU-forbruget i UP. LG Chem fremførte, at den store stigning i importen fra Japan var skyld i faldet i EU-erhvervsgrenens markedsandel, mens den mindre stigning i importen fra Republikken Korea skyldtes kontrakter om tilpassede varer.
                  
               
                     (273)
                  
                  
                     Kommissionen har analyseret, om og i hvilket omfang disse faktorer har bidraget til skaden.
                  
               5.2.1.   Øget efterspørgsel efter tilpassede varer
         
         
                     (274)
                  
                  
                     LG Chem fremførte, at en øget efterspørgsel efter tilpassede varer fra Korea har forårsaget stigningen i eksporten fra Korea.
                  
               
                     (275)
                  
                  
                     Tilpassede varer fremstilles og sælges i Unionen af både EU-producenter og sydkoreanske producenter. Kommissionen konstaterede ikke en øget efterspørgsel efter tilpassede varer som sådan. Den konstaterede imidlertid et skift mellem leverandører på globalt plan, hvor den koreanske producent med tiden fik tildelt flere ordrer på tilpassede varer.
                  
               
                     (276)
                  
                  
                     Desuden analyserede Kommissionen udviklingen i de kontraktlige mængder, som EU-producenterne leverede i den betragtede periode, og konstaterede, at selv om der var ændringer i mængderne blandt EU-leverandørerne, påvirkede de samlede ændringer i forsyningsmængden i den betragtede periode ikke tendensen i skadesindikatorerne og navnlig rentabiliteten for EU-erhvervsgrenen som helhed i den betragtede periode.
                  
               
                     (277)
                  
                  
                     Kommissionen konkluderede derfor, at denne faktor ikke havde bidraget til den skade, som EU-erhvervsgrenen bevisligt havde lidt.
                  
               
                     (278)
                  
                  
                     Efter den endelige fremlæggelse af oplysninger hævdede LG Chem, at da SAP ikke er en råvare, er forhandlingerne ikke baseret på priser, men på kvalitet. Brugerne efterspørger særlige SAP-kvaliteter til specifikke anvendelser. Kontrakter indgås således ganske enkelt med de producenter, der bedst kan opfylde kundernes behov.
                  
               
                     (279)
                  
                  
                     Kommissionen bemærkede, at SAP-producenter normalt er i stand til at producere en lang række kvaliteter til specifikke anvendelsesformål, og at både EU-producenter og koreanske producenter fremstiller sådanne tilpassede varer. Dette afspejles også ved, at mange brugere, især store brugere, anvender en strategi med flere leverandører. Dette viser, at der regelmæssigt ikke kun er én SAP-producent med en bestemt kvalitet, der bedst opfylder kundernes krav, men flere. Logisk set vil brugerne som profitorienterede virksomheder i dette tilfælde afveje de karakteristiske fordele ved en bestemt type SAP, der tilbydes af flere leverandører, med de mest omkostningseffektive indkøb. Dette adskiller sig fra en situation, hvor brugerne ville være begrænset til at vælge den billigste leverandør på grund af kvalitet eller tekniske udfordringer. Kommissionen afviste derfor argumentet om, at forhandlingerne ikke ville være baseret på priser, men udelukkende på kvalitet.
                  
               5.2.2.   Prisformel i kontrakter om forsyning af råmaterialer
         
         
                     (280)
                  
                  
                     Koalitionen af brugere hævdede, at EU-erhvervsgrenen led skade som følge af den prisformel, der blev anvendt i deres forsyningskontrakter, og at indførelsen af antidumpingforanstaltninger derfor ikke ville forhindre prisfald for EU-producenterne. De antydede, at EU-erhvervsgrenens SAP-priser følger en indekseringsmekanisme i forhold til råmaterialepriserne og derfor svinger i overensstemmelse med udsvingene i råmaterialepriserne, uanset importmængden fra det pågældende land.
                  
               
                     (281)
                  
                  
                     Desuden hævdede både koalitionen af brugere og LG Chem, at den prisformel, der blev anvendt i forsyningskontrakterne, var tilstrækkelig til, at SAP-leverandørerne kunne opnå et tilstrækkeligt rentabilitetsniveau, eftersom den stigende og faldende udvikling i råmaterialeomkostningerne automatisk blev afspejlet i den endelige pris på SAP-varer.
                  
               
                     (282)
                  
                  
                     De påståede rentabilitetstab, der er beskrevet i klagen, kunne derfor ikke skyldes faldet i EU-erhvervsgrenens salgspriser som følge af prisnedsættelser på importen fra Sydkorea, men snarere stigningen i EU-producenternes produktionsomkostninger.
                  
               
                     (283)
                  
                  
                     Kommissionen har analyseret prisformlens indvirkning på rentabiliteten. Det er en global standard, at SAP-salgskontrakter indgås for et eller flere år. I disse kontrakter er SAP-prisen for en bestemt måned regelmæssigt knyttet til prisen på de vigtigste råmaterialer i det foregående kvartal. Denne forsinkede påvirkning af råmaterialeprisen medfører en lavere eller højere fortjenstmargen i den pågældende måned. Hvis råmaterialeprisen i det foregående kvartal var lavere end i indeværende måned, påvirker den margenen negativt. Mens positive virkninger over tid generelt kan opveje de negative virkninger, fandt Kommissionen for så vidt angår UP en overordnet negativ virkning. Denne virkning var imidlertid så begrænset, at den kun kunne forklare en meget lille del af EU-erhvervsgrenens tab. Kommissionen konkluderede derfor, at denne faktor ikke kunne have bidraget til den skade, som EU-erhvervsgrenen bevisligt havde lidt.
                  
               
                     (284)
                  
                  
                     Efter den endelige fremlæggelse af oplysninger hævdede LG Chem, at der ikke var noget pristryk eller manglende mulighed for at hæve priserne. LG Chem hævdede, at prisformlerne for SAP, som afspejler udviklingen i råmaterialepriserne, snarere end importen fra Korea, var en forklarende faktor for den nedadgående pristendens og derfor havde en trykkende virkning på eller medførte en manglende mulighed for at hæve hjemmemarkedspriserne. Kommissionen stod derfor over for andre elementer end importen, der kan forklare det betydelige fald i hjemmemarkedspriserne eller den manglende mulighed for at hæve dem. Desuden fulgte priserne på importen fra Korea og EU-erhvervsgrenens priser de samme tendenser.
                  
               
                     (285)
                  
                  
                     Kommissionen har taget hensyn til, at prisformlerne for SAP afspejler prisudviklingen i råmaterialepriserne. Disse formler sikrer, at SAP-producenternes fortjeneste ved eksisterende salgskontrakter indgået for en vis periode ikke påvirkes af stigende råmaterialepriser. Hvis prisformlerne var den eneste forklarende faktor for den nedadgående pristendens, burde den have resulteret i en mere stabil fortjenstmargen for EU-producenterne og kun have haft en mindre prismæssig virkning som beskrevet i betragtning 283, fordi priserne er knyttet til råmaterialepriserne i det foregående kvartal. Disse prisformler kan imidlertid ikke alene være ansvarlige for prisudviklingen i genforhandlinger eller nyforhandlede kontrakter sammenlignet med eksisterende ældre kontrakter.
                  
               
                     (286)
                  
                  
                     Kommissionen analyserede derfor prisudsvingene i den betragtede periode ud over de pristendenser, der var forbundet med råmaterialepriserne. I den betragtede periode faldt EU-erhvervsgrenens priser mere end råmaterialepriserne. Det var dette yderligere fald i salgspriserne, der forårsagede skaden, da det ikke var profitneutralt. Det forhold, at priserne på importen fra Korea og EU-erhvervsgrenens priser fulgte tendenser i samme retning og af forskelligt omfang, modsiger ikke det forhold, at der ud over den profitneutrale tendens forårsaget af råmaterialepriserne var en overlappende tendens. Kommissionen afviste derfor argumentet om, at den så bort fra en faktor, der kunne forklare pristrykket.
                  
               
                     (287)
                  
                  
                     LG Chem fremførte endvidere, at faldet i hjemmemarkedspriserne ikke skyldes et fald i det faste element i SAP-salgskontrakterne, men snarere det variable element, der afspejler prisændringerne på råmaterialerne C3 og NaOH. LG Chem hævdede, at størstedelen af prisfaldet i EU-erhvervsgrenens priser mellem 2017 og 2020 skyldtes C3- og NaOH-priserne, som faldt med 18 % i samme periode, mens det faste priselement ifølge LG Chems beregninger kun faldt med 12 % i samme periode. LG Chem hævdede også, at EU-producenternes rentabilitet på EU-markedet hang sammen med rentabiliteten på EU-producenternes eksportmarkeder, hvilket ville være et yderligere tegn på, at årsagen var eksterne faktorer, der påvirkede de globale SAP-markeder, nemlig SAP-prisformlen og omkostningsbegrænsninger.
                  
               
                     (288)
                  
                  
                     Som nævnt ovenfor tog Kommissionen hensyn til, at ændringer i råmaterialerne påvirker salgsprisen. Prisformlerne vedrører imidlertid salgsprisen nøjagtigt med henblik på at opretholde et stabilt fortjenstniveau og holde ændringer i råmaterialerne neutrale med hensyn til fortjenstmargenen. Derfor er ændringerne i det faste beløb i prisformlen med hensyn til nye kontrakter eller genforhandlinger det element, der påvirker EU-erhvervsgrenens rentabilitet. Hvis der kun havde været tale om de ændringer, der var forårsaget af råmaterialepriserne, ville rentabilitetsniveauet i den betragtede periode have været mere stabilt. Dette viser, at pristrykket fra den koreanske import på forhandlingerne om priselementet i kontrakten er årsagen til faldet i rentabiliteten og ikke de ændrede råmaterialepriser. Det forhold, at pristrykket også samtidig forekommer på eksportmarkederne, er ikke i modstrid med den analyse, der er foretaget med hensyn til EU-markedet. Kommissionen afviste derfor påstanden.
                  
               5.2.3.   Import fra tredjelande
         
         
                     (289)
                  
                  
                     Importmængden fra andre tredjelande udviklede sig i den betragtede periode som følger:
                     
                        Tabel 11
                     
                     
                        Import fra tredjelande
                     
                     
                                 Land
                              
                              
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Japan
                              
                              
                                 Mængde (i ton)
                              
                              
                                 [85 000  - 95 000 ]
                              
                              
                                 [60 000  - 70 000 ]
                              
                              
                                 [45 000  - 55 000 ]
                              
                              
                                 [105 000  - 115 000 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    72 
                                 
                              
                              
                                 
                                    47 
                                 
                              
                              
                                 
                                    122 
                                 
                              
                           
                                 Markedsandel
                              
                              
                                 [11  %-15  %]
                              
                              
                                 [8  %-11  %]
                              
                              
                                 [5  %-8  %]
                              
                              
                                 [14  %-18  %]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    73 
                                 
                              
                              
                                 
                                    54 
                                 
                              
                              
                                 
                                    122 
                                 
                              
                           
                                 Gennemsnitspris (EUR/ton)
                              
                              
                                 [1 200 -1 500 ]
                              
                              
                                 [1 200 -1 500 ]
                              
                              
                                 [1 200 -1 500 ]
                              
                              
                                 [1 000 -1 300 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    101 
                                 
                              
                              
                                 
                                    105 
                                 
                              
                              
                                 
                                    87 
                                 
                              
                           
                                 Tyrkiet
                              
                              
                                 Mængde (i ton)
                              
                              
                                 43 571 
                              
                              
                                 46 929 
                              
                              
                                 52 626 
                              
                              
                                 54 537 
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    108 
                                 
                              
                              
                                 
                                    121 
                                 
                              
                              
                                 
                                    125 
                                 
                              
                           
                                 Markedsandel
                              
                              
                                 [6  %-8  %]
                              
                              
                                 [6  %-8  %]
                              
                              
                                 [7  %-9  %]
                              
                              
                                 [7  %-9  %]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    108 
                                 
                              
                              
                                 
                                    121 
                                 
                              
                              
                                 
                                    125 
                                 
                              
                           
                                 Gennemsnitspris (EUR/ton)
                              
                              
                                 1 140 
                              
                              
                                 1 155 
                              
                              
                                 1 088 
                              
                              
                                 981 
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    101 
                                 
                              
                              
                                 
                                    96 
                                 
                              
                              
                                 
                                    86 
                                 
                              
                           
                                 USA
                              
                              
                                 Mængde (i ton)
                              
                              
                                 40 494 
                              
                              
                                 34 952 
                              
                              
                                 30 911 
                              
                              
                                 30 952 
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    87 
                                 
                              
                              
                                 
                                    77 
                                 
                              
                              
                                 
                                    76 
                                 
                              
                           
                                 Markedsandel
                              
                              
                                 [5  %-7  %]
                              
                              
                                 [4  %-6  %]
                              
                              
                                 [4  %-6  %]
                              
                              
                                 [4  %-6  %]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    88 
                                 
                              
                              
                                 
                                    75 
                                 
                              
                              
                                 
                                    75 
                                 
                              
                           
                                 Gennemsnitspris (EUR/ton)
                              
                              
                                 3 646 
                              
                              
                                 3 936 
                              
                              
                                 4 522 
                              
                              
                                 4 431 
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    108 
                                 
                              
                              
                                 
                                    124 
                                 
                              
                              
                                 
                                    122 
                                 
                              
                           
                                 Andre tredjelande
                              
                              
                                 Mængde (i ton)
                              
                              
                                 32 587 
                              
                              
                                 29 109 
                              
                              
                                 29 046 
                              
                              
                                 28 594 
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    89 
                                 
                              
                              
                                 
                                    89 
                                 
                              
                              
                                 
                                    88 
                                 
                              
                           
                                 Markedsandel
                              
                              
                                 [4  %-6  %]
                              
                              
                                 [3  %-5  %]
                              
                              
                                 [3  %-5  %]
                              
                              
                                 [3  %-5  %]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    90 
                                 
                              
                              
                                 
                                    89 
                                 
                              
                              
                                 
                                    88 
                                 
                              
                           
                                 Gennemsnitspris (EUR/ton)
                              
                              
                                 3 407 
                              
                              
                                 3 176 
                              
                              
                                 3 070 
                              
                              
                                 3 149 
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    93 
                                 
                              
                              
                                 
                                    90 
                                 
                              
                              
                                 
                                    92 
                                 
                              
                           
                                 
                                    Kilde: Eurostat, japanske tal justeret med fortrolige markedsoplysninger.
                              
                           
               
                     (290)
                  
                  
                     Mens importen fra Japan først faldt med 28 % mellem 2017 og 2018 og med 25 % mellem 2018 og 2019, steg den betydeligt med 75 % i UP. Importen fra Japan blev foretaget af en af de stikprøveudtagne EU-producenter, Nippon Shokubai Europe, som ud over sin egen produktion videresælger SAP fremstillet af dennes modervirksomhed Nippon Shokubai Japan (»Nippon Shokubai«). Indtil 2019 fulgte Nippon Shokubai en strategi, der gik ud på at reducere den japanske import til fordel for dens europæiske produktion, hvilket afspejles i større produktionsmængder og investeringer, hvilket resulterede i en betydelig europæisk kapacitetsforøgelse i 2018. Med tiden blev Nippon Shokubai Europe imidlertid i stigende grad konfronteret med kunder, der krævede lavere priser på grund af presset fra den sydkoreanske lavprisimport. Fra og med UP tilpassede Nippon Shokubai derfor sin strategi.
                  
               
                     (291)
                  
                  
                     For at forblive konkurrencedygtig i forhold til den sydkoreanske import og for ikke at miste salgsmængder i Europa øgede Nippon Shokubai Europe sit videresalg af SAP fremstillet i Japan.
                  
               
                     (292)
                  
                  
                     Mens priserne på importen fra Japan og Sydkorea generelt fulgte stort set samme tendens (som EU-erhvervsgrenens), er der én bemærkelsesværdig undtagelse: Priserne på importen fra Sydkorea udviste et betydeligt fald i 2019, mens de japanske priser stadig steg, og EU-erhvervsgrenens priser forblev næsten stabile. Dette var ikke holdbart, og som følge heraf måtte både den japanske erhvervsgren og EU-erhvervsgrenen følge trop og sænke deres priser betydeligt i UP.
                  
               
                     (293)
                  
                  
                     Udviklingen i markedsandelene er også betydelig. Republikken Korea øgede sin markedsandel med 4 procentpoint i løbet af den betragtede periode. Derimod faldt importen fra Japan først betydeligt i 2018 og 2019 og steg kun i undersøgelsesperioden på grund af pristrykket fra importen fra Sydkorea, som gjorde den europæiske produktion urentabel. Som følge heraf var de mængder, der blev importeret fra Japan i UP, højere end dem, der blev importeret i begyndelsen af skadesundersøgelsesperioden, og Japans markedsandel steg med 20 % i løbet af skadesperioden.
                  
               
                     (294)
                  
                  
                     Der er ingen beviser i sagen, der tyder på, at importen fra Japan fandt sted til dumpingpriser. Uanset om importen fra Japan kan have bidraget til andre EU-producenters skade, var virkningen af den sydkoreanske eksport derfor betydeligt højere i den betragtede periode på grund af den lavere pris og den større mængdemæssige stigning i hele perioden.
                  
               
                     (295)
                  
                  
                     Desuden led Nippon Shokubai Europe også fortsat tab på salget af virksomhedens SAP produceret i Europa.
                  
               
                     (296)
                  
                  
                     Importen fra Tyrkiet steg med 25 % i den betragtede periode. Markedsandelen for denne import øgedes fra [6-8 %] til [7-9 %] i denne periode. Gennemsnitsprisen på denne import fulgte samme tendens som priserne fra Republikken Korea, selv om de blev fastsat på et lavere niveau fra 2018 til UP. I undersøgelsesperioden underbød de Sydkoreas og EU-erhvervsgrenens priser med henholdsvis 3 % og 14 %. Importen fra Tyrkiet bør derfor betragtes som en faktor, der bidrager til den skade, som EU-erhvervsgrenen har lidt.
                  
               
                     (297)
                  
                  
                     Da mængden af denne import imidlertid altid udgjorde mindre end halvdelen af importen fra Republikken Korea, står det imidlertid klart, at importen fra Republikken Korea var en vigtigere årsagsfaktor.
                  
               
                     (298)
                  
                  
                     Både importmængden fra USA og markedsandelen for denne import faldt med 24 % i den betragtede periode. Parallelt hermed steg gennemsnitsprisen på importen med 22 %. Den amerikanske import kunne således ikke have bidraget til den skade, som EU-erhvervsgrenen har lidt i denne periode.
                  
               
                     (299)
                  
                  
                     Efter den endelige fremlæggelse af oplysninger anmodede LG Chem om supplerende fremlæggelser af oplysninger om den metode, der blev anvendt til at fastsætte importmængder og -værdier for så vidt angår Korea og Japan. Kommissionen præciserede i den supplerende fremlæggelse af 8. februar 2022, at den havde anvendt Eurostats importdata baseret på KN-koder i forbindelse med import fra tredjelande. For Japans vedkommende blev Eurostats oplysninger vedrørende KN-kode 3906 90 90 kontrolleret med de fortrolige oplysninger i sagsakterne. Som forklaret i betragtning 195 i det generelle fremlæggelsesdokument blev importen fra Japan foretaget af en af de stikprøveudtagne EU-producenter. Da tallene stammer fra én producent, er de fortrolige. For så vidt angår Korea fremlagde Kommissionen justerede tal som omhandlet i betragtning 159-163.
                  
               
                     (300)
                  
                  
                     Med hensyn til LG Chems bemærkning om, at intervallerne for importen fra Japan ikke gør det muligt at foretage en korrekt sammenligning med hverken importen fra Korea eller EU-erhvervsgrenens priser, henviste Kommissionen til, at oplysningerne er fortrolige, og at snævrere intervaller ikke ville sikre oplysningernes fortrolighed.
                  
               
                     (301)
                  
                  
                     LG Chem hævdede også, at skaden hovedsagelig skyldtes importen fra Japan. Til støtte for sin påstand anførte LG Chem, at importen fra Korea, da den toppede i 2019, ikke forhindrede EU-erhvervsgrenen i at forhøje deres faste priselement. Det faste element faldt først i 2020, da importen fra Korea faldt, men EU-erhvervsgrenens priser faldt mere for at følge faldet i priserne på importen fra Japan.
                  
               
                     (302)
                  
                  
                     LG Chems argument peger kun på en isoleret sammenligning mellem 2019 og 2020. Dette ser dog bort fra, at SAP-kontrakter som regel forhandles for mindst et år, men også som flerårige kontrakter, og prisforhandlingerne finder som regel sted i det år, der går forud for kontraktens indgåelse. Det betyder, at priserne på kontrakter, der startede i 2020, blev forhandlet i 2019, og at flerårige kontrakter fra 2019 allerede blev forhandlet i 2018.
                  
               
                     (303)
                  
                  
                     Importen fra Japan faldt imidlertid i 2018 med 28 % og i 2019 endda med 57 % i forhold til 2017. I 2019 udgjorde importmængden fra Japan, selv i den øvre ende af intervallet i tabel 11, ikke engang halvdelen af importen fra Korea i samme periode. Ud fra en sammenligning af importen fra Japan i punkt 113 i klagen for perioden fra juli 2019 til juni 2020 [63 000-67 000 ton] og med importen for hele 2020, jf. tabel 11, [105 000-115 000 ton], er det yderligere synligt, at stigningen i importen fra Japan hovedsagelig først fandt sted i anden halvdel af 2020.
                  
               
                     (304)
                  
                  
                     Det er derfor højst usandsynligt, at stigningen i importen fra Japan i 2020 påvirkede prisforhandlingerne vedrørende salget i 2020, men derimod logisk, at den eventuelle yderligere virkning af den japanske import fra 2020 først vil vise sig fra 2021 og fremefter. I modsætning hertil steg importen fra Korea, hvilket LG Chem har erkendt, betydeligt i 2018, og med en stigning på 38 % nåede den sit højdepunkt i 2019, de to år, hvor de fleste prisforhandlinger for 2020 fandt sted. Det forhold, at importen fra Japan først steg betydeligt i anden halvdel af 2020, viser, at denne import er en reaktion på pristrykket fra den koreanske import som fremhævet i betragtning 291. Kommissionen afviste derfor argumentet om, at stigningen i importen fra Japan i 2020 er en årsagsfaktor for pristrykket på EU-markedet i 2020.
                  
               
                     (305)
                  
                  
                     LG Chem hævdede endvidere, at de stikprøveudtagne EU-producenters priser fulgte priserne på importen fra Japan og ikke fra Korea.
                  
               
                     (306)
                  
                  
                     LG Chem har ikke påvist en sammenhæng mellem EU-producenternes priser og de japanske importpriser. Mellem 2017 og 2018 steg EU-producenternes priser og priserne på importen fra Korea i samme takt, mens de japanske importpriser kun steg marginalt. Mellem 2018 og 2019 steg priserne på importen fra Japan tydeligvis med 4 procentpoint, mens EU-producenternes priser faldt, og det samme gjorde de koreanske importpriser. Først fra 2019 til UP er der en klar sammenhæng, som tyder på, at både EU-producenterne og importen fra Japan var under pristryk fra den rekordhøje import fra Korea i 2019.
                  
               
                     (307)
                  
                  
                     LG Chem hævdede også, at NSE ikke tilpassede sin strategi, da den opretholdt et stabilt EU-salg i UP ud over den betydelige import fra Japan. Desuden er det ifølge LG Chem ikke muligt at skifte leverandør fra den ene dag til den anden på grund af brugernes langvarige onboardingproces. NSE gennemførte en langsigtet underbudsstrategi for at forsyne EU-markedet med varer fra både japanske fabrikker og EU-fabrikker ved at øge kapaciteten i Unionen og salget til skade for andre EU-producenter.
                  
               
                     (308)
                  
                  
                     Kommissionen bemærkede, at importen fra Japan, herunder NSE's import, faldt betydeligt fra 2017 til 2019 og først steg i UP. Dette viser, at der foregik en strategisk tilpasning med henblik på at erstatte videresalg af japansk import med lokal produktion i Unionen. Importen fra Japan steg først som reaktion på konkurrencen fra lavprisimporten fra Korea ved udgangen af 2020. Sådanne tilpasninger kan ske hurtigere mellem dattervirksomheder i en multinational gruppe med kortere tilpasningstid fra brugerens side. Dette stemmer også overens med det forhold, at importen fra Japan faldt, mens produktionskapaciteten i Unionen blev øget. Kommissionen afviste derfor påstanden.
                  
               
                     (309)
                  
                  
                     LG Chem fremførte endvidere, at Kommissionen sandsynligvis undervurderede den japanske markedsandel ved ikke at tage hensyn til andre japanske leverandører som f.eks. Sumitomo Seika.
                  
               
                     (310)
                  
                  
                     Kommissionen har krydstjekket Eurostats data med de tilgængelige data i sagen, herunder oplysningerne fra brugerne. Det fremgik ikke af sagsakterne, at importen fra andre japanske leverandører var blevet undervurderet. Kommissionen afviste derfor påstanden.
                  
               
                     (311)
                  
                  
                     Endelig hævdede LG Chem, at for så vidt som importen fra Tyrkiet forvoldte EU-erhvervsgrenen skade, burde Kommissionen have sikret, at de skadevoldende virkninger af importen fra Tyrkiet adskilles og ikke tilskrives importen fra Korea.
                  
               
                     (312)
                  
                  
                     Kommissionen bemærkede i betragtning 296 og 297, at importen fra Tyrkiet hverken er steget betydeligt i den betragtede periode eller kan sammenlignes i absolutte tal med importen fra Korea. Kommissionen afviste derfor disse argumenter om, at virkningerne af importen fra Tyrkiet blev tilskrevet importen fra Korea.
                  
               5.2.4.   EU-erhvervsgrenens eksportresultater
         
         
                     (313)
                  
                  
                     I sine bemærkninger i forbindelse med indledningen af undersøgelsen anmodede LG Chem Kommissionen om at analysere, om EU-erhvervsgrenens bevidste fokus på eksport havde bidraget til skaden.
                  
               
                     (314)
                  
                  
                     De stikprøveudtagne EU-producenters eksportmængde udviklede sig i den betragtede periode som følger:
                     
                        Tabel 12
                     
                     
                        De stikprøveudtagne EU-producenters eksportresultater
                     
                     
                                  
                              
                              
                                 2017
                              
                              
                                 2018
                              
                              
                                 2019
                              
                              
                                 UP
                              
                           
                                 Eksportmængde (i ton)
                              
                              
                                 [90 000 -105 000 ]
                              
                              
                                 [95 000 -110 000 ]
                              
                              
                                 [115 000 -130 000 ]
                              
                              
                                 [135 000 -150 000 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    102 
                                 
                              
                              
                                 
                                    124 
                                 
                              
                              
                                 
                                    145 
                                 
                              
                           
                                 Gennemsnitspris (EUR/ton)
                              
                              
                                 [1 000 -1 300 ]
                              
                              
                                 [1 200 -1 500 ]
                              
                              
                                 [1 200 -1 500 ]
                              
                              
                                 [1 000 -1 300 ]
                              
                           
                                 
                                    Indeks
                                 
                              
                              
                                 
                                    100 
                                 
                              
                              
                                 
                                    123 
                                 
                              
                              
                                 
                                    118 
                                 
                              
                              
                                 
                                    98 
                                 
                              
                           
                                 Kilde: stikprøveudtagne EU-producenter
                              
                           
               
                     (315)
                  
                  
                     Gennemsnitsprisen på denne eksport steg først med 23 % i 2018. Dette niveau faldt derefter i 2019 og var fortsat 18 % højere end niveauet i 2017, og faldt yderligere i undersøgelsesperioden til et niveau, der lå under niveauet i 2017 (– 2 %). Gennemsnitsprisen på denne eksport var lavere end EU-erhvervsgrenens pris på EU-markedet i hele den betragtede periode og forblev stabil. Eksportmængderne lå konsekvent under de mængder, som EU-erhvervsgrenen solgte på EU-markedet, selv om de samlet set steg med 45 % i den betragtede periode.
                  
               
                     (316)
                  
                  
                     Udviklingen i eksportsalgspriserne var tættere på udviklingen i råmaterialepriserne i den betragtede periode og var således ikke præget af det samme pristryk i den betragtede periode som salget på EU-markedet (jf. tabel 5). Da eksportsalget steg, havde det desuden ingen yderligere negative virkninger for de faste omkostninger pr. produceret enhed. Kommissionen konkluderede derfor, at eksportresultaterne ikke i betydeligt omfang har bidraget til væsentlige den skade, som EU-erhvervsgrenen havde lidt.
                  
               
                     (317)
                  
                  
                     I betragtning af EU-producenternes uudnyttede produktionskapacitet fra og med 2018 er der heller ingen tegn på, at EU-producenterne havde en bevidst strategi om at opgive markedsandele i Unionen til fordel for salg uden for Unionen. Den uudnyttede kapacitet ville have gjort det muligt for EU-producenterne at øge salget uden for Unionen uden at miste markedsandele i Unionen.
                  
               
                     (318)
                  
                  
                     Kommissionen afviste derfor argumentet om, at EU-erhvervsgrenens bevidste fokus på eksport har bidraget til skaden.
                  
               
                     (319)
                  
                  
                     Efter den endelige fremlæggelse af oplysninger hævdede LG Chem, at salget på EU-markedet ikke påførte EU-erhvervsgrenen tab, men at det snarere blev omdirigeret fra EU-markedet til eksportmarkeder. Desuden hævdede LG Chem, at Kommissionen i en undersøgelse fra 2007 vedrørende pentaerythritol fandt, at en lille stigning i eksportmængderne til salgspriser, der var lavere end de gennemsnitlige salgspriser på EU-markedet, havde en negativ indvirkning på EU-erhvervsgrenens finansielle situation.
                  
               
                     (320)
                  
                  
                     Kommissionen bemærkede, at EU-erhvervsgrenens kapacitetsudnyttelse i UP kun var på [78-80 %]. Dette bekræfter, at EU-erhvervsgrenen kunne have øget eksportsalget uden samtidig at sælge mindre på EU-markedet. I modsætning til undersøgelsen vedrørende pentaerythritol, jf. betragtning 316, bidrog det øgede eksportsalg således ikke betydeligt til den væsentlige skade.
                  
               
                     (321)
                  
                  
                     Påstanden blev derfor afvist.
                  
               5.2.5.   Covid-19-pandemien
         
         
                     (322)
                  
                  
                     LG Chem fremførte også, at den økonomiske afmatning som følge af covid-19-pandemien bør tages i betragtning som en faktor, der potentielt kunne have forvoldt EU-erhvervsgrenen skade i perioden mellem medio 2019 og 2020. Den anmodede Kommissionen om at undersøge, i hvilket omfang denne faktor havde bidraget til EU-erhvervsgrenens skadessituation.
                  
               
                     (323)
                  
                  
                     SAP anvendes hovedsagelig til basale hygiejnebehov og blev derfor ikke negativt påvirket af covid-19-pandemien. Mens frygten på markedet i begyndelsen af 2020 førte til en øget efterspørgsel efter hygiejneprodukter og dermed SAP, blev den udlignet i løbet af året. Der var heller ingen større produktionsstop på grund af pandemien. Der blev ikke observeret andre negative virkninger af covid-19-pandemien for SAP-producenterne. Kommissionen afviste derfor påstanden om, at covid-19-pandemien har bidraget til skaden.
                  
               5.2.6.   Skade forårsaget af omkostninger i forbindelse med kapacitetsforøgelser
         
         
                     (324)
                  
                  
                     Koalitionen af brugere og LG Chem hævdede endvidere, at EU-erhvervsgrenens rentabilitetstab, som påstået i klagen, snarere kunne skyldes ekstraordinære omkostninger end normale kommercielle hensyn. De antydede, at EU-erhvervsgrenens investeringer i ny kapacitet — som allerede er beskrevet i betragtning 205 — kunne have spillet en rolle i denne henseende ved at øge produktionsomkostningerne.
                  
               
                     (325)
                  
                  
                     LG Chem tilføjede, at sådanne ekstraordinære omkostninger også kunne vedrøre EU-erhvervsgrenens investeringer i udvikling af ny teknologi, som — i lighed med investeringer i produktionskapacitet — bidrog til stigningen i produktionsomkostningerne.
                  
               
                     (326)
                  
                  
                     Kommissionen bemærkede, at det er en del af den normale forretningsgang, at SAP-producenter investerer i nye produktionsanlæg, især i en situation med næsten fuld kapacitetsudnyttelse, som fandt sted i begyndelsen af den betragtede periode. Kapacitetsforøgelserne var heller ikke af urimeligt omfang, navnlig i betragtning af produktionseffektiviteten i forbindelse med en højere kapacitet. Desuden anmodede Kommissionen de stikprøveudtagne EU-producenter om at udelukke enhver ekstraordinær virkning fra værdiforringelser eller ekstraordinære afskrivninger fra skadesindikatorerne.
                  
               
                     (327)
                  
                  
                     Kommissionen afviste derfor påstanden om, at omkostninger i forbindelse med kapacitetsforøgelser har bidraget til skaden.
                  
               5.2.7.   Betydelige FoU-omkostninger
         
         
                     (328)
                  
                  
                     LG Chem hævdede, at EU-producenterne har fokuseret på udviklingen af nye materialer, hvilket indebar betydelige FoU-omkostninger, som også nødvendigvis medførte en væsentlig stigning i omkostningerne.
                  
               
                     (329)
                  
                  
                     Det er en del af den normale forretningsgang, at SAP-producenter investerer i udviklingen af nye former for SAP. LG Chem investerer også regelmæssigt i udviklingen af nye former for SAP og understregede udtrykkeligt betydningen af sådanne investeringer i forbindelse med tilpasset SAP. FoU indebærer omkostninger, der således er en naturlig del af virksomhedens forretningsgang. Under kontrollen af de stikprøveudtagne EU-producenter blev der ikke konstateret urimeligt høje FoU-omkostninger.
                  
               
                     (330)
                  
                  
                     Kommissionen afviste derfor argumentet om, at FoU-omkostningerne bidrog til EU-erhvervsgrenens skade.
                  
               5.2.8.   Globale prisforhandlinger
         
         
                     (331)
                  
                  
                     Efter den endelige fremlæggelse af oplysninger hævdede LG Chem, at priserne fastsættes på globalt plan med et lille antal globale købere snarere end på grundlag af individuelle tendenser på EU-markedet.
                  
               
                     (332)
                  
                  
                     For det første er det ikke alle SAP-brugere, der opererer på globalt plan, som påvist af forskellige brugere, som gav sig til kende i forbindelse med proceduren og som har hele deres produktion i Unionen. LG Chem præciserede og underbyggede ikke i sit argument, hvilken andel af salget i Unionen princippet om globale prisforhandlinger finder anvendelse på. For det andet tages der ved disse prisforhandlinger, selv i tilfælde, hvor priserne forhandles på globalt plan, nødvendigvis hensyn til prisniveauet på EU-markedet. Ingen global aktør ville betale en højere global pris, hvis der ville være mulighed for en billigere forsyning på EU-markedet. Hvis en leverandør inden for rammerne af en global kontrakt samtidig accepterer at levere til Unionen til skadevoldende dumpingpriser, er den globale kontrakt ikke en begrundelse for en sådan dumping. Kommissionen afviste derfor denne påstand.
                  
               5.3.   Konklusion vedrørende årsagssammenhæng
         
         
                     (333)
                  
                  
                     En sammenligning mellem importsituationen og EU-erhvervsgrenens situation i begyndelsen og slutningen af den betragtede periode viser tydeligt en betydelig stigning i importen fra det pågældende land og en forværring af EU-erhvervsgrenens situation. Mere specifikt forværredes situationen betydeligt i 2019 og 2020. De sydkoreanske priser faldt betydeligt i 2019, mens EU-erhvervsgrenen (og Japan) fastholdt deres prisniveau. Dette skete imidlertid på bekostning af deres salgsmængde, da Republikken Korea øgede sit salg markant. Som reaktion herpå fulgte EU-erhvervsgrenen den pristendens, som Republikken Korea havde fastsat, og reducerede sine salgspriser i 2020, men den fortsatte med at miste betydelige salgsmængder på markedet. Dumpingimporten fra Republikken Korea forvoldte EU-erhvervsgrenen væsentlig skade siden 2017 på grund af den massive indtrængning på markedet på bekostning af EU-erhvervsgrenen. Hvad angår priser, underbød importens stigende markedsandel konstant EU-erhvervsgrenens priser og skabte et betydeligt pristryk og forhindrede de stigninger i markedsprisen i tråd med stigningerne i råmaterialeomkostningerne, der var nødvendige for, at EU-erhvervsgrenen kunne opnå rimelige fortjenstniveauer.
                  
               
                     (334)
                  
                  
                     Andre faktorer, som f.eks. tab af salgsmængde og skift i forbindelse med tilpasset SAP eller udsving i råmaterialepriserne, bidrog ikke til EU-erhvervsgrenens konstaterede skade.
                  
               
                     (335)
                  
                  
                     Importen fra Japan og Tyrkiet havde derimod en begrænset indvirkning på erhvervsgrenen. Importen fra Tyrkiet fandt sted til omtrent samme priser som importen fra Sydkorea, men i meget lavere mængder, og denne import svækkede således ikke årsagssammenhængen mellem dumpingimporten og EU-erhvervsgrenens skade. På samme måde svækkede importen fra Japan ikke årsagssammenhængen mellem dumpingimporten og EU-erhvervsgrenens skade. Importen fra disse lande faldt i den betragtede periode og steg kun betydeligt i UP. Importen fra Japan fastholdt imidlertid et højere prisniveau end importen fra Sydkorea. Den sydkoreanske import til priser, der var meget lavere end EU-erhvervsgrenens priser, er hovedårsagen til, at EU-erhvervsgrenen mistede salg og ikke kunne hæve sine priser i takt med produktionsomkostningerne, hvilket førte til alvorlige tab.
                  
               
                     (336)
                  
                  
                     På grundlag af ovenstående konkluderede Kommissionen, at EU-erhvervsgrenen forvoldtes væsentlig skade på grund af dumpingimporten fra det pågældende land, mens de øvrige faktorer, betragtet hver for sig eller samlet, ikke svækkede årsagssammenhængen mellem dumpingimporten og den væsentlige skade.
                  
               
                     (337)
                  
                  
                     På grundlag af ovenstående konkluderede Kommissionen, at dumpingimporten fra det pågældende land forvoldte EU-erhvervsgrenen væsentlig skade. Skaden fremgår klart af udviklingen i produktion, kapacitetsudnyttelse, salgsmængde på EU-markedet, markedsandel, beskæftigelse, gennemsnitlige enhedssalgspriser på EU-markedet, produktionsomkostninger, slutlagre, rentabilitet og investeringsafkast, i betragtning af udviklingen i de sydkoreanske importmængder og -priser (både i absolutte tal og sammenlignet med andre markedsaktører).
                  
               6.   UNIONENS INTERESSER
         
         
                     (338)
                  
                  
                     I overensstemmelse med grundforordningens artikel 21 undersøgte Kommissionen, om den klart kunne konkludere, at det ikke var i Unionens interesse at vedtage foranstaltninger i dette tilfælde til trods for konstateringen af skadevoldende dumping. Unionens interesser blev fastlagt på grundlag af en vurdering af alle de forskellige involverede parters interesser, heriblandt EU-erhvervsgrenens og brugernes interesser. Da varen for det meste sælges direkte til kunden, indgik der ingen ikke forretningsmæssigt forbundne importører i proceduren.
                  
               6.1.   EU-erhvervsgrenens interesser
         
         
                     (339)
                  
                  
                     Indførelsen af foranstaltninger vil forbedre markedsvilkårene for EU-producenterne, der vil få mulighed for at forbedre deres konkurrencemæssige stilling på markedet og genvinde tabte salgsmængder og markedsandele. Da pristrykket fra den urimelige import vil blive ophævet, vil EU-erhvervsgrenen være i stand til at øge sine salgspriser og opnå en holdbar rentabilitet.
                  
               
                     (340)
                  
                  
                     Hvis der ikke indføres foranstaltninger, vil det få betydelige negative virkninger for EU-erhvervsgrenen, da importen fortsat vil stige og føre til yderligere pristryk i Unionen. Dette ville have en negativ indvirkning på EU-erhvervsgrenens produktions- og salgsmængde samt markedsandel. Dette ville igen have en negativ indvirkning på EU-erhvervsgrenens finansielle indikatorer, og navnlig vil den allerede tabsgivende situation blive yderligere forværret med negative konsekvenser for investeringer og beskæftigelse i Unionen.
                  
               
                     (341)
                  
                  
                     Derfor vil indførelsen af foranstaltninger klart være i EU-erhvervsgrenens interesse.
                  
               6.2.   Brugernes interesser
         
         
                     (342)
                  
                  
                     Flere brugere gav sig til kende i forbindelse med undersøgelsen, men kun to af dem besvarede spørgeskemaet. Begge fremstillede overvejende sundhedsplejeprodukter til voksne. Begge brugeres svar var meget mangelfulde, og kun en af virksomhederne besvarede Kommissionens anmodning om at fremlægge yderligere oplysninger inden for den fastsatte frist, og svaret var stadig mangelfuldt. Som følge heraf var Kommissionen på ingen måde i stand til at vurdere virkningen af antidumpingtolden for så vidt angår den ene af brugerne. For den anden bruger var Kommissionen på trods af den ufuldstændige spørgeskemabesvarelse i stand til at anslå virkningen af foranstaltningerne. For denne virksomhed tegnede SAP sig for [5-15 %] af dens produktionsomkostninger, men kun ca. en tredjedel af denne SAP stammede fra sydkoreanske leverancer. For vigtige markeder har virksomheden har også påvist, at flerårige kontrakter med den offentlige sundhedssektor og forsikringsselskaber forhindrer en overvæltning af yderligere produktionsomkostninger. Virksomheden fremlagde også dokumentation for forskellige lande, der reducerede omkostningerne i sundhedssektoren, hvilket lagde pres på virksomheden for at få den til at sænke sine salgspriser. På trods af disse udfordringer og navnlig de omkostningsnedskæringer i den offentlige sundhedssektor, der påvirkede brugernes salg, havde virksomheden en sund fortjeneste på [10-20 %]. Kommissionen konkluderede derfor, at foranstaltninger på 14,7 % af [5-15 %] af produktionsomkostningerne kunne absorberes eller i det mindste væltes over på forbrugerne.
                  
               
                     (343)
                  
                  
                     Yderligere fire brugere, herunder Procter&Gamble, FATER og Essity, samt en koalition af brugere, der består af fire brugere, fremførte deres argumenter under høringer og i indlæg. Alle brugere var stærkt imod foranstaltninger.
                  
               
                     (344)
                  
                  
                     Procter&Gamble fremførte, at adgang til leveringer fra alle SAP-leverandører, herunder sydkoreanske leverandører, var afgørende for at opretholde en alsidig forsyningsstrategi for at sikre forsyningsstabilitet, navnlig for tilpasset SAP, som ikke kan produceres af alle SAP-producenter. EU-producenternes kapacitet til at producere den specifikke SAP af 8. generation, der kræves af Procter&Gamble, er ikke tilstrækkelig til at levere den ønskede mængde. Hvis Procter&Gamble blev tvunget til at anvende andre typer SAP, der ikke opfyldte specifikationerne til 8. generation, kunne det medføre store omkostninger til tilpasning af emballage og transport og ville have en negativ indvirkning på miljøet ved at øge mængden af affald. Desuden vil en ændring af SAP kræve en tilpasningsproces på mindst seks måneder.
                  
               
                     (345)
                  
                  
                     FATER fremsatte lignende argumenter vedrørende forsyningsstabilitet og utilstrækkelig produktionskapacitet for SAP af 8. og 9. generation og en nødvendig tilpasningsperiode på seks til ni måneder. FATER anslog de negative virkninger for virksomheden, hvis den blev nødt til at anvende andre typer SAP, hvilket ville føre til manglende standardisering og udløse yderligere omkostninger på et syvcifret beløb i EUR.
                  
               
                     (346)
                  
                  
                     En tredje bruger fremførte lignende argumenter vedrørende forsyningsstabilitet, tilpasningsomkostninger ved ændring af SAP og miljøpåvirkning.
                  
               
                     (347)
                  
                  
                     Koalitionen af brugere og en anden bruger antydede, at indførelsen af antidumpingforanstaltninger i betragtning af risikoen for, at en af EU-producenterne overvejer at sælge sine SAP-aktiviteter, ville styrke et duopol og bringe konkurrencen på EU-markedet i fare.
                  
               
                     (348)
                  
                  
                     Den samarbejdsvillige eksporterende producent fremsatte også bemærkninger til risikoen for, at antidumpingforanstaltningerne kunne undergrave rimelig konkurrence på EU-markedet.
                  
               
                     (349)
                  
                  
                     Lignende påstande blev fremsat af en anden SAP-bruger, Essity. Den hævdede, at EU-erhvervsgrenen uden truslen om konkurrence kun ville have ringe incitament til at diversificere sin produktion og udvikle nye løsninger for at opfylde nye kundebehov, hvilket ville hæmme Essitys bestræbelser på at diversificere og gøre den afhængig af kun nogle få EU-producenter.
                  
               
                     (350)
                  
                  
                     Kommissionen mener ikke, at koalitionen af brugere fremlagde tilstrækkelige beviser til støtte for sine påstande om muligheden for, at EU-markedet ville blive et duopol, hvis der indføres antidumpingtold. Koalitionen tog navnlig ikke i betragtning, at dumpingimporten og det deraf følgende fald i EU-erhvervsgrenens rentabilitet måske ikke ville øge risikoen for, at en EU-producent forlader markedet.
                  
               
                     (351)
                  
                  
                     De oplysninger, der blev indsamlet i forbindelse med undersøgelsen, viste desuden, at der ikke var tegn på nogen konkurrencebegrænsende praksis fra EU-erhvervsgrenens side. Tværtimod blev der indsamlet specifikke beviser for, at erhvervsgrenen var i stand til og villig til at levere til enhver bruger af den pågældende vare.
                  
               
                     (352)
                  
                  
                     Kommissionen konkluderede, at foranstaltningerne vil øge brugernes produktionsomkostninger og ikke er i brugernes interesse. I betragtning af at det planlagte toldbeløb ikke vil have en prohibitiv virkning, da SAP kun udgør [5-15 %] af produktionsomkostningerne ved voksenbleer eller babybleer, konkluderede Kommissionen, at brugernes interesse i at få adgang til alle leverandører af SAP på verdensplan uden told ikke vejer tungere end EU-erhvervsgrenens interesse i at blive beskyttet mod dumpingimport.
                  
               
                     (353)
                  
                  
                     I deres bemærkninger efter den endelige fremlæggelse af oplysninger var P&G og Fater uenige i erklæringen i betragtning 351 med hensyn til EU-erhvervsgrenens evne til at levere til enhver bruger af den pågældende vare. De hævdede, at EU-erhvervsgrenen ikke er i stand til at levere de ønskede mængder af SAP-varer af 8. og 9. generation, da den mangler produktionskapacitet for denne specifikke SAP-vare.
                  
               
                     (354)
                  
                  
                     Koalition H fremsatte lignende påstande i deres indlæg efter fremlæggelsen af oplysninger. Den var også uenig i Kommissionens konklusion om EU-erhvervsgrenens evne til at levere til enhver bruger af den pågældende vare. Den fremførte og fremlagde dokumentation for, at SAP-brugerne systematisk oplevede forstyrrelser i forsyningskæden på EU-markedet og ikke var i stand til at sikre den kvalitet og mængde af SAP, der var nødvendig for deres produktion. Koalitionen konkluderede, at EU-erhvervsgrenen på grund af de eksisterende forstyrrelser i forsyningskæden ikke ville være i stand til at kompensere for tabet af konkurrencedygtig SAP-import fra lande uden for Unionen.
                  
               
                     (355)
                  
                  
                     De beviser, der blev fremlagt af P&G, Fater og koalition H for at underbygge en forsyningsknaphed, vedrører hovedsagelig perioden efter UP, men også andet og tredje kvartal af UP. De beviser, der blev fremlagt vedrørende UP, viser, at covid-nedlukningen i perioden marts-juni 2020 havde en midlertidig indvirkning på en af de europæiske leverandører. Dataene viste imidlertid også, at der var tale om en midlertidig og ekstraordinær situation, da leverancerne hurtigt blev genoptaget efter nedlukningen. Desuden viste dataene ikke de samme vanskeligheder for hele EU-erhvervsgrenen. Tværtimod synes oplysningerne at indikere, at en EU-producents forsyningsknaphed delvis blev afhjulpet af et øget udbud fra andre EU-producenter (kombineret med import fra lande uden for Unionen). Kommissionen konkluderede derfor, at der i UP ikke var tilstrækkelige beviser til at konkludere, at EU-erhvervsgrenen ikke ville være i stand til at levere til de pågældende brugere under normale forretningsbetingelser.
                  
               
                     (356)
                  
                  
                     Alle de resterende beviser vedrørte perioden efter UP, som blev påvirket af forsyningsafbrydelser fra udlandet og den globale transportmangel som følge af covid-19-pandemien, hvilket førte til en øget efterspørgsel efter europæiske SAP-varer. Der var imidlertid tale om midlertidige og ikke strukturelle fænomener, som forventedes at ophøre, når forsyningskæderne tilpassede sig virkningerne af covid-19-pandemien. Som anført af forskellige brugere kan tilpasningen til en ny leverandør ofte ikke finde sted straks, og leveringskontrakter indgås som regel for en periode på mindst et år. Denne struktur for langfristede kontrakter giver EU-erhvervsgrenen nogen tid til at tilpasse sig, navnlig i betragtning af dens dokumenterede evne til at foretage betydelige investeringer. Desuden pegede den dokumentation, der blev fremlagt af koalition H, ikke på nogen væsentlige strukturelle problemer, der påvirkede de europæiske producenters evne eller vilje til at levere under normale markedsvilkår. E-mails vedrørende Nippon Shokubai fremhævede f.eks. kun problemer med levering fra virksomhedens japanske fabrik og ikke fra den europæiske fabrik. Alle de beviser, der blev fremlagt i forbindelse med BASF, vedrørte kun et uventet og midlertidigt problem vedrørende en enkelt SAP-kvalitet. Beviserne vedrørende de to andre europæiske producenter bragte heller ikke strukturelle forsyningsproblemer for dagen.
                  
               
                     (357)
                  
                  
                     For så vidt angår P&G fremførte virksomheden ikke, at EU-producenterne ikke kan producere SAP-varer af 8. og 9. generation, men kun, at den produktionskapacitet, der i øjeblikket er tilpasset og dedikeret til denne type SAP, ikke er tilstrækkelig til at dække P&G's efterspørgsel. EU-erhvervsgrenen har imidlertid i undersøgelsesperioden vist sin vilje til at investere, hvilket tyder på, at den eksisterende uudnyttede kapacitet om nødvendigt kan tilpasses eller udvides. Kommissionen afviste derfor påstanden om, at den ikke havde taget hensyn til de beviser, der blev fremlagt af P&G, Fater og koalition H.
                  
               
                     (358)
                  
                  
                     P&G og Fater hævdede endvidere, at Kommissionen ikke havde dokumenteret, hvilken »specifik dokumentation« der blev indhentet for at konkludere, at EU-erhvervsgrenen var i stand til og villig til at levere til enhver bruger af den pågældende vare, jf. betragtning 351. Koalition H fremsatte lignende påstande i deres indlæg efter fremlæggelsen af oplysninger.
                  
               
                     (359)
                  
                  
                     Kommissionen præciserer, at den specifikke dokumentation, der blev indhentet, vedrører uudnyttet kapacitet, investeringer med henblik på at tilpasse sig nye kunders behov og accept af nye kunder.
                  
               
                     (360)
                  
                  
                     Efter den endelige fremlæggelse af oplysninger hævdede LG Chem, at forsyningssituationen har ændret sig siden 2020, herunder priserne på og tilgængeligheden af SAP-leverancer i Unionen, og støttede de argumenter, der blev fremsat af P&G og andre brugere. LG Chem hævder også, at SAP-prisen stiger, da priserne på propylen og kaustisk soda stiger. Kommissionen vurderede den kendsgerning, at brugerne har fremlagt dokumentation for, at covid-19-pandemien og den deraf følgende transportmangel i udlandet har forårsaget en midlertidig mangel på SAP-forsyninger og har ført til stigende priser. Kommissionen fandt imidlertid, at der kun er tale om en midlertidig ændring (se yderligere betragtning 355). Desuden vil stigningen i SAP-priserne som følge af stigninger i råmaterialepriserne sandsynligvis heller ikke forbedre EU-erhvervsgrenens rentabilitet på lang sigt. Kommissionen fandt derfor, at Unionens interesse i at indføre foranstaltninger til afhjælpning af den konstaterede skadevoldende dumping ikke var påvirket af den midlertidige forsyningsknaphed.
                  
               
                     (361)
                  
                  
                     I sine bemærkninger efter den endelige fremlæggelse af oplysninger var koalition H uenig i Kommissionens metode. Den bemærkede navnlig, at konklusionerne om Unionens interesser er baseret på begrænsede og unøjagtige oplysninger, som Kommissionen beskrev som mangelfulde i betragtning 342.
                  
               
                     (362)
                  
                  
                     Koalition H var endvidere uenig i Kommissionens konklusion i betragtning 352, ifølge hvilken SAP tegner sig for [5-15 %] af produktionsomkostningerne for voksenbleer eller babybleer. Den hævdede og fremlagde dokumentation for, at SAP tegnede sig for op til [20-30 %] af de samlede produktionsomkostninger.
                  
               
                     (363)
                  
                  
                     Virksomheden hævdede også, at Kommissionen baserede sin konklusion på oplysninger fra kun én bruger og derfor undlod at tage hensyn til de fremlagte beviser vedrørende vanskelighederne med at vælte den ekstra byrde fra tolden over på kunderne. Det blev navnlig forklaret, at SAP-brugere typisk ikke ville være i stand til at vælte prisstigningerne over på deres egne kunder af forskellige årsager, såsom langtidskontrakter, hård konkurrence fra konkurrenter uden for Unionen og kundernes prisfølsomhed.
                  
               
                     (364)
                  
                  
                     Ved vurderingen af samtlige dokumenter fra alle interesserede parter baserede Kommissionen ikke sin vurdering på begrænsede og unøjagtige oplysninger. I det omfang de interesserede parter samarbejdede, efterprøvede Kommissionen de afgivne oplysninger. Dette omfattede SAP's andel af produktionsomkostningerne ved hygiejneprodukter til babyer og voksne. Kommissionen afviste derfor disse påstande fra koalition H.
                  
               
                     (365)
                  
                  
                     I sine bemærkninger efter den endelige fremlæggelse af oplysninger hævdede Kimberly-Clark, at SAP-priserne på EU-markedet i vid udstrækning er drevet af inflationen i fremstillingsomkostningerne snarere end af importen fra Korea. Virksomheden hævdede, at SAP-priserne absorberede inflationens indvirkning på råvare-, distributions-, arbejdskraft- og energiomkostninger i hele 2021, og at SAP-priserne som følge heraf steg. Som konklusion fremførte Kimberly-Clark, at antidumpingforanstaltningerne yderligere ville forværre tendensen til stigende priser på varer, som f.eks. SAP, for både brugerne i efterfølgende led og slutkunderne.
                  
               
                     (366)
                  
                  
                     Som svar herpå bemærkede Kommissionen, at Kimberly-Clark korrekt påpegede, at EU-producenterne af SAP absorberede stigningerne i produktionsomkostningerne, da de ikke var i stand til at øge deres salgspriser tilsvarende. Dette viste imidlertid kun pristrykket på markedet og det forhold, at producenterne ikke var i stand til at vælte de øgede produktionsomkostninger over på deres kunder. Kommissionen afviste derfor påstanden.
                  
               
                     (367)
                  
                  
                     I sine bemærkninger efter den endelige fremlæggelse af oplysninger var Kimberly-Clark også uenig i Kommissionens konklusion om, at tolden ikke vil have en prohibitiv virkning, da SAP kun udgør [5-15 %] af produktionsomkostningerne ved voksenbleer eller babybleer, som anført i betragtning 352. Den hævdede, at denne beregningsmetode ikke tog højde for, at SAP ikke er fungible råvarer.
                  
               
                     (368)
                  
                  
                     I sin vurdering forklarede Kommissionen, at SAP fremstilles med forskellige egenskaber, og at brugerne vælger en bestemt type SAP, der passer bedst til deres varer. De tekniske forskelle i sig selv berettigede imidlertid ikke til at tilføje yderligere kategorier i varekontrolnummeret. Kommissionen havde oprindeligt indhentet mere detaljerede data og var kommet til den konklusion, at det kun var berettiget at opdele varerne efter anvendelse og lugtgenebekæmpende tilsætningsstoffer. Kommissionen afviste derfor påstanden.
                  
               
                     (369)
                  
                  
                     Koalition H fremførte endvidere, at Kommissionen ikke foretog en korrekt vurdering af de betænkeligheder, som flere SAP-brugere havde givet udtryk for med hensyn til indførelsen af told, hvilket førte til ukorrekte konklusioner om Unionens interesser. Den hævdede, at Kommissionen forpassede muligheden for at vejlede brugerne om, hvordan de kunne fremlægge deres bemærkninger på en mere fuldstændig og nyttig måde, og ikke gjorde en tilstrækkelig indsats for at samarbejde med disse brugere, således at de oplysninger, der i sidste ende blev indhentet, ville muliggøre en korrekt vurdering af Unionens interesser. Den hævdede endvidere, at blandt medlemmerne af koalition H syntes kun tre SAP-brugere at have modtaget et spørgeskema fra Kommissionen, og at Kommissionen kun anvendte oplysningerne i en af to spørgeskemabesvarelser, mens den så bort fra de argumenter, der blev fremsat under høringer og i indlæg fra mindst otte andre SAP-brugere.
                  
               
                     (370)
                  
                  
                     Kommissionen sendte indledningsmeddelelsen med linket til det relevante brugerspørgeskema til alle kendte brugere, og alle brugere, der gav sig til kende, blev underrettet om proceduren. Alle oplysninger fra brugerne blev taget i betragtning i forbindelse med vurderingen. Kommissionen henvendte sig endvidere til alle brugere, der havde besvaret brugerspørgeskemaet, for at kontrollere deres data. Via mangelskrivelser blev der givet vejledning om de nødvendige data. Kommissionen afviste derfor argumentet om, at den ikke i tilstrækkelig grad tog hensyn til brugerne eller ydede dem bistand i forbindelse med denne procedure.
                  
               6.3.   Andre faktorer
         
         
                     (371)
                  
                  
                     Flere brugere anførte, at en stigning i produktionsomkostningerne ved sundhedsplejeprodukter vil øge forbrugernes omkostninger ved sundhedsplejeprodukter. Desuden kan en begrænsning af adgangen til SAP af 8. og 9. generation føre til produkter af ringere kvalitet for forbrugerne.
                  
               
                     (372)
                  
                  
                     Kommissionen fandt, at de ekstra produktionsomkostninger, som foranstaltningerne kan medføre, vil øge prisen for forbrugere af sundhedsplejeprodukter. Kommissionen mener imidlertid, at denne stigning ikke vil være så høj, at forbrugernes interesse i at få adgang til sundhedsplejeprodukter til en rimelig pris har forrang for EU-erhvervsgrenens interesse i at blive beskyttet mod dumpingimport. Desuden vil foranstaltningerne ikke have den virkning at forhindre brugerne i fortsat at producere sundhedsplejeprodukter, herunder SAP af 8. og 9. generation.
                  
               
                     (373)
                  
                  
                     I sine bemærkninger efter fremlæggelsen af oplysninger hævdede Fater, at Kommissionen ikke havde behandlet partens betænkeligheder med hensyn til muligheden for, at antidumpingforanstaltningerne kunne påvirke kundernes mulighed for at få adgang til sundhedsprodukter til en rimelig pris. Den gentog, at dens produktion af medicinsk udstyr er afhængig af samarbejdet med koreanske eksportører, og at foranstaltningerne vil medføre yderligere teknisk arbejde og en ændret udformning af virksomhedens varer, hvilket vil føre til en højere pris for slutkunderne.
                  
               
                     (374)
                  
                  
                     Kommissionen har behandlet den potentielle omkostningsstigning for forbrugere af sundhedsprodukter i betragtning 372 og afvejet den mod EU-erhvervsgrenens interesse i beskyttelse mod dumpingimport. Kommissionen afviste derfor Faters påstand.
                  
               6.4.   Konklusion vedrørende Unionens interesser
         
         
                     (375)
                  
                  
                     På baggrund af ovenstående fastslog Kommissionen, at der ikke var tvingende årsager til at konkludere, at det ikke var i Unionens interesse at indføre foranstaltninger over for importen af SAP med oprindelse i Republikken Korea.
                  
               7.   FORANSTALTNINGERNES OMFANG
         
         
                     (376)
                  
                  
                     På grundlag af Kommissionens konklusioner om dumping, skade, årsagssammenhæng og Unionens interesser bør der indføres endelige foranstaltninger for at forhindre, at EU-erhvervsgrenen forvoldes yderligere skade som følge af dumpingimporten.
                  
               
                     (377)
                  
                  
                     For at fastsætte foranstaltningernes omfang undersøgte Kommissionen, om en told, der er lavere end dumpingmargenen, ville være tilstrækkelig til at afhjælpe den skade, som dumpingimporten havde forvoldt EU-erhvervsgrenen.
                  
               7.1.   Skadestærskel (skadesmargen)
         
         
                     (378)
                  
                  
                     Kommissionen fastsatte først det toldbeløb, der er nødvendigt for at afhjælpe den skade, som EU-erhvervsgrenen har lidt. I dette tilfælde ville skaden blive afhjulpet, hvis EU-erhvervsgrenen kunne dække sine produktionsomkostninger, herunder de omkostninger, der følger af multilaterale miljøaftaler og protokoller hertil, som Unionen er part i, og af de ILO-konventioner, der er opført i bilag Ia til grundforordningen, og opnå en rimelig fortjeneste (»målfortjeneste«) ved at sælge til en målpris som omhandlet i grundforordningens artikel 7, stk. 2c og 2d.
                  
               
                     (379)
                  
                  
                     I overensstemmelse med grundforordningens artikel 7, stk. 2c, tog Kommissionen ved fastsættelsen af målfortjenesten hensyn til rentabilitetsniveauet før stigningen i importen fra det pågældende land og det rentabilitetsniveau, der kunne forventes under normale konkurrencevilkår. Denne fortjenstmargen bør ikke være lavere end 6 %.
                  
               
                     (380)
                  
                  
                     Som et første skridt fastsatte Kommissionen en basisfortjeneste, der omfattede alle omkostninger under normale konkurrencevilkår. EU-erhvervsgrenen led tab i hele den betragtede periode. Da dette var lavere end det minimum på 6 %, der kræves i grundforordningens artikel 7, stk. 2c, blev denne fortjenstmargen erstattet med 6 %.
                  
               
                     (381)
                  
                  
                     Der blev ikke fremsat påstande om, at EU-erhvervsgrenens niveau af investeringer, forskning og udvikling (FoU) og innovation i den betragtede periode ville have været højere under normale konkurrencevilkår.
                  
               
                     (382)
                  
                  
                     Ligeledes blev der heller ikke fremsat påstande om de fremtidige omkostninger, jf. grundforordningens artikel 7, stk. 2d, der følger af multilaterale miljøaftaler og protokoller hertil, som Unionen er part i, og som EU-erhvervsgrenen vil pådrage sig i løbet af den periode, hvor foranstaltningen anvendes, i henhold til artikel 11, stk. 2.
                  
               
                     (383)
                  
                  
                     På dette grundlag beregnede Kommissionen en ikkeskadevoldende pris for samme vare for EU-erhvervsgrenen ved at anvende målfortjenstmargenen på 6 % på de stikprøveudtagne EU-producenters produktionsomkostninger i undersøgelsesperioden og derefter lægge justeringerne til i henhold til grundforordningens artikel 7, stk. 2d, for hver enkelt varetype.
                  
               
                     (384)
                  
                  
                     Kommissionen fastsatte derefter skadestærsklen på grundlag af en sammenligning mellem den vejede gennemsnitlige importpris hos de stikprøveudtagne eksporterende producenter i det pågældende land for hver enkelt varetype, som fastlagt ved beregningen af prisunderbud, og den vejede gennemsnitlige ikkeskadevoldende pris på samme vare, som de stikprøveudtagne EU-producenter solgte på det frie EU-marked i undersøgelsesperioden. Forskelle som følge af denne sammenligning blev udtrykt som en procentdel af den vejede gennemsnitlige cif-importværdi.
                  
               
                     (385)
                  
                  
                     Skadestærsklen for »alle andre virksomheder« er defineret på samme måde som dumpingmargenen for den samarbejdsvillige virksomhed.
                     
                                 Virksomhed
                              
                              
                                 Endelig dumpingmargen
                              
                              
                                 Endelig skadesmargen
                              
                           
                                 LG Chem Ltd.
                              
                              
                                 13,4  %
                              
                              
                                 34,4  %
                              
                           
                                 Alle andre virksomheder
                              
                              
                                 18,8  %
                              
                              
                                 101,2  %
                              
                           
               
                     (386)
                  
                  
                     Efter den endelige fremlæggelse af oplysninger hævdede LG Chem, at fastsættelsen af skadesmargenen er påvirket af samme fejl som underbudsberegningerne, og at deres betragtninger vedrørende underbuddet finder tilsvarende anvendelse. Skadesmargenen bør også justeres i forhold til virkningen af de andre faktorer, som LG Chem har fremført.
                  
               
                     (387)
                  
                  
                     Kommissionen henviste til sine argumenter i betragtning 184-188 og sin afvisning af LG Chems argumenter om virkningen af importen fra andre lande, SAP-prisformlen og EU-erhvervsgrenens investeringer, der er anført i de respektive afsnit i analysen af årsagssammenhængen. Disse påstande blev derfor også afvist med hensyn til fastsættelsen af skadesmargenen.
                  
               
                     (388)
                  
                  
                     I deres bemærkninger efter den endelige fremlæggelse af oplysninger hævdede klagerne og Evonik, at målfortjenesten på 6 % ikke afspejlede den fortjeneste, som EU-producenterne ville opnå uden urimelig handelspraksis. De hævdede navnlig, at Kommissionen ikke tog hensyn til oplysningerne fra EU-erhvervsgrenen, som gjorde det muligt for den at fastsætte denne fortjeneste på et højere niveau. De anmodede derfor Kommissionen om at øge fortjenstmargenen til gennemsnittet af den målfortjeneste, som de stikprøveudtagne EU-producenter med rimelighed kunne opnå under normale konkurrencevilkår, dvs. [14-19 %].
                  
               
                     (389)
                  
                  
                     Desuden var klagerne og Evonik uenige i Kommissionens udtalelse i betragtning 382 og fremførte, at der blev fremsat påstande i henhold til grundforordningens artikel 7, stk. 2d, i deres besvarelser af spørgeskemaet for EU-producenter og makrospørgeskemaet. De anmodede Kommissionen om at tage hensyn til fremtidige omkostninger ved beregningen af målprisen og fremlagde en vejet gennemsnitlig årlig omkostningsstigning pr. ton produceret SAP som følge af EU's emissionskvoter. Klageren og Evonik anmodede derfor Kommissionen om at forhøje EU-producenternes målpris med [30-45] EUR pr. ton SAP.
                  
               
                     (390)
                  
                  
                     Kommissionen kunne ikke bekræfte, at den målfortjeneste, som klagerne og Evonik havde foreslået, med rimelighed kunne opnås ud fra de foreliggende oplysninger i sagen. Kommissionen tog hensyn til den fortjeneste, der var opnået i den betragtede periode, herunder de justeringer, der skulle foretages for at opnå normale konkurrencevilkår. Den således beregnede fortjeneste svarede ikke til de tal, som EU-erhvervsgrenen havde fremført, heller ikke i begyndelsen af den betragtede periode, hvor der var mindre pres fra importen fra Korea.
                  
               
                     (391)
                  
                  
                     Kommissionen var også uenig i udtalelserne om de fremtidige omkostninger ved emissionskvoter. Kommissionen tog rent faktisk hensyn til de fremtidige omkostninger som følge af EU's emissionskvoter i henhold til de verificerede oplysninger fra de stikprøveudtagne virksomheder. Dette resulterede i en stigning i målprisen på [16-18] EUR pr. ton SAP. Disse påstande blev derfor afvist.
                  
               8.   ENDELIGE FORANSTALTNINGER
         
         
                     (392)
                  
                  
                     Der bør indføres endelig antidumpingforanstaltninger over for importen af superabsorberende polymerer med oprindelse i Folkerepublikken Kina
                  
               
                     (393)
                  
                  
                     Den endelige antidumpingtold udtrykt i procent af cif-prisen, Unionens grænse, ufortoldet, bør derfor være som følger:
                     
                                 Virksomhed
                              
                              
                                 Dumpingmargen
                              
                              
                                 Skadesmargen
                              
                              
                                 Endelig antidumpingtold
                              
                           
                                 LG Chem Ltd.
                              
                              
                                 13,4  %
                              
                              
                                 34,4  %
                              
                              
                                 13,4  %
                              
                           
                                 Alle andre virksomheder
                              
                              
                                 18,8  %
                              
                              
                                 101,2  %
                              
                              
                                 18,8  %
                              
                           
               
                     (394)
                  
                  
                     Den individuelle antidumpingtold, der er fastsat i denne forordning, blev beregnet på grundlag af resultaterne af denne undersøgelse. Den afspejlede derfor den situation, der blev konstateret for den eneste samarbejdsvillige eksporterende producent i forbindelse med denne undersøgelse. Denne toldsats finder udelukkende anvendelse på importen af den pågældende vare med oprindelse i det pågældende land, fremstillet af den nævnte retlige enhed. Importen af den pågældende vare, fremstillet af andre virksomheder, som ikke er udtrykkeligt nævnt i denne forordnings dispositive del, herunder enheder, der er forretningsmæssigt forbundet med de udtrykkeligt nævnte enheder, bør være omfattet af toldsatsen for »alle andre virksomheder«. De bør ikke være omfattet af den individuelle antidumpingtoldsats.
                  
               
                     (395)
                  
                  
                     En virksomhed kan anmode om, at dens individuelle antidumpingtold anvendes, hvis virksomheden ændrer navn eller adresse. Anmodningen skal rettes til Kommissionen. Anmodningen skal indeholde alle relevante oplysninger, som gør det muligt at dokumentere, at ændringen ikke påvirker virksomhedens ret til at benytte den toldsats, som finder anvendelse på den. Hvis ændringen af virksomhedens navn ikke påvirker dens ret til at drage fordel af den toldsats, der finder anvendelse på den, offentliggøres der en forordning om navneændringen i Den Europæiske Unions Tidende.
                  
               
                     (396)
                  
                  
                     Hvis der er en betydelig mængdemæssig stigning i eksporten fra en af de virksomheder, der er omfattet af lavere individuelle toldsatser, efter indførelse af de pågældende foranstaltninger, kan en sådan mængdemæssig stigning i sig selv betragtes som en ændring af handelsmønstret som følge af indførelsen af foranstaltninger, jf. grundforordningens artikel 13, stk. 1. Under sådanne omstændigheder og forudsat, at betingelserne er opfyldt, kan der indledes en antiomgåelsesundersøgelse. Ved denne undersøgelse kan det bl.a. overvejes, om det bliver nødvendigt at fjerne individuelle toldsatser og pålægge en landsdækkende told.
                  
               
                     (397)
                  
                  
                     For at sikre en korrekt håndhævelse af antidumpingtolden bør antidumpingtolden for alle andre virksomheder ikke kun finde anvendelse på de ikke samarbejdsvillige eksporterende producenter i forbindelse med denne undersøgelse, men også på de producenter, der ikke eksporterede til Unionen i undersøgelsesperioden.
                  
               
                     (398)
                  
                  
                     I sit indlæg efter den endelige fremlæggelse af oplysninger hævdede EU-erhvervsgrenen, at der ikke produceres SAP i Tyrkiet, og at eventuelle mængder af SAP, der importeres fra Tyrkiet, derfor kun kan være af en anden oprindelse. De anmodede om, at der blev indføjet en særlig overvågningsklausul i den endelige forordning for at minimere risikoen for potentiel omgåelse fra Tyrkiets side.
                  
               
                     (399)
                  
                  
                     Kommissionen præciserer, at særlige kontrolbestemmelser normalt kun gælder for importen fra det pågældende land. Kommissionen tog dog parternes bemærkninger til efterretning og vil som altid være opmærksom på at handle i overensstemmelse med sin praksis for overvågning af gældende foranstaltninger.
                  
               9.   AFSLUTTENDE BESTEMMELSER
         
         
                     (400)
                  
                  
                     I henhold til artikel 109 i Europa-Parlamentets og Rådets forordning (EU, Euratom) 2018/1046 (16) er rentesatsen, når et beløb skal tilbagebetales som følge af en dom afsagt af Den Europæiske Unions Domstol, den sats, som Den Europæiske Centralbank anvender på sine vigtigste refinansieringstransaktioner, og som offentliggøres i Den Europæiske Unions Tidende, C-udgaven, den første kalenderdag i hver måned.
                  
               
                     (401)
                  
                  
                     Det udvalg, der er nedsat ved artikel 15, stk. 1, i forordning (EU) 2016/1036, har ikke afgivet udtalelse, og et simpelt flertal af udvalgets medlemmer var imod udkastet til Kommissionens gennemførelsesforordning. Kommissionen forelagde derefter igen udkastet til Kommissionens gennemførelsesforordning for appeludvalget i overensstemmelse med artikel 5, stk. 5, i Europa-Parlamentets og Rådets forordning (EU) nr. 182/2011 (17).
                  
               
                     (402)
                  
                  
                     I overensstemmelse med artikel 6, stk. 3, i forordning (EU) nr. 182/2011 har appeludvalget ikke afgivet udtalelse —
                  
               VEDTAGET DENNE FORORDNING:
         
            Artikel 1
            
               1.   Der indføres en endelig antidumpingtold på importen af superabsorberende polymerer (»SAP«), der består af uregelmæssige, runde eller agglomererede granulater, i pulverform, af hvidt udseende og uopløselige i vand, som er resultatet af en polymerisation af monomermolekyler med tværbindinger, som danner et tværbundet netværk af polymerer, med en høj evne til at absorbere og tilbageholde vand og vandige væsker, med oprindelse i Republikken Korea, i øjeblikket henhørende under KN-kode ex 3906 90 90 (Taric-kode 3906909017).
            
            
               2.   Den endelige antidumpingtold fastsættes til følgende af nettoprisen, frit Unionens grænse, ufortoldet, for den i stk. 1 omhandlede vare, der fremstilles af nedenstående virksomheder:
               
                           Virksomhed
                        
                        
                           Endelig antidumpingtold (%)
                        
                        
                           Taric-tillægskode
                        
                     
                           LG Chem Ltd.
                        
                        
                           13,4 
                        
                        
                           C766
                        
                     
                           Alle andre virksomheder
                        
                        
                           18,8 
                        
                        
                           C999
                        
                     
            
               3.   Anvendelsen af de individuelle toldsatser, der er anført for virksomheden i stk. 2, er betinget af, at der fremlægges en gyldig handelsfaktura for medlemsstaternes toldmyndigheder; handelsfakturaen skal indeholde en erklæring, der er dateret og underskrevet af én af de ansatte i den enhed, der har udstedt handelsfakturaen, med angivelse af den pågældendes navn og funktion og med følgende ordlyd: »Undertegnede bekræfter, at den (mængde) af (den pågældende vare), der er solgt til eksport til Den Europæiske Union, og som er omfattet af denne faktura, blev fremstillet af (virksomhedens navn og adresse) (Taric-tillægskode) i [det pågældende land]. Jeg erklærer, at oplysningerne i denne faktura er fuldstændige og korrekte.« Hvis der ikke fremlægges en sådan faktura, anvendes toldsatsen for »alle andre virksomheder«.
            
            
               4.   De relevante gældende bestemmelser vedrørende told finder anvendelse, medmindre andet er fastsat.
            
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 5. april 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 176 af 30.6.2016, s. 21.
         
            (2)  Meddelelse om indledning af en antidumpingprocedure vedrørende importen af superabsorberende polymerer med oprindelse i Republikken Korea (EUT C 58 af 18.2.2021, s. 73).
         
            (3)  I forbindelse med denne undersøgelse indrømmede Kommissionen koalitionsmedlemmerne fortrolig behandling af deres identitet. Kommissionen modtog dokumentation for, at offentliggørelsen af deres identitet ville have betydelige negative konsekvenser for koalitionens medlemmer på grund af truslen om kommercielle repressalier.
         
            (4)  Ved beregningen af eksportprisen på SAP fra Republikken Korea i UP baserede klageren sig på oplysninger fra det koreanske kontor for handelsstatistik (TRASS). TRASS gjorde det muligt at identificere SAP-eksporten til Den Europæiske Union blandt andre varer, der var angivet til eksport under varekode 3906 90 90, på grundlag af en specifik forespørgsel.
         
            (5)  »Oplysninger, som ifølge deres natur er fortrolige (f.eks. fordi videregivelsen heraf ville give en konkurrent en væsentlig konkurrencemæssig fordel eller være til betydelig skade for den, der meddeler oplysningerne, eller for den, fra hvem førstnævnte modtog oplysningerne), eller som er meddelt fortroligt af parter i en undersøgelse, skal, når ønsket herom er velmotiveret, behandles fortroligt af myndighederne. Sådanne oplysninger må ikke videregives uden udtrykkelig tilladelse fra den part, der har givet dem.«
         
            (6)  https://trade.ec.europa.eu/tdi/case_history.cfm?id=2516&init=2516.
         
            (7)  Meddelelse om konsekvenserne af udbruddet af covid-19 for antidumping- og antisubsidieundersøgelser (EUT C 86 af 16.3.2020, s. 6).
         
            (8)  I forbindelse med denne undersøgelse indrømmede Kommissionen fortrolig behandling af virksomhed B's identitet. Kommissionen modtog dokumentation for, at afsløringen af dens identitet ville have betydelige negative konsekvenser for virksomhed B på grund af truslen om kommercielle repressalier.
         
            (9)  Det nøjagtige tal angives ikke, eftersom det er virksomhedsspecifikt.
         
            (10)  Betragtning 352 i Kommissionens gennemførelsesforordning (EU) 2020/1336 af 25. september 2020 om indførelse af endelig antidumpingtold på importen af visse former for polyvinylalkohol med oprindelse i Folkerepublikken Kina (EUT L 315 af 29.9.2020, s. 1).
         
            (11)  KN-kode 3906 90 90.
         
            (12)  Dom af 10. april 2019, Jindal Saw og Jindal Saw Italia mod Kommissionen, T-301/16, EU:T:234, præmis 184.
         
            (13)  Dom af 2. april 2020, Hansol Paper mod Kommissionen, T-383/17, EU:T:2020:139, præmis 196-203.
         
            (14)  Dom af 22. september 2021, PAO Severstal mod Kommissionen, T-753/16, EU:T:2021:612, præmis 272.
         
            (15)  I forbindelse med denne undersøgelse indrømmede Kommissionen koalitionsmedlemmerne fortrolig behandling af deres identitet. Kommissionen modtog dokumentation for, at offentliggørelsen af deres identitet ville have betydelige negative konsekvenser for koalitionens medlemmer på grund af truslen om kommercielle repressalier.
         
            (16)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
         
            (17)  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).